ފެނަށްޖެހޭ ރަށްރަށަށް ސަރުކާރުން ބޯފެން ފޯރުކޮށްދިނުމުގެ...\nފެނަށްޖެހޭ ރަށްރަށަށް ސަރުކާރުން ބޯފެން ފޯރުކޮށްދިނުމުގެ މަސައްކަތަށް ބަދަލު ގެނެސްފި\n6 ޖެނުއަރީ 2017 | ހުކުރު 21:51\nމާލެ ފެނަށް ޖެހުމުގެ ތެރެއިން\nނޭޝަނަލް ޑިޒާސްޓަރ މެނޭޖްމަންޓް ސެންޓަރުން ކުރަމުން ގެންދިޔަ ހޫނުމޫސުމުގައި ފެނަށްޖެހޭ ރަށްރަށަށް ބޯފެން ފޯރުކޮށްދިނުމުގެ މަސައްކަތް ޖެނުއަރީ 1 އިން ފެށިގެން މިނިސްޓްރީ އޮފް އެންވަޔަރަންމަންޓް އެންޑް އެނަރޖީން ބަލަހައްޓާ ގޮތަށް ރައީސުލްޖުމްހޫރިއްޔާގެ އޮފީހުން ހަމަޖައްސަވާފައިވާ ކަމަށް އެންވާރަމެންޓް މިނިސްޓްރީން ބުނެފިއެވެ.\nމިގޮތަށް ހަމަޖެއްސުމުން ރަށްރަށުގައި ބޯފެން ރައްކާކުރެވޭ މިންވަރާއި ބޯފެން ރައްކާކުރެވޭ ވަޞީލަތްތަކުގެ ޙާލަތު ދެނެގަނެ އެފަދަ ވަޞީލަތްތައް ރަށްރަށުގައި ޤާއިމްކޮށްދިނުމުގެ އިތުރުން، ހޫނުމޫސުމުގައި އެކި ރަށްރަށަށް ފެންފޯރުކޮށްދިނުމުގެ މަސައްކަތް ވެސް މި މަހުގެ އެއް ވަނަ ދުވަހުން ފެށިގެން ބަލަހައްޓަމުން ގެންދާނީ މިނިސްޓްރީ އޮފް އެންވަޔަރަންމަންޓް އެންޑް އެނަރޖީންނެވެ.\nމިގޮތުން ރަށްރަށަށް ފެންފޯރުކޮށްދިނުމުގެ މަސައްކަތް ކުރިޔަށްގެންދިޔުމަށް މިނިސްޓްރީން ނިންމާފައިވަނީ ފެނަކަ ކޯޕަރޭޝަން އާއި ގުޅިގެންން ކަމަށް މިނިސްޓްރީން ހާމަކުރެއެވެ. އަދި ހޫނުމޫސުމުގައި ރަށްރަށަށް ބޯފެން ފޯރުކޮށްދިނުމުގެ މަސައްކަތް ފެނަކަ ކޯޕަރޭޝަންއާއި ޙަވާލުކޮށް މިކަމާގުޅޭ އެއްބަސްވުމުގައި މިނިސްޓްރީ އާއި ފެނަކަ ކޯޕަރޭޝަންއާއި ދެމެދު4ޖެނުއަރީގައި ވަނީ ސޮއިކުރެވިފައެވެ.\nހޫނުމޫސުމުގައި ފެނަށްޖެހޭ ރަށްރަށަށް ފެންފޯރުކޮށްދިނުމުގެ މަސައްކަތް މިނިސްޓްރީ އޮފް އެންވަޔަރަންމަންޓުން ބަލަހައްޓާގޮތަށް ހަމަޖެހުނު ކަމުގައިވިޔަސް ރަށްރަށުގައި ބޯފެން ހުރިމިންވަރު ކުރިއެކޭވެސް އެއްގޮތަށް ބަލަހައްޓަމުންދާނީ އެރަށެއްގެ ކައުންސިލުންނެވެ. އަދި ރަށަކަށް ބޯފެން ގެންދަންޖެހޭ މިންވަރަށް ފެން މަދުވެއްޖެނަމަ އެކަން ކައުންސިލުން އަންގާނީ އެރަށެއްގައި ހުންނަ ފެނަކައިގެ އޮފީހަށެވެ. އަދި ފެނަކައިގެ އޮފީހެއް ޤާއިމްވެފައި ނެތް ރަށެއް ނަމަ ފެނަކައިގެ ހެޑް އޮފީހަށެވެ.\nމިގެނައި ބަދަލާއެކު ރަށްރަށުގެ ކައުންސިލްތަކުން އެރަށެއްގައި ފެންހުރި މިންވަރު ޤަވާއިދުން މޮނިޓަރކޮށް ފެނަށްޖެހޭނެ ކަމަށް ލަފާކުރެވޭ ނަމަ މަދުވެގެން 14 ދުވަސް ކުރިން، އެރަށަކީ ފެނަކަ ބްރާންޗެއް ހުރި ރަށެއް ނަމަ އެ އޮފީހަކަށް ނުވަތަ ފެނަކަ ބްރާންޗެއް ނެތް ރަށެއްނަމަ ފެނަކަ ހެޑްއޮފީހަށް ބޯފެނަށް އެދި ހުށަހަޅާފޯމް ފުރިހަމަކުރުމަށްފަހު ފޮނުވަންޖެހެއެވެ. މިފޯމްތައް ފެނަކައަށް ލިބުމުން ރިކުއެސްޓް ފޯމްތަކުގައިވާ މަޢުލޫމާތުތައް ބަލާ ޗެކްކުރުމަށްފަހު، އެރަށަކާއި އެންމެ ކައިރީގައިވާ ފެނުގެ ނިޒާމް ޤާއިމުކުރެވިފައިވާ ރަށަކުން ފެންއުފައްދައި، ފެނަށްޖެހުނު ރަށަކަށް ފެންއުފުލައި އަދި އެރަށެއްގެ ބަނދަރުން ފެށިގެން 4000 ފޫޓު ތެރޭގައި ހުރި އިޖުތިމާޢީ ސަރަހައްދުތަކުގައި ޤާއިމުކުރެވިފައިވާ ފެންރައްކާކުރާ ހަންތަކަށް ފެންފޯރުކޮށްދިނުމުގެ މަސަކަތް ކުރިޔަށް ގެންދެވޭނެއެވެ.


Alifaanuge Haadhisaa Gulhigen 29 MeehehHaaluga Jehifa, Vaguthee Hiyaa Vahikan Dhenee - Vaguthu\nއަލިފާނުގެ ހާދިސާއާ ގުޅިގެން 29 މީހަކު ހާލުގައި ޖެހިފައި، ވަގުތީ ހިޔާވަހިކަން ދެނީ\nމއ.މޯނިންވިއު ގައި ހިނގި އަލިފާނުގެ ހާދިސާ؛- ވަގުތު އިމޭޖަސް-މުހައްމަދު އަފްޒަލް\nމާލޭގެ ގެއެއްގައި ހިނގި އަލިފާނުގެ ހާދިސާއާ ގުޅިގެން ހާލުގައި ޖެހިފައި ތިބި 29 މީހަކު އެބަތިބި ކަމަށް ނެޝަނަލް ޑިޒާސްޓާ މެނޭޖްމެންޓު އޮތޯރިޓީ (އެންޑީއެމްއޭ) އިން ހާމަކޮށްފިއެވެ.\nމއ.މޯނިންވިއުގެ ތިންވަނަ ފަންގިފިލާގައި މިއަދު ހިނގި އަލިފާނުގެ ހާދިސާއާ ގުޅިގެން އެންޑީއެމްއޭ އިން ޓްވީޓެއްގައި ވިދާޅުވީ، މި ހާދިސާގެ ސަބަބުން ހާލުގައި ޖެހުނު ފަރާތްތައް މިވަގުތު ތިބީ ގިޔާސުއްދީން ސްކޫލްގައި ކަމަށެވެ. އަދި މި ހާދިސާއާ ގުޅިގެން ފަސް އާއިލާއަކުން 29 މީހަކު އެތަނުގައި ތިބި ކަމަށާއި، މި ފަރާތްތަކަށް ވަގުތީ ހިޔާވެހިކަން ދިނުމުގެ މަސައްކަތް މިހާރު އަންނަނީ ކުރަމުން ކަމަށް އެ އޮތޯރިޓީން ވަނީ ހާމަކޮށްފައެވެ.\nރޯވެފައި ވަނީ ތިންވަނަ ފަންގިފިލާގައި ނަމަވެސް އެ ގޭޭގެ ދެެވަނަ ފަންގިފިލާވެސް ވަނީ ބޭނުން ނުކުރެވޭ ވަރަށް އަނދާ ހުލިވެފައެވެ.\nUpdate - We have setup an evacuation center at Ghiyasudhin School. Affected families from MA. Morning View is at the evacuation center. Initial assessments indicates 29 persons from5families requires relief. We are working to move the families to temporary accommodation.\n— NDMA Maldives (@NDMAmv) May 27, 2021\nއަލިފާން ރޯވި އިރު އަލިފާން ރޯވި ފްލޯގައި ވެސް ތިން މީހުން ތިއްބެވެ. އެމީހުން އިމާރާތުން ނިކުންނަން އުޅުމުގެ ތެރޭގައި ބައެއް މީހުންނަށް ވަނީ އެކިވަރުގެ އަނިޔާތައް ލިބިފައެވެ. ނަމަވެސް އެއްވެސް މީހަކަށް ސީރިއަސް އަނިޔާއެއް ލިބިފައެއް ނުވެއެވެ.


Cafe/Restaurant thah haas kamugai, Dharani ves ehaa bodu! | Mihaaru\nކެފޭ/ރެސްޓޯރަންޓުތައް ހާސްކަމުގައި، ދަރަނި ވެސް އެހާ ބޮޑު!\n20 ޖޫން 2020 - 09:17 53 comments\nތިން މަހަށް ފަހު އާންމުންނަށް އެތަންތަން އަންނަ މަހު ހުޅުވާލިޔަސް، އަލުން ހިންދެމިލަން ކުރަން ހުރި މަސައްކަތަކީ، އޭގެ ކުރިން ދިމާނުވާ ކަހަލަ ގޮންޖެހުމެކެވެ. މިދިޔަ ތިން މަހު ބޮލުގައި އަޅަން ޖެހުނު ދަރަނިތައް ބޮޑެވެ.\nރާއްޖޭގައި އެންމެ ފުޅާ ދާއިރާއެއްގައި ރެސްޓޯރެންޓް ވިޔަފާރި ހިންގާ ލެމަންގްރާސްގެ އިސް ބޭފުޅެއް ކަމަށްވާ އަބްދުﷲ އާތިފް ވިދާޅުވީ އެތަނުގެ ރެސްޓޯރަންޓްތައް ޖުލައި މަހު ހުޅުވަން ތައްޔާރުވަމުން އަންނަ ކަމަށެވެ. އެކަމަކު ކުރިއާ ހިލާފަށް މެނޫގައި ހިމެނޭ އައިޓަމްތައް މަދުވާނެ ކަމަށް އޭނާ ވިދާޅުވި އެވެ.\n"ވަރަށް ބޮޑަށް ރައްކާތެރިކަމުގެ ފިޔަވަޅުތައް ކަށަވަރު ކުރާނަން. މާޗް މަހު ހަމައެކަނި ޓޭކްއަވޭ ހިދުމަތް ދިން އިރު އަޅުގަނޑުމެން އެންމެންގެ ޓެމްޕަރޭޗާ ޗެކް ކުރިން. އަލުން ފަށައިގަންނާނީ ވެސް އެގޮތަށް،" އާތިފް ވިދާޅުވި އެވެ.\nއޭނާ ވިދާޅުވި ގޮތުގައި ލެމަންގްރާސް ހުޅުވި ފަހުން މިދިއަ 20 އަހަރުގެ ތެރޭގައި މިހާ ބޮޑު ގެއްލުމަކާ ކުރިމައްޗެއް ނުވެ އެވެ. މިސާލެއްގެ ގޮތުން އޭނާ ވިދާޅުވީ ކުރިން ލިބޭ އާމްދަނީގެ ފަސް ޕަސެންޓް ވެސް، މިދިއަ ތިން މަހު ނުލިބޭ ކަމަށެވެ.\nލޮކްޑައުންގެ ހާލަތާ އެކު ބޭރުގެ 120 މުވައްޒަފުން ފޮނުވާލި އެވެ.\nޖުލައި މަހު އަލުން ތަން ހުޅުވުމަކީ ކުއްލި ކުރިއެރުމެއް ލިބޭނެ ކަމެއް ވެސް ނޫނެވެ. އާތިފް ލަފާކުރައްވަނީ ވިޔަފާރިއަށް ލިބުނު ގެއްލުން ފޫބެއްދޭ ވަރަށް ފައިދާއެއް ވާން ކިރިޔާ ވެސް ފަށާނީ އަންނަ އަހަރު ކަމަށެވެ.\nޖުލައި މަހު ހޮޓާ/ރެސްޓޯރަންޓްތައް ހުޅުވާލާ އިރު ވިޔަފާރިވެރިންގެ އެންމެ ބޮޑު ކަންބޮޑުވުމަކީ އާންމުންގެ ދިރިއުޅުމަށް އައި ބަދަލުތައް އަންދާޒާކުރަން ނޭނގުމެވެ. އެހާ ގިނަ ދުވަސް ވަންދެން ގޭގައި ތިބެން ޖެހުމުން، ގޭގައި ކައްކާ ހެދުން، ބައެއް މީހުންގެ އާދައަކަށް ވެއްޖެ އެވެ. އަނެއްކޮޅުން ކޮވިޑް-19 ގުޅިގެން ސިއްހީ ކަންކަމަށް ދޭ ސަމާލުކަން ބޮޑެވެ. އިގުތިސާދަށް އައި ބޮޑު ވެއްޓުމާ އެކު ގިނަ މީހުންގެ އަތްމަތި ދަތިވެއްޖެ އެވެ. މި ހާލަތުގައި ރެސްޓޯރެންޓްތައް ހުޅުވިއަސް އެތަންތަނަށް ގޮސް ކާނީ ކިހާ އަދަދެއްގެ ބައެއް ކަން އަންދާޒާކޮށްލާކަށް ނޭނގެ އެވެ.\nކޮވިޑް-19 ހާލަތާ އެކު ވެސް ހުއްޓާނުލާ ވިޔަފާރި ކުރިއަށް ގެންދެވެން އޮތް ގޮތަކަށް ހިދުމަތް ފޯރުކޮށްދިން ޖޭޒް ކެފޭގެ ޖެނެރަލް މެނޭޖާ ތަސިން ހަމީދު ވިދާޅުވީ ގެއްލުމުގައި ވިއަސް ޖުލައި މަހު ހުޅުވާލުން ނޫން ގޮތެއް ނެތް ކަމަށެވެ.\n"މިހާރު އަޅުގަނޑުމެން ގާތްގަނޑަކަށް ދާން މިޖެހުނީ މީގެ ހަ އަހަރު ފަހަތަށް. މިދިޔަ ދުވަސްތަކުގައި ކުރިން ލިބޭ އާމްދަނީގެ 25 ޕަސެންޓް ވެސް ނުލިބޭ،" އޭނާ ވިދާޅުވި އެވެ.\nތަސިން ދެކެވަޑައިގަންނަވާ ގޮތުގައި ހުޅުވުމުގެ ތައްޔާރީތައް އަވަސް މިނުގައި ފެށޭނީ ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ކަނޑައަޅާ ގައިޑްލައިން ވީ އެންމެ އަވަހަކަށް އެނގިގެންނެވެ. އެތަނުގައި ކުރިން 30 މުވައްޒަފުން މަސައްކަތް ކުރި ނަމަވެސް ކުރިމަތިވި ހާލަތާ އެކު މިވަގުތު ހިދުމަތުގައި އުޅެނީ ހައެއްކަ މުވައްޒަފުންނެވެ.\nތަސިން ވިދާޅުވީ ދަތީގައި ވެސް ވިޔަފާރި ހިފަހައްޓާ ލެވުނީ ހުއްޓުމެއް ނެތި ކުރިއަށް ގެންދިއުމުން ކަމަށެވެ.\nމާލޭގެ އެންމެ ބާރުބޮޑު މަޖީދީމަގުގެ މެދެއްހާ ހިސާބުގައި، ބޮޑު ކުއްޔެއްގައި ހިންގާ މަޒާޑާ ރެސްޓޯރަންޓްގެ އެއް ޑިރެކްޓަރު މުހަންމަދު ޒިޔާދު ވިދާޅުވި ގޮތުގައި ލޮކްޑައުންގައި އެތަނުން ކޮށްފައި ވަނީ އާދަޔާހިލާފު ތަޖުރިބާއެކެވެ. އަދި ފުޑް އިންޑަސްޓްރީ ފުޅާވަމުން އަންނަ އިރު މިފަދަ ކަމެއް ކުރިމަތިވި އިރު، ކަމާ ބެހޭ ފަރާތްތަކުން ވަރަށް ބޮޑަށް ވިސްނައިގެން ފިޔަވަޅުތައް އެޅުން މުހިންމު ކަމަށް އޭނާ ވިދާޅުވި އެވެ.\n"މަހަކު ލައްކައެއްހާ ރުފިޔާ ނުލިބޭ މިހާރު މިތަންތަނަށް. އެއީ ވަރަށް ބޮޑު ގެއްލުމަކަށް ވާނެ. ލޮކްޑައުންގެ ތެރޭގައި ވެސް ހަގީގަތުގައި މި ތަންތަނަށް ކޮންމެވެސް ވަރެއްގެ ލުޔެއް ދިން ނަމަ މިހާ ބޮޑު ގެއްލުމެއް ނުވީސް. މިހާރު މިއޮތީ އަލުން ހިންގަން ފަށައިގެން އެތަކެއް ދުވަހުން އެ ދަރަނިން އަރައިގަންނަން ޖެހިފައި،" އޭނާ ވިދާޅުވި އެވެ.\nޒިޔާދު ވިދާޅުވީ އަލުން ހިންގަން ފަށާއިރު ކެފޭ/ ރެސްޓޯރަންޓްތަކަށް އެކަށީގެންވާ ލުއިތަކެއް ދީގެން ނޫނީ އެތަންތަން ސަލާމަތް ކުރުމަކީ ވަރަށް ބޮޑު ދަތިކަމަކަށް ވާނެ އެވެ.\n"ވަރަށް ގިނަ މުވައްޒަފުންނާ އެކު ބޮޑު އޮޕަރޭޝަނެއް ކޮންމެ ދުވަހަކު އަޅުގަނޑުމެން މި ހިންގަމުން ދަނީ. މި ލޮކްޑައުންގެ ތެރޭގައި ވެސް އަޅުގަނޑުމެން މިތަނުގެ އެއްވެސް މުވައްޒަފަކު ވަތްކެއް ނުކުރަން. އެ މީހުންގެ ކަންކަން ހަމަޖެއްސުމަށް ޓަކައި ސަރުކާރަށް ދައްކަން ހުރި އެއްޗެހިން ވެސް ލުއި ލިބެން އެބަޖެހޭ. މިސާލަކަށް ކަރަންޓާއި ފެނުން ލުޔެއް ދިނުން ކަަހަލަ ކަމެއް ސަރުކާރަށް ކޮށްދެވިދާނެ،" އޭނާ ވިދާޅުވި އެވެ.\nދެން ވެސް ޑެލިވަރީއަށް ބޮޑު އިސްކަމެއް\nރާއްޖޭގައި ގިނަ ދުވަސްވީ އެއް ރެސްޓޯރެންޓް ކަމަށް ވާ ސިންފަނީގެ ޑިރެކްޓަރެއް ކަމަށްވާ އިޝާނާ ވަލީދު ވިދާޅުވި ގޮތުގައި މި ބަންދުގެ ތެރޭގައި ޑެލިވަރީގެ ހިދުމަތަށް ލިބުނު ތަރުހީބު ބޮޑެވެ. އެހެންކަމުން އަންނަ މަހު ރެސްޓޯރެންޓް ހުޅުވިޔަސް ޑެލިވަރީގެ ހިދުމަތަށް އެއްވެސް ހުއްޓުމެއް ނެތި ކުރިއަށް ގެންދިއުމުގެ ވިސްނުން ސިންފަނީން ގެންގުލެ އެވެ.\n"މިދިޔަ މުއްދަތުގައި ކޮންޒިއުމާ ބިހޭވިއާއަށް ބޮޑު ބަދަލެއް މިވަނީ އައިސްފައި. އަސްލު ހުޅުވާލީމާ އެނގޭނީ ވާނެ ގޮތެއް ވެސް،" އިޝާނާ ވިދާޅުވި އެވެ.\nމިދިއަ ތިން މަހު ބޮޑު ގެއްލުމަކާ ކުރިމަތިވިޔަސް، އޭނާ ވިދާޅުވި ގޮތުގައި، 137 މުވައްޒަފުންގެ ތެރެއިން މީހަކު ކަނޑާނުލައި އެ ތަން އަންނަނީ މެނޭޖްކުރަމުންނެވެ. އެކަމަކު ލިބުނު ގެއްލުން ފޫބައްދަން ދުވަސް ނަގާނެ ކަމަށް އިޝާނާ ވިދާޅުވި އެވެ.\nސޯލްޓް ކެފޭ އަކީ ކުރިން އެއްވެސް ވަރަކަށް ޑެލިވަރީގެ ހިދުމަތް ދިން ތަނެއް ނޫނެވެ.ނަމަވެސް ކޮވިޑް-19 އާ އެކު އެ ނޫން ގޮތެއް ނުފެނުނެވެ. ޑެލިވަރީގެ ހިދުމަތުގެ އިތުރުން ޓޭކްއަވޭގެ ހިދުމަތް ވެސް އަންނަނީ ފޯރުކޮށްދެމުންނެވެ. އަދި ޖުލައި މަހު ރެސްޓޯރެންޓް ހުޅުވާލުމަށް ފަހު ވެސް ޑެލިވަރީގެ ބައި ކުރިއަށް ގެންދިއުމުގެ ވިސްނުން ގެންގުޅެ އެވެ.\nސޯލްޓްގެ ޑިރެކްޓަރު އަހުމަދު ހަޝްމަތު ވިދާޅުވީ ޑެލިވަރީ އަށް ގިނަ ބަޔަކު އަންނަނީ އެދެމުންނެވެ. އެހެންކަމުން އެއީ ދޫކޮށްލެވެން ނެތް ބައެއް ކަމަށް އޭނާ ވިދާޅުވި އެވެ.\n"އަޅުގަނޑުމެންގެ ރެސްޓޯރެންޓަށް އަރަން އިންނަ ލިފްޓަށް ކުރިން އަށް ވަރަކަށް މީހުންނަށް އެރޭނެ. އެކަމަކު މިހާރު އެ އަދަދު ވަރަށް ބޮޑަށް ލިމިޓް ކުރަން ޖެހޭ،" އަލަށް ހުޅުވާލާ އިރު، އަމަލްކުރަން ޖެހޭ ގައިޑްލައިނަށް އިޝާރަތްކުރައްވައި، ހަޝްމަތު ވިދާޅުވި އެވެ.\nކުދި ރެސްޓޯރެންޓްތަކަށް ބޮޑު ގެއްލުމެއް\nމީގެ ހަތަރު އަހަރު ކުރިން ހުޅުވި ޓާމިނަލް ކެފޭ ޒުވާނުންގެ މެދުގައި މަގުބޫލެވެ. އެތަނުގެ ވެރިޔާ އަބްދުﷲ ޝަބީން ވިދާޅުވީ ޖުލައި މަހު ކެފޭ ހުޅުވަން ވިސްނަވާ ކަމަށެވެ. އެގޮތުން ތަނުގެ އެތެރެއަށް ބަދަލުތަކެއް ވެސް ވަނީ ގެނެސްފަ އެވެ.\n"ވަރަށް ބޮޑަށް ހިނގަ ހިނގާ ހުއްޓާ އަޅުގަނޑުމެން ބަންދުކުރަން ޖެހުނީ. މިދިޔަ ތިން މަހު 100 ޕަސެންޓް ލޮސްގައި ހިންގީ. އަނެއްކާ މި ޖެހުނީ ޒީރޯ އިން ފަށަން،" ކުރިއަށް އޮތް ގޮންޖެހުން ސިފަކުރައްވަމުން، ޝަބީން ވިދާޅުވި އެވެ.\nއޭނާ ލަފާކުރައްވާ ގޮތުގައި މި ކުރިމަތިވި ހާލަތާ ގުޅިގެން ކުދި ގިނަ ރެސްޓޯރެންޓްތަކެއް ބަންދުކުރަން ޖެހިދާނެ އެވެ. ޓާމިނަލް ކެފޭ ވެސް ހިންގަން ޖެހޭނީ ބޮޑަށް ގެއްލުމުގައި ކަމަށް އޭނާ ވިދާޅުވި އެވެ.\nމިހާރު ލަފާކުރަނީ ކުރީގެ ހާލަތަށް ދާން މަދުވެގެން ހަކެއް މަސް ނަގާނެ ކަމަށެވެ.\n"ފުރަތަމަ ހުޅުވާލައިގެން ވެސް ގާތްގަނޑަކަށް ލިބޭނީ ކުރިން ލިބޭ އާމްދަނީގެ 25 ވަރަކަށް ޕަސެންޓް ކަމަށް ލަފާކުރެވެނީ،" ޝަބީން ވިދާޅުވި އެވެ.\n"އަލުން ހުޅުވައިގެން 10 މީހުންނަށް ހިދުމަތް ދިނުމަށް ދާނެ 100 މީހުންނަށް ހިދުމަތް ދޭން ދާނެ ހަރަދު. އެހެންވީމަ ވަރަށް ބޮޑު ޗެލެންޖަކަށް ފުރަތަމަ ވާނެ،" އޭނާ ވިދާޅުވި އެވެ.\nއެންމެން ވެސް ތިބީ ގެއްލުން ބޮލުގައި އަޅައިގެންނެވެ. ދަރަނި އެހާ ބޮޑެވެ. އެކަމަކު އެ އެންމެންނަށް ސަލާމަތްވެވޭނެތޯ އެއީ ބޮޑު ސުވާލެކެވެ. މިދިއަ ތިން މަހުގެ ހިތި ތަޖުރިބާއާ އެކު، އަންނަ މަހު ދޮރު ހުޅުވާލެވިދާނެ އެވެ. އެކަމަކު އިގުތިސާދީ ގޮތުން އައި މި ވެއްޓުމުގެ އަސަރު ފިލައިގެންނެއް ނުދެ އެވެ. އޮތީ ގޮންޖެހުމެވެ.\nއިތުރު ލިޔުންތައް ކެފޭ/ރެސްޓޯރެންޓް އިގްތިސާދު ރާއްޖޭގެ އިގްތިސާދު ލޮކްޑައުން މާލެ ސިއްހީ ކުއްލި ނުރައްކަލުގެ ހާލަތު ސިއްހަތު


23 ސެޕްޓެންބަރު 2018ވީ އާދީއްތަ ދުވަހު ބޭއްވި ރިޔާސީ އިންތިޚާބަށްފަހު ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ޤައުމާ މުޚާޠަބު ކުރައްވައި ދެއްކެވި ވާހަކަފުޅު - The President's Office\n23 ސެޕްޓެންބަރު 2018ވީ އާދީއްތަ ދުވަހު ބޭއްވި ރިޔާސީ އިންތިޚާބަށްފަހު ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ޤައުމާ މުޚާޠަބު ކުރައްވައި ދެއްކެވި ވާހަކަފުޅު\n24 ސެޕްޓެންބަރު 2018، ރިފަރެންސް: PR-2018-96\nދިވެހިރާއްޖޭގެ ލޮބުވެތި ޢިއްޒަތްތެރި ރައްޔިތުން؛\nރާއްޖޭގެ ކުރިމަގު އޮންނާނެގޮތާ ދޭތެރޭގައި އިއްޔެ ވޯޓެއް ނަގައިފި. ރައްޔިތުންގެ ބަސް ވަރަށްސާފު. އަޅުގަނޑު ރައްޔިތުންނާ މި ބައްދަލުކޮށްލީ، އަޅުގަނޑު ކަންކަން ކުރާނެ ގޮތުގެ ވާހަކަ ދަންނަވާލަން.\nއާދެ، އަޅުގަނޑު އަބަދުވެސް ރައްޔިތުންނަށް ދަންނަވަމުން މި އަންނަނީ، އަޅުގަނޑުގެ މި ފަސް އަހަރަކީ ވަރަށްދަތި އުނދަގޫ ކަންތައްތަކެއް ކުރިމަތިވި ފަސް އަހަރޭ. އަޅުގަނޑު ގަބޫލުކުރާގޮތުން ވެއްޖިއްޔާ، އެއްވެސް ރައީސަކަށް މިހާދަތި ޒަޢާމަތެއް މެދުވެރިއެއްނުވޭ. އެހެންނަމަވެސް، މިއިން ކޮންމެ ފަހަރަކުވެސް އަޅުގަނޑު މަސައްކަތްކުރީ ދިވެހި ރައްޔިތުންގެ ޙައްޤުގައި. އެއިން އެއްވެސް ކަމަކަށް އަޅުގަނޑު ދޫކޮށްލިނަމަ، ސަކަމްބް ކުރިނަމަ، ދިވެހި ރައްޔިތުންގެ މަޞްލަޙަތު ގެއްލިގެންދާނެ ކަންތައްތައް، ކޮންމެފަހަރަކުވެސް އަޅުގަނޑާ ކުރިމަތިވެފައި އޮތީ.\nއަޅުގަނޑު މިހާތަނަށް މި ބެލީ ދިވެހިރާއްޖޭގައި ޤާނޫނު ދަމަހައްޓަން. ދިވެހިރާއްޖޭގެ ޤާނޫނާ ޚިލާފަށް މި އަންނަ ކަންކަމާ ދުރުވެ، ރައްޔިތުން އެކަންކަމުން ސަލާމަތްކުރަން. އެއީ ޚުދު އަޅުގަނޑަށް އަމާޒުވެގެން އަންނަ ކަމެއް ކަމުގައިވީނަމަވެސް، ނޫނީ އަދި އެކަމުގެ އަސަރު މުޅި ދައުލަތަށް ފެތުރިގެންދާނެ، މުޅި ރާއްޖެއަށް ފެތުރިގެންދާނެ ކަމެއް ކަމުގައިވީނަމަވެސް، އަޅުގަނޑު ބެލީ ޤާނޫނީ ހަމަތަކުގެ މަތިން އެކަންކަމާ ކުރިމަތިލާން. ﷲގެ ރަޙްމަތާއެކީ، އަޅުގަނޑާ މެދުވެރިވި ހުރިހާ ކަމަކުން މިހާތަނަށް އަޅުގަނޑަށް ﷲ ނަޞްރު ދެއްވި.\nމިއާއެކީ ދިވެހި ލޮބުވެތި ރައްޔިތުންގެ އަރިހުގައި އަޅުގަނޑު ދަންނަވާލަން ބޭނުންވަނީ، އަޅުގަނޑު މަސައްކަތް މިކުރީ ޤައުމު އާރާސްތު ކުރަން. އަޅުގަނޑު މަސައްކަތްކުރީ، ޤައުމުގައި ހަލާކުވެ ގެއްލިފައި ހުރި ހުރިހާ އާދަތައް، އަޅުގަނޑުމެން އަނބުރާ ދިވެހި ރީތި އުޞޫލުތަކަށް ބަދަލުކުރަން. އެންމެ ފުރަތަމަ މަސައްކަތެއްގެ ގޮތުން އަޅުގަނޑު މަސައްކަތްކުރީ ޤާނޫނު ތަންފީޒު ކުރަން. އަދި ހަމައެއާއެކީ، ދިވެހިރާއްޖޭގައި އިސްލާމްދީން ނޫން ދީނަކަށް ޖާގަނުދޭނެކަމަށް ކަނޑައެޅިގެން ވަރަށް ބާރަށް، އެންމެ ފުރަތަމަ ދުވަހުން ފެށިގެން އަޅުގަނޑު މި އަންނަނީ ދަންނަވަމުން. އަދި އިސްތިޢުމާރީ ފަރާތްތަކުން މިކަންކަމަށް ނުފޫޒު ފޯރުވަން ދިވެހިރާއްޖެއަށް މިކުރާ ހުރިހާ މަސައްކަތަކަށް އަޅުގަނޑުގެ ސަރުކާރުން މިހާތަނަށްވާނީ ހަމަ ވަރަށް ކެރިގެން ނޫނެކޭ ބުނެފައި. އަދި އެކަންކަމުގެ އެއްވެސް އަސަރެއް ރާއްޖެއަށް ފޯރިޔަނުދިނުމަށްޓަކައި ސަރުކާރުން ކުރެވެންހުރި ހުރިހާ މަސައްކަތެއް ކޮށްފައި. އެކަންކަމާ ދޭތެރޭގައި އަޅުގަނޑުގެ ހިތްހަމަޖެހުން އެބައޮތް. އަދި ހަމައެހެންމެ އަޅުގަނޑު މަސައްކަތް ކުރަމުން މިގެންދިޔައީ، އެއާއެކީ ދިވެހިރާއްޖޭގައި ހަލާކުވެ ވީރާނާވަމުންދާ އިޖުތިމާޢީ ފޭރާން އަނބުރާ އިޢާދަކުރެވޭތޯ. އެންމެބޮޑު މައްސަލައަކަށް ދިމާވަމުން އައި މައްސަލައަކީ، އެއްވެސްކަހަލަ އަސާސެއްނެތި، އެއްވެސްކަހަލަ، އެއްވެސްކަހަލަ ތެދުގެ ކަންފުޅެއްނެތި މީހުންގެ އަބުރު ކަތިލަމުންދިޔަ މައްސަލަ. މިއީ ޤައުމުގެ ހަމަ ކޮންމެ ރައްޔިތެއްގެ ޙައްޤެއް. މިކަންކަން ޙައްލުކުރެވޭތޯ އަޅުގަނޑު މަސައްކަތްތަކެއް ކުރީމު. އަދި އަޅުގަނޑަށް މިކަމުގައި ފާޑުކިޔުން ރައްދުވީ ކަމުގައިވީނަމަވެސް، އިރާދަކުރެއްވިއްޔާ ގިނަބަޔަކު ގަބޫލުކުރާގޮތަށް މިހާރު އެކަންކަން އެވަނީ ތަރުތީބު ކުރެވިފައި. އަޅުގަނޑުގެ ބޭނުމަކަށްވަނީ ކޮންމެ މީހެއްގެ އަބުރަކީވެސް، އެމީހެއްގެ ޢިއްޒަތަކީ ސަލާމަތުން ރައްކާތެރިކަމާއެކީ އޮންނަންވާނެ އެއްޗެއްގެ ގޮތުގައި ދެމެހެއްޓުން. އިރާދަކުރެއްވިއްޔާ، އަޅުގަނޑު ގަބޫލުކުރަން، މިކަންކަން އަޅުގަނޑަށް ކޮށްދެވިއްޖެ ކަމަށް.\nއަޅުގަނޑު ދިވެހިރާއްޖޭގެ ވެރިކަމަށް ކުރިމަތިލަމުން، އަޅުގަނޑު ދެންނެވިން ރައްޔިތުންގެ އަރިހުގައި، ދިވެހިރާއްޖޭގައި މައްސަލަތައް ބައިވަރޭ. ބޮޑެތި ކަންތައްތައް ވަރަށްގިނައޭ. ރައްޔިތުން ބޭނުންވާ އެތައް ކަމެއް މިހިރީ ނުފުދިއޭ. އެ ވަކި ދާއިރާއެއް ކިޔާނެކަމެއްނެތް. ކޮންމެ ދިމާއަކުން ކޮންމެ ކަމަކަށް ބަލައިލިނަމަވެސް، ދިވެހިރާއްޖެ އޮތީ ވަރަށް ނާމާންކަމުގެ ތެރޭގައި. ވަރަށް ނާއުއްމީދުގެ ތެރޭގައި.\nއަޅުގަނޑުގެ ޚިޔާލުގައި، ދިވެހި ރައްޔިތުންނަށް ޚިދުމަތް ކުރުމަކީ، އަދި އެ ޚިދުމަތް ދިވެހި ރައްޔިތުން ބަލައިގަންނާނެ ކަމަށް، އަޅުގަނޑަށް މިހާތަނަށް ގަބޫލުކުރެވިފައި އޮތީ، ރައްޔިތުންނަށް ދިމާވެފައި ހުރި މިކަހަލަ ބޮޑެތި ކަންކަން ރައްޔިތުންނަށް ޙައްލުކޮށްދިނުން. އޭގެތެރޭގައި، ރަށްރަށަށް ދިމާވާ ކަންކަމުގެ ތެރޭގައި، ނަރުދަމާ، ސާފު ބޯފެން ލިބުން، ބަނދަރު، މަދަރުސާ ހެދުން، މިކަހަލަ ހުރިހާ ކަންކަމަކީ، ރައްޔިތުންގެ އެންމެބޮޑު ޝަކުވާ އަންނަ ކަންތައް. އަޅުގަނޑު ގަބޫލުކުރަނީ، ކޮންމެ ރަށެއްގައި ދިރިއުޅުއްވާ ރައްޔިތަކަށްވެސް މިކަހަލަ އަސާސީ ޚިދުމަތްތައް، މާލޭގައި ދެވޭ ފެންވަރާ އެއްވަރަށް ލިބެންވާނެ ކަމަށް.\nއަޅުގަނޑު ދެން ބަލައިގަތީ، ނޫނީ އަޅުގަނޑު ދެން އަޅުގަނޑުގެ ސަމާލުކަމަށް ގެނައީ، ދިވެހިރާއްޖޭގައި ހަވާސާވެފައި މިތިބަ އެންމެ ނުކުޅެދުންތެރިކަން، ނޫނީ ޖިސްމާނީ ނުކުޅެދުންތެރިކަން ހުންނަ ކުދިންނާ ދޭތެރޭގައި އަޅައިލެވޭތޯ ބެލުން. އަދި ހަމައެހެންމެ، ކަނބަލުންނާ ދޭތެރޭގައި އަޅައިލެވޭތޯ ބެލުން. އެ ބޭފުޅުންގެ، އެ ކަނބަލުންގެ ޙައްޤުތައް ޙިމާޔަތް ކުރެވޭނެ ގޮތްތަކެއް ހޯދައިދެވޭތޯ ބެލުން. ސަރުކާރުގެ ތެރެއިން ސިޔާސަތު ބަދަލުކުރީމު. އަދި ޤާނޫނަށް ގެންނަންވާ އިޞްލާޙު ގެނެސްގެންވެސް މި މަސައްކަތް އަޅުގަނޑު ކުރިން.\nއަޅުގަނޑު ދެން ބެލީ، ދޮށީ ރައްޔިތުންނަށް، އިސް ރަށްވެހިންނަށް ކޮށްދެވޭނީ ކޮން ކަންތައްތަކެއްތޯ. މީގެތެރޭގައިވެސް އިސް ރަށްވެހިންނަށް ބޭނުންވާނެ އެތައް ކަންތައްތަކެއް އަޅުގަނޑު ހަމަޖައްސައިދިނިން. އިސް ރަށްވެހިންނަށް އެންމެ ބޮޑަށް ބޭނުންފުޅުވާނެ ކަންކަމުގެ ތެރޭގައި، އެބޭފުޅުންނަށް ކޮންމެވެސްކަހަލަ އާމްދަނީއެއް ލިބުމަކީ ބޭނުންތެރި ކަމެއް ކަމަށްވާތީ، އަޅުގަނޑު އެކަން ކޮށްދިނިން. އަދި ހަމައެހެންމެ، މީހުން ޢުމުރުން ދޮށިވީމާ، އެންމެ ބޮޑަށް ބޭނުންވާނީ ޞިއްޙީ ފަރުވާ ކަމުގައިވާތީ، މި ސަރަޙައްދުގައި ލިބޭ އެންމެ ރަނގަޅު ފަރުވާ، މި ދޮށީ ރައްޔިތުންނަށާއި، ހުރިހާ ގިންތިތަކަކަށް، ހުރިހާ ޢުމުރުފުރަޔަކަށް ލިބޭތޯ އަޅުގަނޑު މަސައްކަތްކޮށް، އެ މަސައްކަތް އެވަނީ ﷲގެ ރަޙްމަތާއެކީ ނިންމާފައި.\nޒުވާނުން. ޒުވާނުންނަކީ އަބަދުވެސް އަޅުގަނޑުގެ އެންމެ ޝައުޤުވެރިކަން ހުންނަ ގިންތި. ޒުވާނުންނަށް ބޭނުންވާ ހުރިހާ ކަންތައްތަކެއް އަޅުގަނޑު ހަމަޖައްސައިދިނިން. ޒުވާނުންނަކީ އަޅުގަނޑުގެ ޒަޢާމަތާ ހަމަޔަށް ޒުވާނުންގެ ކަންކަން އައިއިރު، ހަވާސާއިން ބޭރުގައި ތިބި ބައެއް. ޒުވާނުންނަކީ ގިންތިއެއްގެ ގޮތުގައި އުޅޭ ބައެއް ކަމެއް ދަންނަ ސަރުކާރެއް، އޭގެކުރިއަކުން އޮތް ކަމަކަށް އަޅުގަނޑަކަށް ގަބޫލެއް ނުކުރެވޭ. ޒުވާނުންގެ ބޭނުންތައް ބައިވަރު. ހަމައެކަނި ކުޅިވަރު ކުޅޭނެ ތަންތަނެއް ނޫން. ޒުވާނުންނަކީ އަބުރުވެރި ބައެއްކަމާއި، ޒުވާނުންނަކީ، އެމީހުން މުޖުތަމަޢުގައި އުޅޭއިރު، ކަރާމާތް ލިބިގެންވާ ބައެއްކަމަށް ޒުވާނުން ގަބޫލުކުރަން، ޒުވާނުންނަށް އެ ކޮންފިޑެންސް ދޭން އަޅުގަނޑު މަސައްކަތް ކުރިން. އޭގެ ނަތީޖާއަކަށް ވެގެންދިޔައީ، އިރާދަކުރެއްވިއްޔާ، އަޅުގަނޑުގެ ސަރުކާރުގައި ކަންކަން ހަމަޔަކަށްއެޅިގެން ދިޔުމަށްފަހު، ޒުވާނުން ކުށްކުރާލެއް މަދުވެގެންދިޔުން. މިއީ، ތަފާސް ހިސާބުން އަޅުގަނޑުމެންނަށް ފެންނަން އޮތް ޙަޤީޤަތެއް.\nހަމައެހެންމެ، ޒުވާނުންނަށް އެންމެ ދަތިވާކަމަކީ، ބޯހިޔާވަހިކަން ކަމުގައިވާތީ، ޒުވާނުންނަށް ގަބޫލުކުރެއްވޭނެ، އެ ބޭފުޅުންގެ، އެ ޒުވާނުންގެ ޙާލަތު ރަނގަޅު ކުރުމަށްޓަކައި އަޅުގަނޑު ފަށާފައި ހުރި މަޝްރޫޢުތަކާއި، ނިމެމުންއެދާ މަޝްރޫޢުތަކާއި، އަދި ކުރިއަށް އޮތް އަޅުގަނޑުގެ ތަޞައްވުރު.\nދިވެހި ލޮބުވެތި ރައްޔިތުން؛\nއަޅުގަނޑު ޚިދުމަތް ކުރަމުން މިއައީ އެއްވެސް ގިންތިއަކަށް ތަފާތެއްނެތި. ކޮންމެ ގިންތިއަކަށްވެސް އެންމެ ބޮޑަށް ބޭނުންވާ ކަމަކަށް އެންމެ އިސްކަންދީގެން. އެއްވެސް ރަށެއްގެ އާބާދީއަކަށް ތަފާތުކުރުމެއްނެތި، ކޮންމެ ރަށަކަށްވެސް އެންމެ ބޮޑަށް ބޭނުންވެފައި ހުރި ކަންތައްތައް ކޮށްދެމުން. އެހެންވީމާ، އަޅުގަނޑު ހަމަ ހިތަށްއަރާ، ދެން އަޅުގަނޑު އިތުރަށް ދިވެހި ރައްޔިތުންނަށް ކޮށްދޭން އޮތީ ކޮން ޚިދުމަތެއްބާވައޭ. އަޅުގަނޑު ވަރަށް އިޚްލާޞްތެރިކަމާއެކީ އަޅުގަނޑު ދެންނެވިން. އަޅުގަނޑަށް ދިމާވި ހުރިހާ ގޮންޖެހުންތަކަކާއެކީވެސް އަޅުގަނޑު މަސައްކަތްކުރީ، ރާއްޖޭގެ މަޞްލަޙަތު، ރާއްޖެއަކީ އިޤްތިޞާދީ ގޮތުން ފުދުންތެރި، ވަރުގަދަ ޤައުމަކަށް ހެދޭތޯއޭ. މީގެ ނަތީޖާ އަޅުގަނޑުމެންނަށް ފެންނަން އެބައޮތް.\nއެހެންވީމާ، އަޅުގަނޑު ހިތުން އަޅުގަނޑުގެ އިޚްލާޞްތެރި ޚިދުމަތް ބަލައިގަންނަ އެތައްހާސް ރައްޔިތުންނެއް އިއްޔެ އަޅުގަނޑަށް ވޯޓު ދެއްވި. މިއަދު އަޅުގަނޑު މި ފިޔަވަޅުމަތީގައި މިހުރީ، އެހުރިހާ ރައްޔިތުންނަށް އަޅުގަނޑުގެ ހުރިހާ ސަޕޯޓަރުންނަށް ތިޔަ ކޮށްދެއްވި މަސައްކަތްޕުޅު ވަރަށް އިޚްލާޞްތެރިކަމާއެކީ އަޅުގަނޑު ބަލައިގަންނަ ވާހަކަ ދަންނަވަމުން، އަދި ހުށަހަޅުއްވަމުންދިޔަ ހުރިހާ ހަދިޔާތަކަކާ، އެއަށްވެސް ނޫނެކޭ ވިދާޅުވެފައި، ޤައުމުގެ ޙައްޤުގައި، ޤައުމަށް ރަނގަޅީ ކޮންގޮތެއްކަން ތިޔަބޭފުޅުން ނިންމަވައި ދެއްވައިފި.\nއެހެންވީމާ، އެ ހުރިހާ ބޭފުޅުންނަށް، ޤައުމަށްޓަކައި އަދި އަޅުގަނޑުމެން މިކުރި މަސައްކަތަށް އަޅުގަނޑަށް ވޯޓު ދެއްވި ހުރިހާ ސަޕޯޓަރުންނަށް ހަމަ ވަރަށް އިޚްލާޞްތެރިކަމާއެކީ، އައްސަރިބަހާއި ސާބަސް ރައްދުކުރަމުން، ވަރަށް އިޚްލާޞްތެރިކަމާއެކީ ޝުކުރު ދަންނަވަން.\nހަމައެއާއެކީ، އަޅުގަނޑު ދަންނަވާލަން ބޭނުންވަނީ، އިއްޔެ ދިވެހި ރައްޔިތުން، އެމީހުންގެ ގޮތް ބުނެދީފިއޭ. އެ ނަތީޖާ އަޅުގަނޑު ގަބޫލުކޮށްފީމު. އަދި މިއަދު ކުޑައިރުކޮޅެއް ކުރިން، ދެން ރައީސުލްޖުމްހޫރިއްޔާ ކަމަށް މިހާރު ދިވެހިން އިންތިޚާބު ކޮށްފައި އެ ހުންނެވި އިބްރާހީމް މުޙައްމަދު ޞާލިޙަށް އަޅުގަނޑު މަރްޙަބާވެސް ދަންނަވައިފިން. އަޅުގަނޑު ބައްދަލުވެސްކޮށްފިން.\nދިވެހި ރައްޔިތުންގެ ކުރިފުޅުމަތީގައި އަޅުގަނޑު މިހާތަނަށް ކުރީ އިޚްލާޞްތެރި ޚިދުމަތް. އެކަމަކު އިއްޔެ ދިވެހި ރައްޔިތުން، އަޅުގަނޑުގެ ޚިދުމަތާ ދޭތެރޭގައި ގޮތެއް ނިންމަވައިފި. އެހެންވީމާ، އަޅުގަނޑު ގަސްދުކުރަނީ، އިއްޔެގެ ވޯޓުގެ ނަތީޖާ އަޅުގަނޑު ގަބޫލުކޮށްފައި، އަނެއްކާވެސް އަޅުގަނޑަށް ވެވުނު މިންވަރަކުން ދިވެހި ރައްޔިތުންގެ ޚިދުމަތުގައި ހުރުމަށް.\nނިންމާލަމުންވެސް އަޅުގަނޑު ދަންނަވާލަމުން ބޭނުންވަނީ، އަޅުގަނޑާއެކީ އިޚްލާޞްތެރިކަމާއެކީ މަސައްކަތް ކުރެއްވި ވަރަށް ވަރުގަދަ ޓީމެއް އޮތޭ. އަޅުގަނޑާއެކީ މަސައްކަތް ކުރެއްވި ރައްޔިތުންގެ މަޖިލީހުގެ މެންބަރުންތަކެއް ތިއްބެވި. އަޅުގަނޑަށް އެންމެ ބޮޑަށް ސިޔާސީގޮތުން އެހީތެރިވެވަޑައިގެންނެވީ އަޅުގަނޑުގެ އަންހެނުން. އޭނާއާއި އޭނާގެ ޓީމު ވަރަށް ވަރުގަދަ މަސައްކަތް، ކެނޑިނޭޅި ކުރައްވާތާ ތިން ހަތަރު އަހަރުވެގެން މިދިޔައީ.\nއެހެންވީމާ، މެޑަމް ފާޠިމަތަށާއި، އަދި އޭނާގެ ޓީމަށް ވަރަށް އިޚްލާޞްތެރިކަމާއެކީ ޝުކުރު ދަންނަވަން. އަދި ހަމައެހެންމެ، ޕީ.ޕީ.އެމް.ގެ އޮފީހުގައި ދެ ނައިބު ރައީސުންގެ ބެއްލެވުމުގެ ދަށުން ވަރަށް ވަރުގަދަ، ވަރަށް ހަރުދަނާ މަސައްކަތްތަކެއް ކުރައްވަމުން ގެންދެވި. އެ ޓީމަށް ވަރަށް އިޚްލާޞްތެރިކަމާއެކީ ޝުކުރު ދަންނަވަން. އެ ޓީމުގެ ތެރޭގައި، ރައްޔިތުންގެ މަޖިލީހުގެ މެންބަރުން، ކައުންސިލްގެ މެންބަރުންވެސް ހިމެނިވަޑައިގަންނަވާ. ހަމައެހެންމެ، އެއްގޮތަކަށްވެސް އަޅުގަނޑަށް، އަޅުގަނޑުގެ މަސައްކަތް މި ހިސާބަކަށް ނުގެންދެވުނީސް، އަޅުގަނޑަށް، އަޅުގަނޑުގެ ވަޒީރުންގެ މަޖިލީހުގެ ޓީމުން މި ދެއްވި އެހީތެރިކަން ނުދެއްވިނަމަ. އެ ޓީމާ ދޭތެރޭގައި އަޅުގަނޑު ފަޚުރުވެރިވޭ. އަދި ހަމައެހެންމެ، ރައީސް އޮފީހުގައި އަޅުގަނޑާއެކީ މަސައްކަތް ކުރައްވާ ހީވާގި، މުރާލި ވެރިންނަށާއި، މި ޓީމަށް ހިފެހެއްޓުމެއްނެތް ޝުކުރު ދަންނަވަން.\nމިއީ ޓީމް ވާރކް. މި ހުރިހާ ބޭފުޅުންގެ މަސައްކަތުން އަޅުގަނޑުމެންނަށް ރައްޔިތުންނަށް، މި ދެންނެވި ޚިދުމަތްތައް ފޯރުކޮށްދެވުނީ. އެއާއެކީ އޮތީ އަޅުގަނޑުމެންނަށް ތާއީދު ކުރައްވާ ޢާއްމު ސަޕޯޓަރުން. އެބޭފުޅުން ގަބޫލުކުރައްވާ، އަޅުގަނޑުމެން މިކުރަނީ ރައްޔިތުންނަށް ޚިދުމަތްކަން.\nމިއަދު އަޅުގަނޑުމެންނަށް ވޯޓު ނުލިބުނު ބޭފުޅުންގެ ތެރޭގައި، ކަންކަން ނިމިގެންދިޔަގޮތާ ދޭތެރޭގައި ހިތާމަ ކުރައްވާ ބޭފުޅުން ތިއްބަވާފާނެކަންނޭނގެ. ކުރިންވެސް އަޅުގަނޑު ދެންނެވިން. އެކަހަލަ ދުވަހެއް އަޅުގަނޑުމެން މީގެކުރިންވެސް މާޒީކޮށްފީމޭ. ރައީސް މައުމޫނާ ދޭތެރޭގައި ކަންތައް ވެގެންދިޔަގޮތް އަޅުގަނޑުމެން ދުށީމު، 2008 ވަނަ އަހަރު. އަޅުގަނޑުމެންގެ ތެރެއިން އެތައް ބަޔަކު ހިތާމަކުރި. ކެނޑިނޭޅި ތަކުރާރުކޮށް، އަޅުގަނޑު މި ވާހަކަ ރައްޔިތުންނަށް ހަނދާންކޮށްދެމުން މިއައީ. މިއަދު އަޅުގަނޑުގެ ޚިދުމަތް ލިބުނު އެތައް ބަޔަކު، އަޅުގަނޑަށް [އާނއެކޭ] ބުނި. އެބޭފުޅުންނަށް އަދިވެސް ފަށްފަށުން ޝުކުރު ދަންނަވަން.\nޝުކުރު ދަންނަވަމުންވެސް އަޅުގަނޑު ދަންނަވާލަން ބޭނުންވަނީ، އެހެންނަމަވެސް، ދިވެހި ރައްޔިތުން ވިސްނާވަޑައިގަންނަވާށޭ! ދިވެހި ރައްޔިތުން އެދިވަޑައިގަންނަވަނީ ކޮންކަމެއްތޯ، އަޅުގަނޑު މި ސުވާލުކުރަނީ، ގިންތިއެއް ތަފާތުކުރުމެއްނެތި، ރަށެއް ތަފާތުކުރުމެއްނެތި، ރައްޔިތުންނަށް ބޭނުންވާ ޚިދުމަތްތައް، މި ފަސް އަހަރަށްވުރެ ފާގަތިކޮށް، ފަހިކޮށް ރާއްޖެއަށް ޢާއްމުވި ދުވަސްވަރެއް، އަޅުގަނޑުމެންގެ ތަފާސް ހިސާބަކުން ނުދައްކާ. ޒުވާނުންނަށް ކަންތައްތައް ފުރިހަމަވެގެންދިޔަ ދުވަސްވަރެއް، އަޅުގަނޑުމެންގެ ތަފާސް ހިސާބަކުން ނުދައްކާ. ދޮށީ ރައްޔިތުންނަށް ކަންކަން ފަހިވެގެންދިޔަ އެއްވެސް ޒަމާނެއް، އަޅުގަނޑުމެންގެ ތަފާސް ހިސާބަކުން ނުދައްކާ.\nއެހެންވީމާ، ދިވެހިރާއްޖެ އިރާދަކުރެއްވިއްޔާ މިއޮތީ އިޤްތިޞާދީ ގޮތުންވެސް، އިޖުތިމާޢީ ގޮތުންވެސް، ހުރިހާ ދާއިރާއަކުން މި ފަސް އަހަރުގެ ތެރޭގައި ވަރަށް ކުރިއަށް ޖެހިލާފައި. އަޅުގަނޑު އެދެނީ ދެން ރައީސުލްޖުމްހޫރިއްޔާ ކަމުގެ މަޤާމާ ޙަވާލުވެވަޑައިގަންނަވާ އިބްރާހީމް މުޙައްމަދު ޞާލިޙާއި، އޭނާގެ ޓީމުގެ ފަރާތުންވެސް، އަޅުގަނޑުމެން މިކުރި މަސައްކަތް، ރައްޔިތުންގެ ޙައްޤުގައި ބާރުމިނުގައި ކޮށްދެއްވުން. އަޅުގަނޑު ނެތިން އެއްގޮތަކަށްވެސް، އަޅުގަނޑާހެދި، އަޅުގަނޑު ކަންކުރާގޮތުން، އެހެން ދިވެހި ރައްޔިތުންނަށް ތަކުލީފަކަށްވާކަށް. ރައްޔިތުން، ރައްޔިތުންގެ ބަސް، އިއްޔެ ވިދާޅުވެއްޖެ. އެއަށް އަޅުގަނޑު އިޙްތިރާމު ކުރަން.\nއެހެންވީމާ، އަޅުގަނޑު މިވަގުތު ރައްޔިތުންގެ އަރިހުން މަޢާފަށް އެދެމުން، އަޅުގަނޑު ޚިދުމަތުން ދުރަށްޖެހިލާ ވާހަކަ، ހުރިހާ ރައްޔިތުންނަށް ދަންނަވަން. އަޅުގަނޑަށް ވޯޓު ދެއްވި ހުރިހާ ރައްޔިތުންނަށް، އަޅުގަނޑަށް ތާއީދުކޮށް މަސައްކަތް ކޮށްދެއްވި ހުރިހާ ބޭފުޅުންނަށް ފަށްފަށުން ޝުކުރު ދަންނަވަން. އަދިވެސް އިރާދަކުރެއްވިއްޔާ އަޅުގަނޑުމެން، އަޅުގަނޑުމެންގެ މަސައްކަތް ރައްޔިތުންނަށްޓަކައި ކުރުމުގައި އަޅުގަނޑުމެން ސާބިތުވެ ތިބޭނަން.\nއެހެންނަމަވެސް، އަޅުގަނޑު، އަޅުގަނޑުގެ މި ޚިދުމަތުން ދުރަށްޖެހިލަންޖެހޭ ކަމަށް އަޅުގަނޑަށް ގަބޫލުކުރެވޭތީ، އިރާދަކުރެއްވިއްޔާ ތިޔަބޭފުޅުންގެ ޚިދުމަތުގައި، ނޮވެންބަރު 17 އަންނަންދެން، މި ގޮނޑީގައި އަޅުގަނޑު މަސައްކަތް ކުރާނަން. މި މުއްދަތުގެ ތެރޭގައި، އަމާންކަމާއެކީ، ދިވެހިރާއްޖެ އަނެއްކާވެސް ބަދަލުވެގެންދާނީ، އެހެން ޒަޢާމަތަކަށް މަރްޙަބާ ކިޔަން. އެކަމުގައި އެއްވެސްކަހަލަ، އެއްވެސްކަހަލަ ފުށުއަރާކަމެއް، އުނދަގޫ ކަމެއް، ރައްޔިތުން، އެއްވެސް ބަޔަކު އަނެއްބަޔަކަށް މެދުވެރިނުކުރެއްވުމަކީ، އަޅުގަނޑުގެ އިލްތިމާސް.\nސިޔާސީ މީހުންގެ ތެރޭގައި ޚިޔާލުތަފާތުވާ ކަންކަން ހުންނާނެ. އެހެންނަމަވެސް، ސިޔާސީ ލީޑަރުން ކަންކަން ކުރާގޮތުން މުޅި ދިވެހި ރައްޔިތުންނަށް ޢާއްމުވެގެން އުފުލަންޖެހޭ އުނދަގުލެއް އޮންނަންވާނެ ކަމަކަށް އަޅުގަނޑު ގަބޫލެއްނުކުރަން.\nއެހެންވީމާ، މިގޮތުގައި އަޅުގަނޑުގެ ސަޕޯޓަރުން މަސައްކަތް ކޮށްދެއްވުމަށް އަޅުގަނޑު އިލްތިމާސް ކުރަން. އިރާދަކުރެއްވިއްޔާ، އަނެއްކާވެސް އަޅުގަނޑުމެން ކުރާނީ، ދިވެހި ރައްޔިތުންގެ ޙައްޤުގައި ކުރާ މަސައްކަތްތަކެއް. އަޅުގަނޑުމެންގެ އަގު ވަޒަންކުރެއްވުމަކީ، ދިވެހި ރައްޔިތުންގެ އަތްޕުޅުމަތީގައި އޮތް ކަމެއް.\nހުރިހާ ބޭފުޅުންނަށްވެސް ވަރަށް ބޮޑަށް ޝުކުރިއްޔާ!\nނޭޝަނަލް އިންޓެގްރިޓީ ކޮމިޝަނުގެ މެންބަރުކަމަށް ކުރިމަތިލުމުގެ ފުރުޞަތު ރައީސުލްޖުމްހޫރިއްޔާގެ އޮފީހުން ހުޅުވައިލައްވައިފި


Askaree Izzathugai Sulthan Ge Janaazaa Baavvaifi – adduLIVE\nއަސްކަރީ އިއްޒަތުގައި ސުލްތާންގެ ޖަނާޒާ ބާއްވައިފި\nSep 27, 2021, 20:33 ހަސަން ރަޝީދު\nއިންޑިއާގައި، ނެޝަނަލް ޑިފެންސް އެކެޑެމީގެ ކޭމްޕް ގްރީން ހޯންގައި އޮތް އެންޑިއުރެންސް ދުވުމެއް ފުރިހަމަ ކުރަން އުޅުމުގެ ތެރޭގައި ނިޔާވި ލާންސް ކޯޕްރަލް މުހައްމަދު ސުލްތާން އިބްރާހިމްގެ ޖަނާޒާ އަސްކަރީ އިއްޒަތުގައި މިރޭ ބާއްވައިފިއެވެ.\nސުލްތާންގެ ޖަނާޒާ ކުރިއަށް ގެންގޮސްފައިވަނީ މަޣުރިބު ނަމާދަށް ފަހު އާސަރަހާ މިސްކިތުގައެވެ. ސުލްތާންގެ ޖަނާޒާގައި ގިނަ އަދަދެއްގެ ބަޔަކު ވަނީ ބައިވެރިވެފައެވެ.\nސުލްތާންގެ ހަށިގަނޑުގެ ޕޯސްޓްމޯޓަމް ހަދާފައިނުވާއިރު، އެމްއެންޑީއެފުން ބުނީ ޕޯސްޓްމޯޓަމް ހަދާފައިނުވަނީ އާއިލާގެ އެދުމުގެ މަތިން ކަމަށެވެ.\nސުލްތާންގެ މަރާގުޅިގެން ޕޫނޭ ސިޓީ ޕޮލިސްގެ ޑެޕިއުޓީ ކޮމިޝަނަރ އާ ހަވާލާދީ އިންޑިއާގެ މީޑިއާތަކުން ބުނެފައިވާގޮތުގައި، ފިޒިކަލް ޓެރޭނިންގެ ތެރެއިން ސުލްތާން ވެއްޓުމާއެކު ވަގުތުން އޭނާ ވަނީ މިލިޓަރީ ހޮސްޕިޓަލަށް ގެންގޮސްފައެވެ. އަދި މިކަމާ ގުޅިގެން އިތުރަށް ބަލަންޖެހޭ ކަންކަން ބަލަމުން އަންނަކަން ހާމަކޮށްފައިވެއެވެ.\n2018 އޭޕްރިލް 8 ވަނަ ދުވަހު ސިފައިންގެ ހިދުމަތާ ގުޅިލެއްވި ސުލްތާން ފުރިހަމަ ކުރަމުންދިޔައީ 2021 މާޗް 1 އިން 2024 މާޗް 15 އަށް ޕޫނޭ ނޭޝަނަލް ޑިފެންސް އެކެޑެމީގައި ކުރިއަށްގެންދިޔަ 145 ވަނަ އޮފިސަރ ކެޑޭޓް ކޯހެވެ.


vnews - USC 19 Vana Quran Mubaarai Kaamiyaabu Kamaa Eku Ninmaalaifi\nޔޫނިއަން ސްޕޯޓްސް ކުލަބުން އިންތިޒާމުކޮށްގެންވާ ބޭއްވި 19 ވަނަ ގުރުއާން މުބާރާތުގެ ތެރެއިން --\nއއ. މަތިވެރީ ޔޫނިއަން ސްޕޯޓްސް ކުލަބުން އިންތިޒާމުކޮށްގެންވާ ބޭއްވި 19 ވަނަ ގުރުއާން މުބާރާތް ކާމިޔާބުކަމާއެކު ނިންމާލައިފިއެވެ.\nމި މުބާރާތަކީ އަލްމަރުހޫމާ ހައްވާ ޒަކަރިއްޔާ، އަލްމަރުހޫމާ ނޫރަންނަހާރު ޒަކަރިއްޔާ އަދި އަލްމަރުހޫމް ޖައުފަރު ޒަކަރިއްޔާގެ ހަނދާނުގައި ޔޫނިއަން ސްޕޯޓްސް ކުލަބުން އިންތިޒާމުކޮށްގެން ބާއްވަމުންދާ މުބާރާތެކެވެ.\nމިއަހަރުގެ މުބާރާތުގައި 173 ބައިވެރިން ވަނީ ގުރުއާން ކިޔަވާފައެވެ.\nމުބާރާތް ކުރިއަށް ގެންގޮސްފައިވަނީ ރަމަޟާންމަހުގެ 11ވަނަ ދުވަހުން ފެށިގެން 13ވަނަ ދުވަހުގެ ނިޔަލަށެވެ.\nވީނިއުސްއަށް މައުލޫމާތު ދެއްވަމުން މަތިވެރީ ޔޫނިއަން ސްޕޯޓްސް ކުލަބުގެ ރައީސް ހުސައިން ޝަރީފު ވިދާޅުވީ މިއަހަރުގެ މުބާރާތް ކާމިޔާބުކަމާއެކު ކުރިއަށް ގެންދިއުމުގައި ގިނަ ބައެއްގެ އެހީތެރިކަން ލިބިފައިވާކަމަށެވެ.\nއެގޮތުން މިނި ޑިމާންޑް ފިހާރަ، ވެލި ބީޗް ގެސްޓް ހައުސް އަދި މަތިވެރި ދާއިރާގެ މެންބަރު ހުސައިން މުހައްމަދުގެ ނަން ޝަރީފް ވަނީ ފާހަގަކުރައްވާފައެވެ. އަދި ނެވި ޓްރާސްފަރ، ރިވެލި ރިޓްވީޓްގެ އިތުރުން ހޭޒްލިން ޝޮޕްގެ ނަންވެސް ޝަރީފް ވަނީ ފާހަގަކުރައްވާފައެވެ.\nމުބާރާތުގެ ނަތީޖާ ފާޅުކުރުމުގެ ޖަލްސާ އޮންނާނީ ހޯމަ ދުވަހުގެ ރޭކަމަށް ޝަރީފް ވިދާޅުވިއެވެ.\nހުސައިން ޝަރީފު ވިދާޅުވީ މަތިވެރީ ޔޫނިއަން ސްޕޯޓްސް ކުލަބުގެ އަމާޒަކީ ކުރިއަށް އޮތް އަހަރުވެސް މި މުބާރާތް ކާމިޔާބުކަމާއެކު ބޭއްވުންކަމަށެވެ.\nމަތިވެރީ ޔޫނިއަން ސްޕޯޓްސް ކުލަބު ފާހަގަކުރެވެނީ އާންމުންގެ ހިތްތަކުގައި ކީރިތި ގުރުއާނަށް ލޯބިޖައްސާ ކީރިތި ގުރުއާން އުގަންނައިދީ ރީތިކޮށް ގުރުއާން ކިޔަވާ ދަރިވަރުންނަށް އަތޮޅުގައި އުފެއްދުމަށް ގިނަ ގުނަ މަސައްކަތްތަކެއް ކުރަމުންދާ ނަމޫނާ ކުލަބެއްގެ ގޮތުގައެވެ.


މިކަންތައްތަކާމެދު ވިސްނާލެއްވުން ކީއްތޯއެވެ — Ihavandhoo.com\nއާބާދީގައި 3000 މީހުން ހަމަވަނީ އެވެ. ނުވާކަމެއްވެސް ނޭނގެއެވެ. ހީވަނީވެއްޖެހެންނެވެ. އަންނަ އަހަރު7ކައުންސިލަރުން ހޮވަންޖެހޭނެއެވެ. ވަރަށް ބާރަށް ބައެއް ކަންތައްތައް ތަރައްގީވެސް އެބަވެއެވެ. އުމުރާނީގޮތުންނެވެ. އޭސީ ފިހާރަތައް އިތުވަނީ އެވެ. ގެސްޓްހައުސްތައްވެސް ހެދެނީ އެވެ. ކުރިން ރާފާފުގެ ހުރިތަނުގައި އެހަދަނީ ގެސްޓްހައުސް އެކެވެ. ނަމަކީ އޯކިޑް ހިޔާ އެވެ. ފުލުހުންގެ މަރުކަޒުވެސް އަމިއްލަ މީހެއްގެ ގެއިން ރައްޔިތުންގެ ހިޔާވައްސަކަށް މިނިވަންވެއްޖެއެވެ. ކައުންސިލް އިދާރާވެސް ބޮޑުވެއްޖެއެވެ. ސްކޫލަށްވެސް އިތުރު އިމާރާތެއް ލިބި، އެއްދަންފަޅި ވެއްޖެ އެވެ. މިސްކިތްތައްވެސް އިތުރުވެ ތަރައްގީ ވަނީ އެވެ. އެމިސްކިތްތައް ޒަމާނީ ކުރަނީ އެވެ. ޒީނަތްތެރިކުރަނީ އެވެ. ޒަމާނީ ސިސްޓަމްތައް ވެސް ހަރުކުރެވެނީ އެވެ.\nވިސްނާލެއްވުން ކީއްތޯ އެވެ.\nރަސްމީކޮށް ހުކުރު ޚުޠުބާ ވިދާޅުވާ ހުރިހާ ހަޠީބުން ޗުއްޓީއަށް ދުރުވެއްޖެ އެވެ. އެންމެ އެކުއެކީ ގައެވެ. މާދަމާ ހުކުރު ކުރާނެ މީހަކު ނެތެވެ. ހުރިނަމަ ހުރި މީހެއްވެސް ހުރީ މިއުޅޭ ހުންޖެހި ފިހިފައެވެ. ކެއްސާ ކިނބިހިއަޅާ ހާލުގައެވެ. ހުއްދައޮންނަ ހަތީބުންވެސް ގަވާއިދުން، އުޞޫލެއްނެތި ކައުންސިލުން ބައެއް މީހުންނަށް ހުތުބާ ކިޔަން ދޭތީ ހުތުބާ ކިޔަން އިންކާރުކުރަނީ އެވެ. ކިޔާނެ މީހަކު ނެތީމާ ހުއްދައޮންނަ މުދިމުންނަށް ހުތުބާ ކިޔަން ދިނުމަކީ ހަމަޖެހޭ އުޞޫލެއް ނޫންކަމަށް ބައެއް މުދިމުން ބުނެއެވެ. މިމައްސަލަވަނީ އެންޓި ކަރެކްޝަނުގައެވެ. މުދިމުންވެސް ޗުއްޓީގައެވެ. ނަމާދުވެސް އިމާމު ގިނައިން ކުރަނީ މިސްކިތަށް ނަމާދަށްދާ މުސްކުޅިންނެވެ.\nމިފަދަ ހާލަތްތަކުގައި ޒުވާނުން މިކަންކަމަށް ކުރިމަތި ނުލައްވަނީ ކީއްވެތޯ އެވެ. ގްރޭޑް 10 11 12 ނިންމާފައިވެސް އެތައް ކުދިންނެއް ރަށުގައި އެބައުޅެއެވެ. ވަޒީފާއެއްނެތި އެވެ. މުދިމު ޗުއްޓީ ނެއްގެވީމަ މިސްކިތް އެކުދިންނަށް ޙަވާލުނުކުރަނީ ކީއްވެތޯއެވެ. ހަތީބު ސަލާމްބުނީމާ ޒުވާންކުއްޖަކަށް ވަގުތީ ހުއްދައެއް ހޯއްދަވާދެއްވާ އެފުރުޞަތު ފަހިކޮށްދެއްވަންވީ އެވެ.\nއޭރުން އެއް އަހަރުވަންދެން ހުތުބާ ވިދާޅުވާ އެލަވަންސް ހަތީބުންނަށް ނުދިނަސް، އެ އެލަވަންސް ބަޖެޓްގައި ހިމަނާނެގޮތް ބަޖެޓް ސެކްޝަނަށް ނުވިސްނުނަސް، ހުކުރުދުވަހު ރަށުންބޭރުން ހަތީބަކު ނުގެނެސް ހުކުރު ކުރެވޭނެއެވެ.


"India Out" ah huras alhaathee Raees Yamin rathah! – adduLIVE\n"އިންޑިއާ އައުޓް" އަށް ހުރަސް އަޅާތީ ރަތަށް!\nMay 20, 2022, 10:57 އައިޝަތު ނަޒާހަތު\nޕީޕީއެމާއި ޕީއެންސީން ކުރިއަށް ގެންދާ "އިންޑިއާ އައުޓް" ކެމްޕޭނަށް ހުރަސް އަޅާތީ އެ ކެމްޕޭނުގައި އިސްކޮށް ހުންނެވި ކުރީގެ ރައީސް އަބްދުﷲ ޔާމީން އަނެއްކާ ވެސް ފާޑު ވިދާޅުވެއްޖެ އެވެ.\nއިދިކޮޅު ދެ ޕާޓީން މިހާރު ސިލްސިލާކޮށް މާލޭގައި ކުރިއަށް ގެންދާ އެއްވުންތަކަށް ފުލުހުން ހުރަސް އަޅާތީ އެކަމާ ގުޅުވައިގެން ޔާމީން ކުރެއްވި ޓްވީޓެއްގައި ރާއްޖޭގައި ތިބި އިންޑިއާ ސިފައިން ބޭރުކުރަން ގޮވައިލާ އިއްވާ އަޑުތަކަށް ހުރަސް އެޅުމަކީ ވަރަށް ބޮޑު ކަންބޮޑުވުމެއް ކަމަށެވެ.\n"އިންޑިއާ އައުޓް" އަކީ ގައުމީ ސަލާމަތަށް ހުރި ނުރައްކަލެއް ކަމަށް ސަރުކާރުން ކަނޑައަޅައި ނެރުނު ރިޔާސީ ގަރާރަކީ ތަންފީޒު ވެސް ކުރެވޭނެ އެއްޗެއް ނޫން ކަމަށް ޔާމީން މިދިޔަ ހަފުތާގައި ވެސް ވިދާޅުވި އެވެ. އެހެންވެ ފުލުހުންގެ ފަރާތުން މިހާރު ފެންނަމުންދާ އަމަލުތައް ބަލައިނުގަނެވޭނެ ކަމަށް ވެސް ވިދާޅުވި އެވެ.\nSuch repressive control is hitherto unseen.The surrogate forces r hellbent on muffling our voices against the hostile lndian military presence. The raving Hegemon’s desperation2subdue its critics breeds more contempt.The vassal is survived by his Gestapo.\n— Abdulla Yameen (@prz_ymn) May 19, 2022\nއިދިކޮޅުން ރޭ ކުރިއަށް ގެންދިޔަ އެއްވުމަށް ވެސް ފުލުހުން ހުރަސް އަޅައި ހަތް މީހަކު ހައްޔަރުކުރި އެވެ.\nއިދިކއޮޅުން އަންނަނީ "އިންޑިއަާ އައުޓް" ދލިޔެފައިވާ ބެނާތައް ވެސް ިދަމައި، އެ އިބާރާތް ހިމެނޭ ލިޔުންތައް މަގުމައްޗަށް އަޅައި އެކި ތަންތަނުގައި ވެސް އެ އިބާރާތް ލިޔަމުންނެވެ.


ރޯދަ މަހުގެ ބޭނުން ހެޔޮގޮތުގައި ހިފާނީ ކިހިނެއް؟ | Jazeera\tރޯދަ މަހުގެ ބޭނުން ހެޔޮގޮތުގައި ހިފާނީ ކިހިނެއް؟ - Jazeera\nރޯދަ މަހުގެ ބޭނުން ހެޔޮގޮތުގައި ހިފާނީ ކިހިނެއް؟\nސަދާ ސައީދު May 18, 2019 126 views0\nރޯދަމަސް އައުމާއިއެކު ހެޔޮ އަމަލުތައް ކުރުމުގައި މުސްލިމުން އެހެން މަސްމަހާއި ޚިލާފަށް ހީވާގި ވާންޖެހެއެވެ. ނަމާދު ކުރުމާއި ޤުރުއާން ކިޔެވުމުގައެވެ. އެ ގޮތުންވެސް ޖަމާއަތުގައި ނަމާދު ކުރެވޭތޯ އިސްކަންދޭން ވާނެއެވެ. ޒިކުރު ކުރުމާއި ދުޢާކުރުން އިތުރު ކުރެވެން ވާނެއެވެ. އެހެން މަސްތަކާއި ބަލާފަ ދީލަތިވާންވާނެއެވެ.\nއަވައްޓެރިކަމުގެ ގުޅުން އިތުރަށް ބަދަހިކޮށް، ކެތްތެރިވާން ދަސްކުރަން ވާނެއެވެ. މިފަދައިން އަމަލުތައް ބަހައްޓައިފިނަމަ ރޯދަމަސް ހެޔޮ ގޮތުގައި ހޭދަކުރެވިގެން ދާނެއެވެ.\nހަމަ އެހެންމެ ރޯދަމަސް އައުމާއި އެކު އެންމެ މުހިންމުކޮށް ކުރަންޖެހޭ އެއް ކަމަކީ ދޫ ރައްކަތެރިކުރުމެވެ. މީގެ މާނައަކީ އެހެން ކުށްތައް ކުރާށެކޭ ނޫނެވެ. އެހެނަސް އެންމެ އިސްކަންދޭން ވާނެ އެއްކަމަކީ އެއީ އެވެ. އެ ގޮތުން އީބަ ބުނުން ފަދަ ކުށްތަކުން އެއްކިބާ ވާން ވާނެއެވެ.\nއެފަދަ ކަންތަކުން އެއްކިބާވެ ހޮޔޮ ކަންތަކުގައި ދެމިހުންނަން އަޒުމު ކަނޑައަޅައި މަސައްކަތް ކޮށްފި މީހާއަށް ނަރަކައިގެ ދޮރުތައް ބަންދުވެގެން ދާނެއެވެ. ހަމަ އެހެންމެ ސުވަރުގޭގެ ދޮރުތައް އޭނާއަށްޓަކައި ހުޅުވިގެންދާނެއެވެ.\nހެޔޮގޮތުގައި ރޯދަމަސް ހޭދަކޮށްފި މީހާ ޝައްކެއް ނެތް ގޮތުގައި އޭނާގެ ކުށްތައް މާތް ﷲ ސުބުހާނަހޫ ވަތަޢާލާ ފުއްސަވާނެއެވެ. އެއީ އޭނާ ކުރި ހެޔޮ ކަންތަކުގެ ސަބަބުންނެވެ.\nއެހެންކަމުން މިފަހަރުގެ ރޯދަމަސް އެއީ ތިބާ ހެއްދެވި ފަރާތާއި އޮންނަ ގާތްކަން އިތުރަށް ބަދަހި ކުރެވޭނެ ފަދަ މަހެއްގެ ގޮތުގައި ހަދަން މަސައްކަތް ކުރާށެވެ.


އަބްދުﷲ ޝާހިދު، ފޮރިން މިނިސްޓަރު / ޑިޕްލޮމެޓިކް ގުޅުން\nޔާމީން އުޅުއްވީ އިންޑިއާ- ޗައިނާ ޖައްސުވަން: ޝާހިދު\nކުރީގެ ރައީސް އަބްދުﷲ ޔާމީންގެ ސަރުކާރުގައި މަސައްކަތް ކޮށްފައި އޮތީ އިންޑިއާ އާއި ޗައިނާއިން އެއްބަޔަކު އަނެއް ބަޔަކަށް ތޮޅުވަން ކަމަށާއި ނަތީޖާއެއްގެ ގޮތުން ގެއްލުންވީ ދިވެހިންނަށް ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެ އެވެ.\nDecember 04, 2018 33\nއިނގިރޭސިވިލާތުގެ އެމްބަސީއެއް ރާއްޖޭގައި ހުޅުވަނީ\nއިނގިރޭސިވިލާތުގެ އެމްބަސީއެއް ރާއްޖޭގައި ހުޅުވުމަށް އެ ގައުމުން ނިންމައިފި އެވެ.\nޔޫއޭއީ ދަތުރުގައި ވެސް މާލީ އެހީ ހޯދަން މަޝްވަރާކުރަނީ\nދުބާއީއަށް ކުރައްވާ ދަތުރުގައި ވެސް ސަރުކާރުގެ މެނިފެސްޓޯގައި ހުރި ކަންކަމަށް އެހީ ހޯއްދަވަން މަސައްކަތް ކުރައްވާނެ ކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެ އެވެ.\nމިނިސްޓަރު ޝާހިދު އިންޑިއާ ދަތުރަށް ފަހު، އަބޫދާބީއަށް\nފޮރިން މިނިސްޓަރު އަބްދުﷲ ޝާހިދު އިންޑިއާ އަށް ކުރެއްވި ރަސްމީ ދަތުރުފުޅަށް ފަހު، މިރޭ އަބޫދާބީ އަށް ވަޑައިގަންނަވާ ގޮތަށް ހަމަޖައްސަވައިފި އެވެ.\nރާއްޖެ އާއި އިންޑިއާ އިން، އާ ވިސާ އެއްބަސްވުމެއްގައި ސޮއިކުރަން ނިންމާފައިވާ ކަމަށް ފޮރިން މިނިސްޓަރު އަބުދުﷲ ޝާހިދު މިއަދު ވިދާޅުވެއްޖެ އެވެ.\nމިނިސްޓަ ޝާހިދު، އިންޑިއާގެ ރައީސާ ބައްދަލުކުރައްވައިފި\nރަސްމީ ދަތުރުފުޅެއްގައި މިހާރު އިންޑިޔާ އަށް ވަޑައިގެން އުޅުއްވާ، ރާއްޖޭގެ ފޮރިން މިނިސްޓަރު އަބްދުﷲ ޝާހިދު، އިންޑިޔާގެ ރައީސް ރާމްނާތު ކޯވިންދްއާ މިއަދު ބައްދަލު ކުރައްވައިފި...\nއިންޑިޔާއާ އެކު މަސައްކަތް ކުރުމުގެ ސޮފްހާއެއް ފެށިއްޖެ\nރާއްޖޭގެ އާ ސަރުކާރާއި އިންޑިޔާ ގުޅިގެން މަސައްކަތް ކުރުމުގެ ސޮފްހާއެއް މިހާރު ފެށިފައިވާ ކަމަށް ފޮރިން މިނިސްޓަރު އަބްދުﷲ ޝާހިދު މިއަދު ވިދާޅުވެއްޖެ އެވެ.\nފުރަތަމަ ދަތުރުފުޅުގައި ފޮރިން މިނިސްޓަރު އިންޑިއާ އަށް\nމަގާމާ ހަވާލުވެ ވަޑައިގެންނެވި ފަހުން ކުރައްވާ ފުރަތަމަ ރަސްމީ ދަތުރުފުޅުގައި ފޮރިން މިނިސްޓަރު އަބްދުﷲ ޝާހިދާއި ސަރުކާރުގެ އިސް ބޭފުޅުންގެ ޓީމެއް އިންޑިއާއަށް ރަސްމީ ދަތުރުފުޅެއް މިއަދު ފައްޓަވައިފި އެވެ.\nJune 09, 2018 55\nއދ. ގެ ސަލާމަތީ މަޖިލީހުގެ މެމްބަރުކަމުގެ ގޮނޑި މެމްބަރުން އިންތިޚާބު ކުރަން އިއްޔެ ނެގި ވޯޓުގައި ބޮޑު ތަފާތަކުން ރާއްޖެ ބަލިވުން ވެގެން ދިޔައީ ދިވެހި ސަރުކާރަށް އެތައް ފާޑު ކިޔުމެއް އަމާޒުވި ކަމަކަށެވެ. އދ. ގެ އެންމެ ބާރު ގަދަ އަދި ފަޚުރުވެރި ސަލާމަތީ މަޖިލީހުގެ މެމްބަރު ކަން ހޯދަން 10 އަހަރު ވަންދެން ރާއްޖެ އިން ކުރި މަސައްކަތް...\nކުއްލި ނުރައްކަލުގެ ހާލަތު އުވާނުލައި، ސިޔާސީ ބޭފުޅުން މިނިވަން ނުކޮށްފި ނަމަ ރާއްޖެއާ މެދު ފިޔަވަޅު އަޅަން ޖެހިދާނެ ކަމުގެ އިންޒާރު ޔޫރަޕިއަން ޔޫނިއަން (އީޔޫ) އިން ދިނުމަކީ ވެސް ރާއްޖެއަށް އެޅި ފިޔަވަޅެއް ކަމަށާއި އޭގެ ގެއްލުން ކުރާނެ ކަމަށް އިދިކޮޅު ކޯލިޝަނުން މިއަދު ބުނެފި އެވެ.


Mal aai Baiverin nah mahdhathu jahaifi\nމަލް އާއި ބައިވެރިންނަށް މުއްދަތު ޖަހައިފި\nމަލް: އޭނާގެ ބަންދަށް ކޯޓުން ހަތަރު ދުވަސް ދިން\nހުޅުމާލޭގެ ގެސްޓްހައުސްއެއްގެ ތެރޭގައި ބަނގުރަލާއެކު ޕާޓީ ކުރަމުން ދަނިކޮށް ހައްޔަރު ކުރި ފިލްމީ ތަރި މަލީހާ ވަލީދު (މަލް) އަދި 11 ފިރިހެނުންގެ ބަންދުގެ މުއްދަތު ޖަހައިފި އެވެ.\nފުލުހުން ބުނީ ބަނގުރަލާއެކު ޕާޓީ ކުރަމުން ދަނިކޮށް ހައްޔަރު ކުރި މީހުން ހުޅުމާލެ މެޖިސްޓްރޭޓް ކޯޓަށް ހާޒިރު ކުރުމުން އެމީހުންގެ ބަންދަށް މުއްދަތު ޖަހާދީފައިވާ ކަމަށެވެ.\nމި މައްސަލާގައި ފުލުހުންގެ ބެލުމުގެ ދަށަށް ގެންދިޔަ މީހުންގެ ތެރެއިން 25، 26، 27، 28، 34 އަދި 40 އަހަރުގެ ފިރިހެނުންގެ ބަންދަށް ވަނީ އަށް ދުވަސް ދީފަ އެވެ. އަދި 29، 30، 39 އަހަރުގެ ފިރިހެނުންގެ ބަންދަށް ކޯޓުން ޖަހާދީފައިވަނީ ހަތަރު ދުވަހުގެ މުއްދަތެވެ. އުމުރުން 23 އަހަރުގެ މަލްހާގެ ބަންދަށް ޖަހައިދީފައިވަނީ ވެސް ހަތަރު ދުވަހުގެ މުއްދަތެވެ.\nފުލުހުން ބުނީ އުމުރުން 34، 30 އަދި 27 އަހަރުގެ ތިން ފިރިހެނުން ޝަރުތުތަކަކާއެކު ދޫކޮށްލާފައިވާ ކަމަށެވެ.\nބަނގުރަލާއެކު މަލް ރޭ ހައްޔަރުކޮށްފައިވާއިރު މީގެ ކުރިން ވެސް މަސްތުވާތަކެތީގެ މައްސަލައެއްގައި އޭނާ ހައްޔަރު ކޮށްފައިވެ އެވެ. އެ މައްސަލާގައި މިހާރު އޭނާއަށް ވަނީ ދައުވާތަކެއް ވެސް ކޮށްފަ އެވެ.\nއެފަހަރު މަލް ހައްޔަރު ކޮށްފައި ވަނީ ފުލުހުންގެ އިންޓެލިޖެންސާއި އދ. މަހިބަދޫ ޕޮލިހާއި މާމިގިލީ ޕޮލިސް ގުޅިގެން ހިންގި އޮޕަރޭޝަނެއްގައި އދ. މާމިގިލިންނެވެ. ހައްޔަރު ކޮށްފައިވަނީ މާލެއިން ފުރައިގެން މާމިގިއްޔަށް ދަތުރުކުރި ލޯންޗަކުން މަސްތުވާތަކެތި ގެންދާ ކަމަށް ފުލުހުންނަށް ލިބުނު މައުލޫމާތަކާ ގުޅިގެނެވެ. އެއީ މިދިޔަ އޮގަސްޓް މަހުގެ 27 ވަނަ ދުވަހު އެވެ.\nއެ މައްސަލާގައި މަލް 15 ދުވަހު ބަންދުގައި ބެހެއްޓުމަށްފަހު ދޫކޮށްލި އެވެ. އޭނާގެ މައްޗަށް އެ މައްސަލާގައި އުފުލާފައިވަނީ ޑައިމޯފިން ޓްރެފިކް ކުރުމުގެ ދައުވާ އާއި ކެނެބިސް ބޭނުން ކުރުމުގެ ދައުވާ އެވެ. އެ ދެ ދައުވާއަށް ވެސް މަލް ވަނީ އިންކާރުކޮށްފަ އެވެ.\nމީގެ ތެރެއިން ޑައިމޯފިން ޓްރެފިކްކުރުމުގެ ކުށަކީ ބޮޑު އަދަބު ކަނޑައެޅިފައިވާ ހުުކުމެކެވެ. އެ ކުށުގެ އަދަބެއްގެ ގޮތުގައި ކަނޑައަޅާފައި ވަނީ އުމުރަށް ޖަލަށްލުމާއެކު އެއްލައްކަ ރުފިޔާ އާއި އެއްމިލިއަން ރުފިޔާއާ ދެމެދުގެ އަދަދަކުން ޖޫރިމަނާ ކުރުމެވެ.\nހަތަރު ރަށަކުން ޑްރަގާއެކު މީހުން ހައްޔަރުކޮށްފި\nކެނެބިސް ގަހެއް ކަމަށް ބެލެވިގެން ތަހުލީލުކުރަނީ\nގިނަ އަދަދެއްގެ ޑްރަގް ހޯދައި 11 މީހަކު ހައްޔަރަށް


ރައީސް ނަޝީދު އައްޑޫ ސިޓީއަށް ފުރާވަޑައިގަންނަވައިފި | President Mohamed Nasheed\nރައީސް ނަޝީދު އައްޑޫ ސިޓީއަށް ފުރާވަޑައިގަންނަވައިފި\nދިވެހިރާއްޖޭގައި ދެވަނަ ފަހަރަށް ބޭއްވޭ ލޯކަލް ކައުންސިލް އިންތިޚާބު އައްޑޫ ސިޓީގައި އިފްތިތާޙްކޮށްދެއްވުމަށް ރައީސް މުޙައްމަދު ނަޝީދު އައްޑޫ ސިޓީއަށް މިއަދު ފުރާވަޑައިގަންނަވައިފިއެވެ. މި ދަތުރުފުޅުގައި އައްޑޫ ސިޓީގެ ހުރިހާ ރަށަކަށް ރައީސް ނަޝީދު ވަޑައިގަންނަވާނެއެވެ. އަދި ކޮންމެ އަވަށެއްގައިވެސް ސިޓީ ކައުންސިލް އިންތިޚާބުގައި ބައިވެރިވަޑައިގަންނަވާ އެމްޑީޕީގެ ކެންޑިޑޭޓުންނާއި ރައީސް ނަޝީދު ބައްދަލުކުރައްވާނެއެވެ. އަދި ކޮންމެ އަވަށެއްގެ އެމްޑީޕީގެ ކެމްޕޭން ޓީމާއެކު މަޝްވަރާ ބައްދަލުވުމުގައި ބައިވެރިވެވަޑައިގަންނަވައި ކެމްޕޭންގެ ހަރަކާތްތައް ކުރިއަށްދާ ގޮތް ބައްލަވާނެއެވެ.\nމި ދަތުރުފުޅުގައި އެންމެ ފުރަތަމަ ރައީސް ނަޝީދު ވަޑައިގަންނަވާނީ ފޭދުއަށެވެ. ފޭދޫގައި ދޮރުން ދޮރަށް ހިންގެވުމަށްފަހު މެންދުރުފަހު ހުޅުމީދުއަށް ވަޑައިގަންނަވާނެއެވެ. އަދި މިރޭ ހުޅުމީދޫގައި ބޭއްވުމަށް ހަމަޖެހިފައިވާ އެމްޑީޕީގެ ކެމްޕޭން ޖަލްސާގައި ރައީސް ނަޝީދު ބައިވެރިވެވަޑައިގަންނަވާނެއެވެ.\nހުޅުމީދުއަށްފަހު މާދަމާ ހެނދުނު މަރަދޫގައި ދޮރުން ދޮރަށް ހިންގަވާނެއެވެ. އަދި މެންދުރު ފަހު ހިތަދޫގައި ރައްޔިތުންނާ ބައްދަލުކުރައްވައި އެމްޑީޕީގެ ކައުންސިލް ކެންޑިޑޭޓުންނާއެކު ދޮރުންދޮރަށް ހިންގަވަނެއެވެ. އަދި ހިތަދޫގައި މާދަމާރޭ ބޭއްވުމަށް ހަމަޖެހިފައިވާ އެމްޑީޕީގެ ކެމްޕޭން ޖަލްސާގައި ރައީސް ނަޝީދު ބައިވެރިވެވަޑައިގަންނަވާނެއެވެ.\nއައްޑޫ ސިޓީއަށް ކުރައްވަމުން ގެންދަވާ ދަތުރުފުޅު ނިންމަވާލެއްވުމަށްފަހު ރައީސް ނަޝީދު އެނބުރި މާލެ ވަޑައިގަތުމަށް ހަމަޖެހިފައިވަނީ ހުކުރު ދުވަހުގެ ހެނދުނުގެ ވަގުތެއްގައެވެ.\nJanuary 8, 2014 / ހަބަރު


Vakeelun aa badhalunuvanees Yaamin ge shareeaiy fashaathee idhikolhun konboduvun faalhukoffi | Mihaaru\nކުރީގެ ރައީސް އަބްދުﷲ ޔާމީން ފުލުސް އޮފީހުން ނުކުމެވަޑައިގަންނަވަނީ: ޔާމީންގެ މައްޗަށް އުފުލާފައިވާ ދެ ދައުވާއެއް މާދަމާ ފަށަން ކްރިމިނަލް ކޯޓުން ތާވަލް ކުރި-- ފޮޓޯ: އަހުމަދު އަވްޝަން/ މިހާރު\n15 އޯގަސްޓް 2020 - 21:00\nމަނީ ލޯންޑްރިންގެ ކުށުގައި ފަސް އަހަރުގެ ޖަލު ހުކުމެއް ތަންފީޒު ކުރަމުން ގެންދަވާ ޔާމީންގެ މައްޗަށް ތުހުމަތުކޮށް، އެ މަނިކުފާނަށް އިތުރު ދައުވާތަކެއް އުފުލައިފައިވެ އެވެ. އެއީ މޯލްޑިވްސް މާކެޓިން ޕަބްލިކްސް ރިލޭޝަންސް ކޯޕަރޭޝަން (އެމްއެމްޕީއާރްސީ) މެދުވެރިކޮށް ރ. ފުށްގިރި ކުއްޔަށް ދޫކުރުމުގެ މުއާމަލާތާ ގުޅޭ މަނީ ލޯންޑަރިންގެ ދައުވާއަކާއި ރިޝްވަތުގެ ދައުވާ އެކެވެ. މި ދެ ދައުވާއާ ގުޅޭ ޝަރީއަތް ފަށާނީ މާދަމާ އެވެ.\nޕީޕީއެމް އާއި ޕީއެންސީން ނެރުނު ނޫސްބަޔާނެއްގައި ބުނެފައި ވަނީ ޔާމީންގެ ވަކީލުންނާ ބައްދަލުކުރުމުގެ ފުރުސަތު ނުދީ، އެ މަނިކުފާނުގެ މައްޗަށް ކޮށްފައިވާ ދައުވާތަކާ ގުޅޭ އަޑުއެހުމެއް މާދަމާއަށް ތާވަލު ކުރުމަކީ، ޔާމީނަށް އަމާޒުކޮށްގެން ކުރިއަށް ގެންދާ ސިޔާސީ ހަރަކާތެއް ކަމަށެވެ. އަދި އެއީ އަނިޔާވެރިކަމެއް ކަމަށާއި އެ ގޮތް ދޫކޮށް، ހަމަހަމަކަމާއި އިންސާފުވެރިކަން އިސްކުރަން ސަރުކާރަށް ގޮވާލާ ކަމަށް ބުނެފައިވެ އެވެ.\nYameen ge mahchah kuraa dhauvaa thah baathil: Abduraheem\nއިދިކޮޅުން ބުނީ ޔާމީންގެ ވަކީލުންނާ ބައްދަލުކުރުމަކީ ގާނޫނުއަސާސީން ޔާމީނަށް ކަށަވަރުކޮށްދީފައިވާ ހައްގެއް ކަމަށެވެ. އަދި އެ ފުރުސަތު ދެއްވުމަށް ފަހު ނޫނީ ޝަރީއަތް ކުރިއަށް ނުގެންދަން އެދިފައިވެ އެވެ.\nޔާމީންގެ ވަކީލުންނާ ބައްދަލުނުވާ މައްސަލައަށް ހައްލެއް ހޯދައިދޭން އެދި ހޯމް މިނިސްޓަރު އިމްރާން އަބްދުﷲ އާއި ޕޮލިސް ކޮމިޝަނަރި މުހައްމަދު ހަމީދުއާ ވެސް އިދިކޮޅުން ވަނީ މިދިޔަ ބުރާސްފަތި ދުވަހު ބައްދަލުކޮށްފަ އެވެ. ޔާމީންގެ ވަކީލުންނާ ބައްދަލުކުރެވޭނެ ގޮތެއް ހަމަޖައްސަދޭން ހައި ކޯޓުން މީގެ ކުރިން އަންގާފައިވާ އިރު، މިދުވަސްވަރު ޔާމީންއާ ބައްދަލުކުރެވޭނީ ވީޑިއޯ ކޯލް މެދުވެރިކޮށް އެކަނި ކަމަށް މޯލްޑިވްސް ކަރެކްޝަނަލް ސާވިސް (އެމްސީއެސް) އިން މިދިޔަ މަހުގެ ފަހުކޮޅު ބުނެފައިވެ އެވެ.\nކްރިމިނަލް ކޯޓް އެމްއެމްޕީއާރުސީ މަނީ ލޯންޑްރިން ރައީސް އަބްދުﷲ ޔާމީން އެމްއެމްޕީއާރްސީގެ ކޮރަޕްޝަން ޕީޕީއެމް/ޕީއެންސީ އިއްތިހާދު\n26 ކޮމެންޓް, 33 ރިއެކްޝަންސް\nޖޭޕީ އުޅިނީ ވެރިކަން ވައްޓާލަން. މިކަމުގެ ސަބަބުން ޖޭބީގެ ތާއީދު ގެއްލިއްޖެ.\nވީޑިއޯ ކޯލް މެދުވެރިކޮށް ބައްދަލުކުރެވޭ. ވަކީލުންނާ ކިހިނެއް ބައްދަލުކުރަން ތިޔަ އުޅެނީ؟ އެކަހެރި ބައްދަލުބުމެއްތަ؟؟ ލޮލް\nކަލޭ ޖަލުގަ ހުރެ ވީޑިއޯ ކޯލްކުރަން ބޭނުންވާނެތޯ ވިސްނާލަބަލަ އިހަށް.\nޤާާސި މް ހޮސްޕިޓަލް އޮއްވާ ދަންވަރު2ޖެހިއިރު ހުކު މް ކުރިއިރު އަދުރޭ ހުރީ ކޮންތާކު؟\nމިހާރު ގާސިމް ހޮސްޕިޓަލަށް ގޮސްއުޅޭތޯ ކަލޭ އެބަ ބަލަންތަ؟ ހުއްޓާލާކަށްނުވާނެ އެކަހަލަ ކަންކަން.\nލިބޭމިންވަރު ނިކަންދަނެގެން ވިބޭނުންތައް ބަހާލައިގެން އުޅޭނަމައީ ފިކުރުކޮށްގެން މިބޭޒާރެއް ނުވެސްވާނޭ!\nޝަރީއަތް ފަށާކަށް ކޮއްމެހެން ވަކީލަކު ހުއްނާކަށް ނުޖެހޭ. މައްސަލަ ހުށައެޅުމުން މައްސަލަ ސާފްވާކަމަށާއި އަދި ބޭނުންވަނީ ވަކީލަކު އައްޔަން ކޮއްގެން ކުރިއަށް ދާންކަމަށް ބުނުމުން ފަޑިޔާރު ހަމަޖެހިފައިވާ އިސޫލުން ހުއްދަ ދޭނެ.\nޔާމީނު ބޭނުންވާ ގޮތަކަށް ނޫނީ ވަކީލުންނާ ބައްދަލު ނުކުރަން އެ ހުންނަނީ. އޭނަގެ ބޮޑާކަމާ ކިބުރުވެރިކަމުން ވަކީލުންނާ ބައްދަލު ނުވަނީ. މި ޙާލަތުގައި ވަކީލުންނާ ބައްދަލު ވެވެން އޮތްގޮތަށް ސަރުކާރުން އެވަނީ ފުރުސަތު ދީފައި.\nމިހާރު މިކަންކުރަމުންމިގެންދަނީ އެއްވެސް އުސޫލަކުންނޫން ދުއިސައްތަ އެތައްމީހުނެއްގެ ވާހަކަދައްކާފަ މިހާރު ހަމައެކަނި ޔާމީނު އެހެންވީމަ ކަމަކުނުދޭ މަޖުލީސްތެރޭ މަޖުލީހުގެ ނައިބު ރައީސްވެސްވަނީ މިވާހަކަގޮވާފަ މަޖުލީހުގަވެސް މިފައިސަޔާގުޅޭބަޔަކު ތިބިކަމަށް\nޔާމީނަށް ވަކީލުންނާއި ބައްދަލު ކުރުމުގެ ފުރުސަތު އެބައޮތް ވީޑިޢޯ ކޯލް މެދުވެރިކޮށް، ކޮވިޑުގެ މިހާލަތުގައި ޑޮކްޓަރަށްވެސް މިދައްކަނީ މިހެން ޝަރީޢަތް ހިންގަނީ މިހެން މައިންބަފައިންނާވެސް ބައްދަލު ކުރަނީމިހެން ދެން ކޮބާތަ ވަކީލުންނާ ބައްދު ނުވުމަކީ، ވަކީލުންގެ ގައިގާ ހިފައިގަނެގެންތަ ބައްދަލު ކުރަނީ. ވަކީލުންނާ ބައްދަލުވެ ކޮވިޑް ޖެހިއްޖެނަމަ އަނެއްކާ އަނެއް ކަންތައް ޔާމީނުގެ ރައްކަލަކަށް އެ ތަނަށް އިތުރު މީހުން ނުވައްދަނީ\nކަލެޔަށް އެނގޭނެތޭ ވަކީލެއް ފެނުނަސް\nކޮން ހާލަތެއްގައި ތޯ؟ އަޅުގަނޑު މިދިޔަ ހަފްތާގައިވެސް ދޫނިދޫ އަށް ގޮސް އެތަނުގައި ބަންދުގައި ތިބި މީހުންނާ ޤާނޫނީ ވަކީލެއްގެ ހައިސިއްޔަތުން ބައްދަލުކުރިން އިނގޭތޯ.. އެހެންކަމުން އެކަން ޔާމީނަށް ނުކުރެވެންވީ ސަބަބެއް ނެތް....ވީޑިއޯ ކޮންފަރެންސް މެދުވެރިކޮށް ވަކީލުންނާ ބައްދަލުކުރުމަކީ މޮޔައިންވެސް ކުރާނެކަމެއް ނޫން....ޢަލީ ފުރަތަމަ ދާންވީ ކިޔަވަން އިނގޭތޯ\nޔާމީނަށް ކޮވިޑް ޖެހެން ތިކަހަލަ ވަކީލު ސާހަބުން ހަގީގަތުގެ އެދިއެދި ތިބޭނީ. ޔާމީނުގެ ރައްކަލަކަށް އެއްކަމެއްވެސް ނުކުރާނެ މިސަރުކާރުންނެއް. ކޮވިޑް ބަހަނާއަކަށް ހަދައިގެން ވަކީލުންނާ ބައްދަލުވިޔަ ނުދިނުމަކީ ނުލަފާކަން ދެއްކުން. ޔާމީނުވެސް ވަކީލާ ބައްދަލުކުރާނީ ޑިސްޓެންސް ބަހައްޓައިގެން ކަލެއަށް އެވަރު ނޭނގުނަސް.\nމިހާރު ސަރުކާރުގެ ކަންތަށް ހައްދުފަހަނައަޅާ ތިޔަދަނީ ، އެމް ޑި ޕީ ޔަށް ތާއީދުކުރާ މީހުންނޫން ބަޔަކުވެސް މިގައުމުގައި ތިބިކަން ހަނދާންކުރާތި މިބުނީ ވަރަށް ގިނަ ވާހަކަ ކުރުކޮށް ...


މޯލްޑިވްސް ޗައިލްޑް ޕްރޮޓެކްޝަން ޑޭޓާ ބޭސް (އެމް.ސީ.ޕީ.ޑީ) މިނިސްޓްރީގައި ލޯންޗްކޮށްފި – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nމޯލްޑިވްސް ޗައިލްޑް ޕްރޮޓެކްޝަން ޑޭޓާ ބޭސް (އެމް.ސީ.ޕީ.ޑީ) މިނިސްޓްރީގައި ލޯންޗްކޮށްފި\nPosted on 29/09/2016 13/02/2018\nކުޑަކުދިންގެ ޙައްޤުތައް ރައްކާތެރިކުރުމަށް މަސައްކަތްކުރާ މުއައްސަސާތަކުގެ މެދުގައި ހުށަހެޅޭ މައްސަލަތައް ރެކޯޑްކޮށް ބަލަހައްޓާނެ ނިޒާމު ހަރުދަނާ ކުރުމުގެ ގޮތުން މޯލްޑިވްސް ޗައިލްޑް ޕްރޮޓެކްޝަން ޑޭޓާބޭސް (އެމް.ސީ.ޕީ.ޑީ) މިނިސްޓްރީގައި މިއަދު ޤާއިމްކޮށްފިއެވެ. މީގެފަހުން މި ޑޭޓާބޭސް މިނިސްޓްރީއާއި މިނިސްޓްރީގެ ދަށުން އަތޮޅުތެރޭގައި ޤާއިމްކޮށްފައިވާ 19 ފެމެލީ އެންޑް ޗިލްޑްރަން ސަރވިސް ސެންޓަރުގައި ބޭނުން ކުރަން ފަށާނެއެވެ.\nމި ނިޒާމުގެ ތެރެއިން ކުޑަކުދިންނާއި ގުޅޭގޮތުން ހުށަހަޅާ ތަފާތު މައްސަލަތަކުގެ ރިފަރަލްފޮނުވުމާއި ކޭސް މެނޭޖްމަންޓް ފަސޭހައިން ބެލެހެއްޓުމުގެ އިތުރުން ވަކިވަކި މަސައްލަތަކުގައި ހިމެނޭ ކުދިންނާއި ޢައިލާތަކުގެ ކޭސްތައް ޓްރެކްކުރުމާއި ތަފާސްހިސާބު ނެގުމަށް ފަސޭހަވެގެންދާނެއެވެ.\nމޯލްޑިވްސް ޗައިލްޑް ޕްރޮޓެކްޝަން ޑޭޓާބޭސް މިނިސްޓްރީގައި ޤާއިމްކުރުމަށް ޔުނުސެފުންނާއި މޯލްޑިވްސް ޕޮލިސް ސަރވިސގެ ފަރާތުން ލިބިފައިވާ އިރުޝާދާއި ފަންނަނީ އެހީތެރިކަން ފާހަގަކުރައްވައި، މިނިސްޓަރ ޖެނީޝާ ވަނީ އެފަރާތްތަކަށް ޝުކުރު އަދާކުރައްވާފައެވެ.\nމޯލްޑިވްސް ޗައިލްޑް ޕްރޮޓެކްޝަން ޑޭޓާބޭސްއަކީ މޯލްޑިވްސް ޕޮލިސް ސަރވިސް ގެ ފެމެލީ އެންޑް ޗައިލްޑް ޕްރޮޓެކްޝަން ޑިޕާޓްމަންޓާއި އަތޮޅުތެރޭގައި ޤާއިމްކޮށްފައިވާ ފުލުސް އިދާރާތަކުގައި 2010 ވަނައަހަރުން ފެށިގެން ބޭނުންކުރަމުންދާ ނިޒާމެކެވެ.\nރާއްޖޭގެ 19 އަތޮޅުގެ ފެމިލީ އެންޑް ޗިލްޑްރަންސް ސަރވިސް ސެންޓަރުތައް ވިއުގައަކުން ގުޅާލައިފި →\n← ބައިނަލްއަޤްވާމީ އުމުރުން ދުވަސްވީ މީހުންގެ ދުވަސް ބ. އަތޮޅުގެ ތުޅާދޫގައި މިނިސްޓްރީ އޮފް ޖެންޑަރ އެންޑް ފެމިލީ ފާހަގަކޮށްފި


މި ސްކޫލަށް ތިރީގައި މިދަންނަވާ މަޤާމަށް މީހަކު ހޯދުމަށް ބޭނުންެވެއެވެ.\nއެސް. އެސް. 3\n1. ކިޔަވައިދިނުމަށް ބޭނުންވާ ޓީޗިންގ މެޓީރިއަލްތަކާއި، ޓެސްޓް ޕޭޕަރުތަައް އަދި މިނޫންވެސް ޕްރިންޓްކުރުމަށް ޙަވާލުކުރެވޭ ތަކެތި ކަނޑައަޅާ ތާރީޚަށް ނިންމުން\n2. ފޮޓޯކޮޕީ މެޝިންތަކާއި، ޗާޕް މެޝިނާއި، އެހެނިހެން ޕްރިންޓަރުތައް ރަނގަޅަށް ސާފުކޮށް ބެލެހެއްޓުމާއެކު، މެޝިނަށް މައްސަލައެއް ދިމާވެއްޖެނަމަ، އެކަމެއްގެ މަޢުލޫމާތު، ކަމާބެހޭ ވެރިއަކަށް އެންގުމާއިއެކު، އެކަން ޙައްލުކުރުމަށް ކަމާބެހޭ ފަރާތްތަކާއި ގުޅައިގެން މަސައްކަތްކުރުން\n3. ޕްރިންޓްކުރުމަށް ބޭނުންވާ ކަރުދާސް ދެލިފަދަ ތަކެތި ދުރާލާ ހޯދުން\n4. ޙަވާލުކުރެވޭ ތަކެތި ލެމިނޭޓްކުރުމާއި ބައިންޑްކުރުން\n5. ސްކޫލުން ކުރިއަށްގެންދާ ހާއްސަ މަސައްކަތްތަކުގައި ބައިވެރިވުމާއި، ސްކޫލުގެ މަސައްކަތުގެ ދާއިރާގެ ތެރެއިން ހަވާލުކުރެވޭ އެހެނިހެން މަސައްކަތް ކުރުން\n6. ސްކޫލް އިދާރާއިން ޙަވާލުކުރެވޭ އެންމެހާ ތަކެތި ކަނޑައަޅާ ތާރީޚަށް ނިންމުން\n7. ޕްރިންޓްކުރުމަށް ޙަވާލުކުރެވޭ ތަކެތީގެ ރެޖިސްޓަރ ބެލެހެއްޓުން\n1. މަގާމަށް ބޭނުންވާ ތަމްރީނެއް/ލައިސަންސެއް/ހުއްދައެއް ހާސިލްކޮށްފައި ވުމާއެކު، މަގާމުގެ މަސައްކަތުގެ ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން.\n2. ގްރޭޑް7ނިންމާފައިވުން.\n* ގްރޭޑް7ނިންމާފައިވާކަން ކަށަވަރުކުރާނީ، ލީވިންގ ސެޓްފިކެޓް ނުވަތަ ގްރޭޑް7ނިންމިކަން އަންގައިދިނުމުގެ ގޮތުން ސްކޫލުން ދޫކޮށްފައިވާ ލިޔުމަކަށް ރިޢާޔަތްކޮށެވެ.\n1. ފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު ސިވިލް ސަރވިސް ކޮމިޝަނުގެ ވެބްސައިޓުން އަދި އިދާރާގެ ވެބްސައިޓުންނާއި ކައުންޓަރުން ލިބެންހުންނާނެއެވެ.)\n5. ލިބިފައިވާ ތަޢުލީމީ ސެޓުފިކެޓުތަކުގެ އަސްލާ އެއްގޮތްކަމުގެ ތައްގަނޑު ("ދިވެހިރާއްޖޭގެ ބާ ކައުންސިލުގެ "އަސްލާ އެއްގޮތްކަމުގެ ތައްގަނޑުޖެހުމާބެހޭ ގަވާއިދު" ގައިވާ ގޮތުގެ މަތިން) ޖަހާފައިވާ ލިޔުންތައް؛\n6. ވަޒީފާގެ މަސައްކަތުގެ ދާއިރާއާ ގުޅޭ ކުރު މުއްދަތުގެ ކޯސްތަކާއި ތަމްރީނު ސެޓުފިކެޓުތަކުގެ އަސްލާ އެއްގޮތްކަމުގެ ތައްގަނޑު (ދިވެހިރާއްޖޭގެ ބާ ކައުންސިލުގެ "އަސްލާ އެއްގޮތްކަމުގެ ތައްގަނޑުޖެހުމާބެހޭ ގަވާއިދު" ގައިވާ ގޮތުގެ މަތިން) ޖަހާފައިވާ ލިޔުން.\n7. ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނު ފުރިހަމަކޮށް ސެޓްފިކެޓް ލިބިފައިވާ ނަމަ، އެ ސެޓުފިކެޓްގެ އަސްލާ އެއްގޮތްކަމުގެ ތައްގަނޑު (ދިވެހިރާއްޖޭގެ ބާ ކައުންސިލުގެ "އަސްލާ އެއްގޮތްކަމުގެ ތައްގަނޑުޖެހުމާބެހޭ ގަވާއިދު" ގައިވާ ގޮތުގެ މަތިން) ޖަހާފައިވާ ލިޔުން.\n8. މަސައްކަތުގެ ތަޖުރިބާގެ ލިޔުންތަކުގެ އަސްލާ އެއްގޮތްކަމުގެ ތައްގަނޑު (ދިވެހިރާއްޖޭގެ ބާ ކައުންސިލުގެ "އަސްލާ އެއްގޮތްކަމުގެ ތައްގަނޑުޖެހުމާބެހޭ ގަވާއިދު" ގައިވާ ގޮތުގެ މަތިން) ޖަހާފައިވާ ލިޔުންތައް:\n- ވަޒީފާއާއި ގުޅޭ ދާއިރާއިން ލިބިފައިވާ ތަޖުރިބާއަށް ބަލައިގެން\n- ޤާބިލްކަން ކަށަވަރު ކުރުމަށް އިންޓަރވިއުކޮށްގެން\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 14 ޖަނަވަރީ 2020 ވާ އަންގާރަ ދުވަހުގެ 13:00ގެ ކުރިން، ގުޅީ ސްކޫލް އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބާއްވާ އިންޓަރވިއު އޮންނާނީ، 15 ޖަނަވަރީ އާއި 20 ޖަނަވަރީ އާއި ދެމެދު ގުޅީ ސްކޫލުގައެވެ. ވުމާއެކު މިވަޒީފާއަށް ކުރިމަތިލާ ފަރާތްތަކުން، އެތާރީޚުގައި އިންޓަވިއުއަށް ހާޒިރިވުމަށް ތައްޔާރުވެގެން ތިބުން އެދެމެވެ.\nއިންޓަވިއު ބާއްވާތާ ރަސްމީ ބަންދު ނޫން5ދުވަހުގެ ތެރޭގައި "ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝީޓް (A2 ފޯމް)" އާންމުކޮށް ފެންނާނެހެން މި އިދާރާގައި އާންމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ A2 ފޯމު އާންމު ކުރާދުވަހުން ފެށިގެން ރަސްމީ ބަންދު ނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަންވާނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6642512 އަށެވެ. އީމެއިލް ކުރާނީ [email protected] އަށެވެ. ސިވިލް ސަރވިސްގެ ވަޒީފާތަކަށް މީހުން ހޮވުމާއި ޢައްޔަނުކުރުމުގެ މިންގަނޑުތަކާއި އުޞޫލުތައް އަދި އެ އުޞޫލުތަކާ ގުޅުންހުރި އެންމެހާ ލިޔުންތައް ސިވިލް ސަރވިސް ކޮމިޝަނުގެ ވެބްސައިޓްގެ ޑައުންލޯޑްސްގެ "އައްޔަނުކުރުމުގެ އުޞޫލާގުޅޭ" (http://www.csc.gov.mv/dv/recruitment-usoolu) އިން ލިބެން ހުންނާނެއެވެ.


ސީއެސްސީގެ ރައީސް ޝަމީމާއި ތިން މެމްބަރަކު ވަކިކުރަން ކޮމިޓީން ފާސްކޮށްފި – Dhen.mv\nސީއެސްސީގެ ރައީސް ޝަމީމާއި ތިން މެމްބަރަކު ވަކިކުރަން ކޮމިޓީން ފާސްކޮށްފި\nޝަމީމްގެ އިތުރުން ދެން މަގާމުން ވަކިކުރަން ކޮމިޓީން ނިންމާފައިވަނީ ކޮމިޝަންގެ ނައިބު ރައީސް ޝަހީދު މުހައްމަދާއި މެމްބަރު އިބްރާހިމް ޝަހީގާއި ޒަކަރިއްޔާ ހުސައިނެވެ. އެ ކޮމިޝަންގައި ދެން އިންނަވަނީ މެންބަރު ފާތިމަތު އާމިރާ އެވެ.\nސީއެސްސީގެ ހަތަރު މެމްބަރުން ވަކިކުރަން މި ނިންމީ ސީއެސްސީގެ މަސައްކަތް ލަސްވެ އެއްބާރުލުން ނުލިބޭ ކަމަށް ވިދާޅުވެ، ކޮމިޓީގައި ވަޒީރުން މިއަދު ނުރުހުންފާޅުކުރައްވާފައިވާ ދަނޑިވަޅެއްގައެވެ.\nސީއެސްސީގެ ހަތަރު މެމްބަރަކު މަގާމުން ވަކިކުރަން ފާސްކުރިއިރު، މި މައްސަލައާ މެދު އެންމެފަހުގެ ނިންމުން ނިންމާނީ މަޖިލީހުގެ ތަޅުމުންނެވެ.\nމީގެ ކުރިން މަޖިލީހުގެ މިނިވަން މުއައްސަސާތަކުގެ ކޮމިޓީން ވަނީ ބްރޯޑްކާސްޓިން ކޮމިޝަން (ބްރޯޑްކޮމް) ގެ ވެސް ބައެއް މެމްބަރުން ވަކިކުރަން ފާސްކޮށްފައެވެ. އެ ނިންމުމާއެކު ބައެއް މެމްބަރުން ވަނީ އަމިއްލަ އަށް އިސްތިއުފާ ދެއްވާފައެވެ.


ތިޔަ ދިން އުފާ3– Esfiya\nތިޔަ ދިން އުފާ 3\nއީރަމް އައް ސިހިގެން ގޮސް ހޭލެވުނީ އެއްޗެއް ވެއްޓުނު އަޑަށެވެ.ތެދުވެ ހަމަޖެހިލި އިރު ކުރިމަތީ ހުރި ނާއިލް ފެނުނެވެ.ތުވާލި އަނދެލައިން ހުރި އިރު ބޮލުގައި ހުރި ފެންތިކިތަކުން ދެންމެ ފެންވަރައިންް ނުކުތް ކަން އިނގެއެވެ.”ސޮރީ ފޯނު ވެއްޓުނީ”ބިންމަތީ އޮތް ފޯނު ނަގަމުން ނާއިލް ހިނގައިގަތީ އިސްތިރި ކޮށްފައި ހުރި ގަމީސް ތަކާ ދިމާލަށެވެ.”ނާއިލް ރޭގަ ގެއަކަށް ނާންނަމެންނު.ގުޅީމަ ފޯނެއް ވެސް ނުނަގާ.ކޮންތާކު އުޅުނީ”އީރަމް އެހެން އަހާލީ ނާއިލް ގެ ފަރާތުން ޖަވާބެއް ނުލިބޭނެ ކަން އެނގި ހުރެއެވެ.”އީރަމް ނުޖެހޭނެ އަހަރެން އުޅޭ ނޫޅޭ ތަނެއް ބަލާކަށް.އީރަމް ބޭނުންވާ ހުރިހާ އެއްޗެއް ހޯދަ ދީފަ ހުންނާނީ.ދެން ރީއްޗަށް ބަސްއަހައިގެން ގޭގަ އިނީމަ ވީނު”ނައިލް އެހެން ބުނެ އީރަމް އައް ބަލާލީ ފޫހިންނެވެ.އަވަހަށް ތައްޔާރު ވެލައިން ނުކުތީ ބޭރަށެވެ.ނާއިލް ނުކުތް ދޮރާ ދިމާލަށް ބަލަހައްޓައިގެން އިން އީރަމް ގެ މޫނުމަތިން އެއްވެސް އަސަރެއް ނުފެނެއެވެ.ނަމަވެސް އެހިތް ފުރިފައިވަނީ ޝަކުވާއިންނެވެ.ނާއިލް ގެ އުޅުން ބަދަލުވާން ފެށި ދުވަސްކޮޅު އީރަމް ވަރަށް ރުޔެވެ.މިހާރު އެކަމަށް އާދަ ވެއްޖެއެވެ.އެކަނި ހިތްވަރު ކޮށް ކެތްތެރިކަމާ އެކީ އުޅެން ދަސްވީ ނާއިލް ގެ ސަބަބުންނެވެ.ދެރަވާ ބަސްތައް ނާއިލް ގެ ފަރާތުން އިވުނެއްކަމަކު އީރަމް ދުވަހަކުވެސް ބާރަށް އެއްޗެއް ނުބުނެއެވެ.އަމިއްލަ ނަފްސު ކުއްވެރި ކުރެވޭ ފަހަރުވެސް އާދެއެވެ.ކައިވެނި ކުރެވުނީ ނާއިލް ގެ ގޮތް ރަނގަަޅަށް ނޭނގެނީސް ބާއޭ ހިތައް އަރައެވެ.ބައްޕަވެސް އީރަމް ދޫކޮއްލީއެވެ.މަންމަ ނިޔާވުމައް ފަހު އެހެން ކައިވެންޏެއް ކުރުމުން ދެން ހިނގަން ފެށީ ދޮންމަންމަގެ ނުފޫޒެވެ.ހުރި ހަމަ އެކަނި ދަރިފުޅު ބާކީކޮށް ލެވުނީއެވެ.ނާއިލް އަކީ މުއްސަނދި އާއިލާއެއްގެ ކުއްޖަކަށް ވުމުން ބައްޕަ އެ ގުޅުމަށް އެއްބަސް ވީއެވެ.ނާއިލް އާ ދިމާވެ ވާހަކަ ދެކެވުން އީރަމް އަށް ވެސް ނާއިލް ދެކެ ލޯބިވެވުނީއެވެ.ނާއިލް އާއެކީ އުޅެން ފެށިފަހުން ބައްޕަ ގުޅާލާނީ މަދު ފަހަރަކުއެވެ.ލޮލަށް ފެންނާނީ ވެސް ބޮޑު ކަމެއް ދިމާވުމުންނެވެ.ހުރިހާ ހަރަދެއް ބަލަހައްޓަނީ ނާއިލްގެ ބައްޕައެވެ.އެ ނިންމުމާ ހިތްހަމަ ނުަޖެހޭތީ އީރަމް ވަޒީފާ އަތް ނުކުތީއެވެ.ނާއިލް ގެ ފަރާތުން ޒިންމާދާރު ކަމެއް ނުފެނެއެވެ.ފުން ނޭވާ އެއް ލަމުން އީރަމް ލޯ މަރާލިއެވެ.އަމިއްލަ ހިތައް ވިސްނައިދިނީ ފަހުން ހުރިހާ ކަމެއް ރަނގަޅުވާނެ ކަމަށެވެ.ގަޑި ބަލާލަމުން އީރަމް ތައްޔާރުވާން ފެށީ އޮފީހައް ދާށެވެ.\nހަނާ އައިސް ހުއްޓުނީ އީރަމް ގެ ކެބިން ކައިރިއަށެވެ.އީރަމް ޓައިޕް ކުރަން އިން އެއްޗަކަށް ބަލާލީ ލޯ ކުޑަ ކޮއްލާފައެވެ.”އީމޫ.ހިނގާބަ ކާން ދާން.އެެއޮތް ގެން މެންދުރުވީ.ހެނދުނު ސައިބޯންވެސް ނުދިޔަ އެވަރައް ކީމަވެސް”\nހަނާ އެހެން ބުނުމުން އީރަމް މަސައްކަތް ހުއްޓާލިއެވެ.”އައި އެމް ނޮޓް ހަންގްރީ.”އީރަމް އެހެން ބުނެ އަނެއްކާ ވެސް މަސައްކަތް ފެށިއެވެ.”ތީ ކައިގެން އުޅެ މީހެއްތަ.ދުވާލު އެއް ފަހަރު ތި ކަނީ.މިއަދު މެންދުރު ކާން ޖެހޭނެ.ހިނގާ ދާން.”ހަނާ ކިޔަން ފެށުމުން އީރަމް އެއްބަސްވިއެވެ.މާލޭގެ މަގުތަކުގައި ސައިކް ދުއްވުންވީ އުނދަގޫ ކަމަކަށެވެ.ޑައިންމޯ ކައިރީ ހަނާ މަޑުކޮށްލުމުން އީރަމް ފޭބިއެވެ.ހަނާ ސައިކަލް ޕާކް ކުރުމުން ދެމީހުން ހިނގައިގަތީ މަގު ހުރަސް ކުރާށެވެ.އެވަގުތު އީރަމް އައް ފެނުން މަންޒަރުން ހިނގުން ހުއްޓިއްޖެެެއެވެ.ޑައިންމޯ އިން އެނުކުތީ ނާއިލް އެވެ.ކައިރީ ހުރި އަންހެންކުއްޖާ ހުރީ ނާއިލްގެ އަތުގައި ހިފަހައްޓާލައިގެންނެވެ.ނާއިލް އޭރު ވާހަކައެއް ދައްކަމުން އިރު އިރު ކޮޅަ ހީލައެވެ.ހަނާ އަށްވެސް ނާއިލް ފެނިއްޖެއެވެ.އެމީހުން ދިއުމުން އެތެރެއަށް ވަދެ އޯޑަރ ދިނެވެ.”އީމް.ކިހާ ދުވަހަކު ތިހެން އުޅޭނަން.ދެންމެ ތި ފެނުނީ ނާއިލް ގެ ހަގީގަތް”އީރަމް ގެ ލޮލުގައިިވި ރިހުން މިފަހަރު ސިއްރެއް ނުވިއެވެ.”ހަނާ..ހީ އިޒް މައި ހަޒްބަންޑް އެން އައި ލަވް ހިމް.ތީ ތެދެއް.އެކަމަކު ނާއިލް ރަނގަޅުމަގައް އަޅުވަން މަސައްކަތް ކުރުން އެއީ އަހަރެން ކުރަން ޖެހޭނެ ކަމެއް.ނާއިލް ބަދަލުވާނެ.”އީރަމް ތުންފަތް މައްޗައް ހިނިތުންވުމެއް ގެނައެވެ.މިގަޑީ އެވާހަަދައްކަން ބޭނުންނުވަނީއެވެ.”މިރޭ ނިއުއިޔާ ޝޯ އޮންނާނެ.ވިއްސާރަކަމުން ރޭގަ ކެންސަލްވީއޯ..ފަޔާވޯކްސް އަރުވާނެ..ހަނާ ދާނަންތަ؟”އީރަމް މައުލޫ ބަދަލުކޮއްލިއެވެ.”އާން.ދާންވާނެ.ގޭގަ އުުޅޭ އެންމެން ދާނެ.”\nމީހުންތަކުތެރޭ އާނާ އުރާލައިން ހުރި ލާމިހް ފަހަތައް ބަލާލިއެވެ.ރާމިޒް އާއި ލޫނާ ތިބީ އަމިއްލަ ވާހަކައެއްގައެވެ.\n“އެނީ ދޮންބެ އާއެކީ ލަވަ ކިޔާނަންތަ”ލާމިހް އާނާ ބޯޖަހާލުމުން ސްޓޭޖް އިން އިވެމުންދާ ލަވައާއި އެއްވަރަށް ލަވަ ކިޔަން ފެށިއެވެ.އާނާ އުފަލުން ފެށީ އަތް ޖަހާށެވެ.އެގާރަ ޖަހަން އުޅެނިކޮށް އާނާ ނިދިއަންނަގޮތް ވުމުން ލޫނާ އާއި ރާމިޒްް އާނާ ގޮވައިން ދިޔައީ ގެއަށެވެ.ލާމިހް މަޑުކޮއްލީ ޝޯ ނިމުމުން ގެއައް ދާށެވެ.މީހުން ތަކުތެރޭން ނުކުތް ދެ އަންހެންކުދިން ފެނުމުން ލާމިހް ގެ ހިތް ތެޅިލިއެވެ.ރަތް ކުރުތާ އަކާ ކަޅު ޖީންސް އެއް ލައިން އެހެރީ އެ ލޯ ދެކެން ބޭނުންވާ ފަރާތެވެ.އެ ދިގު އިސްތަށިގަނޑު ވަނީ މިނިވަންކަމާއެކު ދޫކޮއްލާފައެވެ.އެމީހުން އައިސް އިށީނީ ލާމިހް ގެ ކުރިމަތީގައެވެ.މުޅިތަން އަލިވެގެން ދިއުމާއެކު ލާމިހް އުޑަށް ބަލާލިއެވެ.ކުލަތަކުން ޖަރީ ވެފައިވާއިރު ކޮންމެ މީހެއްވެސްބެލީ ރީތި ފޮޓޯއެއް ނެގޭތޯއެވެ.ލާމިހް ފޯނުން ނެގީ ކުރިމަތީ އިން އީރަމް އެވެ.އެ ލޮލުގައިވި ކަރުނަ ކިތަންމެެ ރީއްޗަކައްވެސް ލާމިހް އެނެގި ފޮޓޯއިން ފެންނާނެއެވެ.\nHaadha kurey. Thankolheh dhigu koh genesdhybala\nPis pis v kuru but nice ma sha allaah….\nMaasha allah v reethi .. Keep up the good work..\nAlhe mee v reethi story eh. . Kobaatga mi story ge aneh bai.. plxx plxxx mi story nimmaba\nGreat work ?? please make itabit longer and upload the next part soon ?\nރިޔާޝާ (10ވަނަ ބައި)\nހަޤީޤީ ހިތާމަ ލޯބި October 27, 2016\nހިތާމަ މަޖާ ލޯބި May 25, 2019\nލޯބި November 8, 2015\nލޯބި August 8, 2015\nލޯބި3ވަނަ ބައި\nލޯބި November 26, 2018\nފުރަ ބަންދު – 3


Hiyalee Rasheed MDP aa gulhivadaigenfi | Mihaaru\nހިޔަލީ އެމްޑީޕީ އަށް ގުޅިވަޑައިގެންނެވި ފޯމް، ނަޝީދު އާ މިއަދު ހަވާލު ކުރައްވަނީ. --- ފޮޓޯ: އެމްޑީޕީ\n08 ނޮވެމްބަރ 2018 - 17:04 26 comments\nރައްޔިތުންގެ މަޖިލީހުގެ އައްޑު އަތޮޅުގެ ގޮނޑި ހަތަރު ދައުރު ފުރުއްވި ހިޔަލީ ރަޝީދު އެމްޑީޕީ އަށް ސޮއިކުރެއްވި ފޯމު، ކުރީގެ ރައީސް މުހައްމަދު ނަޝީދާ ހަވާލު ކުރެއްވީ ސ. ހިތަދޫގައި ހުންނަ ސުވަދީވް ކެފޭގައި މިއަދު މެންދުރު ބޭއްވި ފަރިއްކޮޅަކަށް ފަހު އެވެ. މި ފަރިއްކޮޅުގައި އެމްޑީޕީގެ ލީޑަޝިޕްގެ އިސް ބައެއް ބޭފުޅުންނާއި މަޖިލީހުގެ އެމްޑީޕީގެ ބައެއް މެމްބަރުން ބައިވެރިވެވަޑައިގަތެވެ.\nހިޔަލީ ރަޝީދު އެމްޑީޕީ އަށް ސޮއިކުރެއްވި އިރު، ނަޝީދު އައްޑު އަށް ފެއްޓެވި ތިން ދުވަހުގެ ދަތުރުފުޅާ ދިމާކޮށް، ހިތަދޫގައި ހުންނަ އޭނާގެ ގޭގައި ވަނީ ނަޝީދުގެ އޮފީހެއް ހުޅުވައިފަ އެވެ. އެ އޮފީހުގެ މައިގަނޑު ބޭނުމަކީ ތިމާވެއްޓާ ގުޅުން ހުރި މަސައްކަތްތައް ކުރުމެވެ.\nރައީސް ޔާމީނާއި ޕީޕީއެމް ދޫކުރައްވައި ހިޔަލީ ރަޝީދު، އިބްރާހިމް މުހައްމަދު ސޯލިހް (އިބޫ) އާއި ނަޝީދު އަދި އިދިކޮޅު ކޯލިޝަނަށް ތާއީދު ކުރައްވަން ފެއްޓެވީ މިދިޔަ ސެޕްޓެމްބަރު 23 ގައި ބޭއްވި ރިޔާސީ އިންތިޚާބުގެ ކެމްޕެއިންގެ ތެރޭގަ އެވެ.\nހިޔަލީ ރަޝީދަކީ ރައީސް ޔާމީން އެންމެ ފުރަތަމަ އުފެއްދެވި ޕީޕަލްސް އެލަޔަންސް (ޕީއޭ) ވުޖޫދަށް ގެނައުމުގައި އިސްވެ ހަރަކާތްތެރިވެވަޑައިގެންނެވި ބޭފުޅެކެވެ. އޭނާ އެންމެ ފަހުން ހުންނެވީ މިހާރު ވެރިކަން ކުރާ ޕާޓީ ޕީޕީއެމްގެ ރެޖިސްޓްރާ އަކަށެވެ.\nއަޑު ފެތުރިފައިވާ ގޮތުގައި، އަންނަ އަހަރުގެ މާޗް މަހު ބާއްވާ ރައްޔިތުންގެ މަޖިލީހުގެ އިންތިޚާބުގައި އެމްޑީޕީގެ ޓިކެޓުގައި ހިތަދޫ މެދު ދާއިރާއަށް ނުކުންނަވަން މަސައްކަތް ކުރައްވާ އެއް ބޭފުޅަކީ ހިޔަލީގެ އެއްބަނޑުއެއްބަފާ ކޮއްކޮ އަހުމަދު ރަޝީދު (ޗެކްމާކް) އެވެ. ހިތަދޫ މެދު ދާއިރާގެ ގޮނޑި މިހާރު ފުރުއްވަމުން ގެންދެވަނީ، އެމްއެންޑީއެފްގެ ބްރިގޭޑިއާ ޖެނެރަލް ރިޓަޔާޑް އިބްރާހިމް މުހައްމަދު ދީދީ އެވެ.\nނަޝީދުގެ އޮފީސް ހުޅުވުމުގެ ރަސްމިއްޔާތުގައި ޗެކްމާކް އަހުމަދު ރަޝީދާއި ދީދީ ވެސް ބައިވެރިވެވަޑައިގަތެވެ. އެނގިފައިވާ ގޮތުގައި، އެ އޮފީސް ގާއިމް ކުރުމުގައި އިސްކޮށް ހުންނެވީ ވެސް ހިޔަލީގެ ކޮއްކޮ އެވެ.\nއިދިކޮޅު ޕާޓީތަކުގެ ކެމްޕޭން ނިންމަން ސ. ހިތަދޫގައި ބޭއްވި ކެމްޕޭން ޖަލްސާގައި ހިޔަލީ ވިދާޅުވީ އިދިކޮޅު ފަރާތްތަކާ ގުޅިވަޑައިގަތީ އިދިކޮޅު ލީޑަރުން މިނިވަންކުރަން ކަމަށެވެ. އަދި، ރައީސް ޔާމީންގެ ސަރުކާރުގައި އޭނާ އަށް އެއްވެސް ފައިދާއެއް ނުވާ ކަމަށް ވިދާޅުވެ، ސަރުކާރަށް ވަރަށް ބޮޑަށް ފާޑު ވިދާޅުވި އެވެ.\nރައީސް ޔާމީނާ، ހިޔަލީ ދުރަށް ވަޑައިގެންނެވިއިރު، 2013 ގައި އެމަނިކުފާނު ވެރިކަމަށް ގެނައުމަށް އެންމެ ބުރަކޮށް މަސައްކަތް ކުރައްވައި މާލީ ގޮތުން ވެސް އެހީ ވެދެއްވި އެވެ. އެމަނިކުފާނާ އެކު ޕީއޭ އުފެއްދެވުމާއި ޑީއާރްޕީގައި ވެސް އިސްކޮށް ހިޔަލީ އުޅުއްވި އެވެ. އަދި ފަހުން ޕީޕީއެމް އުފެއްދުމުގައި ވެސް ހިޔަލީ އިސްކޮށް ހަރަކާތްތެރިވެވަޑައިގަތެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ސ. ހިތަދޫ އައްޑޫ ސިޔާސީ ޕާޓީ އިދިކޮޅު ފަރާތްތައް ރައީސް އަބްދުﷲ ޔާމީން ހިޔަލީ މުހައްމަދު ރަޝީދު


އިހަވަންދޫގައި ރައީސް ޔާމީނަށް ތައީދުއޮތްމިންވަރު ދައްކާލައިފި — Ihavandhoo.com\nއިހަވަންދޫގައި ރައީސް ޔާމީނަށް ތައީދުއޮތްމިންވަރު ދައްކާލައިފި\n3 ފެބުރުއަރީ 20189މުހައްމަދު އަކްރަމް\nއިހަވަންދޫގައި ރައީސް ޔާމީނަށްއޮތް ތާއީދު ދައްކާލުމަށް އެއްވުމެއް ބާއްވާފިއެވެ. މިއަދު ހަވީރު އިހަވަންދޫ ޕީޕީއެމް އޮފީސްހުންނަ ސަރަހައްދުގައި އޮތް މިއެއްވުމުގައި، ރައީސްޔާމީނާއި މިސަރުކާރަށް ތާއިދުކުރާ ފަރާތްތަކުން ޖަމާވެ އެމީހުން ޝުއޫރު ފާޅުކޮށްފައިވެއެވެ. އެގޮތުން އެމީހުންގެ ޝުއޫރު ފާޅުކުރުމަށް އެއްވުމުގެ ބައެއް ބައިވެރިންތިބީ ޕޯސްޓަރުތަކެއް ހިފައިގެންނެވެ.\nގާތްގަނޑަކަށް 80-90 އާއި ދެމެދު އަދަދެއްގެ މީހުން މިއެއްވުމުގައި ބައިވެރިވެފައިވާއިރު، އެއްވުމުގެ ބައިވެރިއެއްކަމަށްވާ ސަމަދުބެ ހުރީ "5000ރ ޔަގީން" ކަމަށާއި އެކަމަށް ޝުކުރުވެރިވާކަމަށް ލިއެފައިވާ ބޯޑެއް ހިފައިގެންނެވެ. މީގެއިތުރުން "ތަރައްޤީގެ ބާނީ"، "މިއަޒުމެއް ނުގުޑާނެ"، "ބޭނުމީ ރައީސް ޔާމީން" ފަދަ ޝުއޫރުތައް މިއެއްވުމުން ފެނިގެންދިޔައެވެ.\nސުޕްރީމް ކޯޓުން ނެރުނު އަމުރާ ގުޅިގެން ސަރުކާރަށް ޕްރެޝަރ ބޮޑުވެފައިވާ މިދަނޑިވަޅުގައި، މުޅިރާއްޖޭގެ އެކިކަންކޮޅުތަކުގައި ޕީޕީއެމްއިންވަނީ މިފަދަ އެއްވުންތަކެއް ބާއްވާފައެވެ. މިއަދު ޕީޕީއެމުން ބޭއްވި އެއްވުންތަކަށް ސަރުކާރު ކުންފުނިތަކުގެ މުވައްޒަފުން ބައިވެރިވާން އަންގާފައިވާކަން ވަނީ ހާމަވެފައެވެ. އެގޮތުން ބައެއް ކުންފުނިތަކުގެ މުވައްޒަފުން ނިކުތުމަށް ކުންފުނީގެ އިސްވެރިން ވައިބާ ގްރޫޕްތަކަށް ފޮނުވާ މެސެޖްތައް ވަނީ އާންމުވެފަ އެވެ.\n[BOTTOM CONTENT BANNER]\n↵ ޕީޕީއެމް އިހަވަންދޫ\nރައީސް އަށް އޮތް އެންމެ ބޮޑު ގޮންޖެހުމަކީ އިސްލާމް ދީނުގެ ދިފާއުގާ ކުރައްވަމުން ގެންދަވާ މަސައްކަތް: އަބްދުއްރަހީމް\nދެ ދައުރަށްފަހުވެސް ޔާމީން ވެރިކަމުގައި ބަހައްޓާނެ ގޮތަކާމެދު ވިސްނަން: ނިހާން\nޕީޕީއެމް ބޮޑު ޖަލްސާ މިރޭ\nޕީޕީއެމްއިން އިހަވަންދޫގައި ބޮޑު ޖަލްސާއެއް ބާއްވަނީ\nއިހަވަންދޫއިން ގިނަބަޔަކު ޕީޕީއެމްއަށް ސޮއިކޮށްފި\nސަރުކާރު މުވައްޒަފުންނަށް އެވަރަށް ބިރު ދެއްކީމަވެސް އިހަވަންދޫން ނެރެވުނީ މަދު ބަޔަކު․ އެހެންވީމަ އިހަވަންދޫން ޔާމިނު އަށް މިބުނީ ނޯ އޭ․\n–3ފެބުރުއަރީ 201821\nއަހަންނަކީ ޕީޕީއެމްގެ މެމްބަރެއް․ ރަށުގަހުރެމެ ތިޔަ އިވެންޓަށް އަހަރެން ނުދިޔައީ، ރާއްޖޭގެ އެންމެ މަތީ ކޯޓުގެ އަމުރަށް އަހަރަމެންގެ ސަރުކާރު ތަބާނުވާތީ، ކަންތައް މިވީ ހީކުރި ގޮތަކަށް ނޫން․ އަހަރެމެންގެ ރައީސް ވެރިކަން ކުރަން މިއުޅެނީ ރައީސް ނަޝީދަށް ވުރެއްވެސް ގޯސްކޮން․\nސުޕުރީމް ކޯޓުގެ ހުކުމް ތަންފީޒު ކުރިޔަ ނުދިނުމަށްޓަކައި ސަރުކާރުން ހިންގާ ޖަރީމާތަކަށް ތާއިދު އޮތްކަން ދެއްކުމަށްޓަކައި އިހަވަންދޫގެ ގިނަ ބަޔަކު ނުނުކުތް ކަމީ ވަރަށް އުފައުވެރި ކަމެއް․ ޖަރީމާތަކަށް އިހަވަންދޫން ނޫނެކޭ ބުނެފި․ ވަރަށް އުފައުވެރި․\n–3ފެބުރުއަރީ 2018 1 1\nމީހަކު އަޖައިބެއް ނުވާނެތޯ؟ ރާއްޖޭގެ އެންމެ މަތީ ކޯޓުން ހުކުމް ކުރީމަ އެ ހުކުމަށް ތަބާ ނުވާ ރައީސަކަށް ތާއިދު އޮތްކަން ދައްކަން މިއުޅެނީ․ މީ ދެން ކޮންފަދަ ލަދުވެރި ކަމެއް․\n–3ފެބުރުއަރީ 201822\nމުވައްޒަފުންނަށް ވަޒީފާގެ ބިރު ނުދައްކާވެސް ތިފަދަ އެއްވުންތައް އެއްވިދާނެންނު․ ބޮޑު ކަމެއް ދެން․ މަޖުބޫރުން ތާއިދު ހޯދަން ނޫޅެބަލަ،․\n–3ފެބުރުއަރީ 201832\nފޭސްބުކު ޕޯސްޓުން ފެންނަ މިހަރަކާތުގެ ހުރިހާ ފޮޓޯތަކެއް ބަލާއިރު އެބަފެނޭ ކެމެރާ އަށް އަރާފާނެތީ ބިރުން އުޅޭ4މީހުން․ މިަކަމުން ޔަގީން ވަނީ މިމީހުން މި ހަރަކާތަށް އައިސް އެތިބީ މަޖުބޫރުންނޭ․\n–4ފެބުރުއަރީ 2018 1 1\nތާއިދު އޮތްކަން ދެއްކުމަށްޓަކައި އިންތިޒާމު ކުރީ ހިނގާލުމެއް. ނަމަވެސް ހިނގާލުމަކަށް ނުކުންނަ ވަރަށް މީހުން ނެތުމުން ދެން އުޅުނީ ޝުއޫރު ފާޅުކުރުމުގެ އެއްވުމެއް ބާއްވަން. ނަމަވެސް ޝުއުޜު ފާޅު ކުރަން ހުޅުވާލުމުން އެކަން ކުރާނެ މީހަކުވެސް ނުވި. ދެން އިވެންޓު ނިންމާލާފަ އެންމެން ގެއަށް ދިޔައީ. މީ އިއްޔަ ވީ ގޮތަކީ... ފެނިގެން މިދިޔައީ އިހަވަންދޫގައި ރައީސް ޔާމިނަށް ތާއިދު އޮތް މިންވަރެވެ. މުސްކުޅިން ބުނާތީއަޑުއަހަމެވެ. ނުކުންނާނީ ދިޔަހުރި އެއްޗެއް ފެލައިގެންނެވެ.\n–4ފެބުރުއަރީ 2018 1 2\nއިހަވަންދޫ އެންމެ ތިބީ ރައީސް ޔާމީނާ އެކީ!!! ސުކުރިއްޔާ ރައީސް ޔާމީން!!!\n–7ފެބުރުއަރީ 2018 1 0\nތީގައިން ވެސް ތިދައްދެނީ ސުޕުރީމް ކޯޓުން ނެރުނު އަމުރުގައި ކަންތައްގަނޑެއް އުޅޭކަން!!\nބުރާސްފަތި ދުވަހުން ފެށިގެން ރާއްޖޭގެ މޫސުން ގޯސްވާނެ: މެޓު 1 ޑިސެމްބަރު 2020\nއަންނަ އަހަރަށް 34.9 ބިލިއަން ރުފިޔާގެ ބަޖެޓެއް ފާސްކޮށްފި 30 ނޮވެމްބަރު 2020\nޔުނައިޓެޑް ޔޫތު މިފަހަރު ވަރަށް ތަފާތު.. 29 ނޮވެމްބަރު 2020\nރައީސް ޔާމީން މިނިވަންކުރަން ގޮވާލައި އިދިކޮޅު ކޯލިޝަނުން އިހުތިޖާޖު ކޮށްފި 28 ނޮވެމްބަރު 2020\nއިހަވަންދޫޑޮޓްކޮމް © 2020 • އަހަރެމެން\nއީމެއިލް: [email protected] ފޯން: 9951695 960+


vnews - Nadhuvy: Insaanee hidhumathugai namoonaa eh\nނަދުވީ: އިންސާނީ ހިދުމަތުގައި ނަމޫނާއެއް\nއޭނާ އަކީ ޑޮކްޓަރެއް ނޫނެވެ. އަދި ނަރުހެއް ވެސް ނޫނެވެ. ނަމަވެސް އޭނާގެ އިންސާނީ ހިދުމަތް އެތައް މީހަކަށް ލިބިފައިވެ އެވެ. އެނާ އަކީ އިންސާނިއްޔަތަށް ހިދުމަތް ކުރުމުގެ ރޮނގުން ރާއްޖޭގައި ފާހަގަކޮށްލެވޭ މީހެކެވެ.\nމިއީ ފިލްމީ ދާއިރާއިން ފެންނަ ހުސައިން ނަދުވީގެ ވާހަކަ އެވެ. ނަމަވެސް މިފަހަރު ނަދުވީގެ ވާހަކަ ފާހަގަކޮށްލަން މިއުޅެނީ އެ ދާއިރާ އަކުން ނޫނެވެ. ނަދުވީ ވަނީ މިހާތަނަށް 120 މީހަކަށް ލޭ ހަދިޔާ ކޮށްފަ އެވެ. އެންމެ ގިނަ ދުވަސްވަންދެން އަދި އެންމެ ގިނަ ފަހަރު މެދުކެނޑުމެއް ނެތި ލޭ ހަދިޔާ ކުރި ދިވެއްސަކީވެސް ނަދުވީ އެވެ. ޝުކުރު ހައްގު ނަމޫނާ ދިވެއްސެކެވެ.\nނޮވެމްބަރު 3، 1988 ވަނަ އަހަރު ރާއްޖެއަށް ބާޣީން އަރާ ދިން އުދުވާނީ ހަމަލާގައި އެތައް ދިވެހިންގެ ލޭ މި ބިންމައްޗަށް އޮހޮރުވާލި ނާމާން ދުވަހު އޭރު އުމުރުން 13 އަހަރުގެ ނަދުވީ އުޅުނީ މީހުން ހޮސްޕޮޓަލަށް ގެންދިއުމުގެ މަސައްކަތުގަ އެވެ. އިންސާނިއްޔަތަށް ހިދުމަތް ކުރުމުގެ ޝައުގުވެރިކަމުގައި ހުރި ނަދުވީ ކަންފަތުގައި ޖެހުނީ ލޭ ދޭނެ މީހަކަށް ގޮވާލި އަޑެވެ. އޭނާއަށް ވުރެ އުމުރުގެ ގޮތުން ދޮށީ މީހުން އެކަމަށް ފަސްޖެހުނު ނަމަވެސް ލޭ ދޭނީ ތިމަންނާ ކަމަށް ބުނެ އެ ހިތްވަރު ދައްކާލާ އޭނާގެ ގައިން ލޭ ނެގުމަށް އެދުނެވެ. އެއީ އޭރު އުމުރުން ހަގު ނަދުވީ މީހަކަށް ލޭ ދިން ފުރަތަމަ ފަހަރެވެ. އެދުވަހުގެ ހަނދާންތައް އިއްޔެވީ ކަމެއްހެން އޭނާގެ ހަނދާނުގައި އެބަހުއްޓެވެ.\nހުސައިން ނަދުވީ މީހަކަށް ލޭ ދެނީ\n"އޯ ޕޮސިޓް ލޭ ބޭނުންވީ. ލޭ ދޭން ތިބީ އަޅުގަނޑާ އިތުރު މީހަކު. ދެން އަޅުގަނޑުގެ ލޭ ދިމާވީ. ދެން ލޭ ދޭން ބަރުދަން ހަމަވޭތޯ ބެލއިިރު ކިރިޔާ ބަރުދަންވެސް ހަމަވީ. ލޭގެ ގުރޫޕެއް ވެސް އޭރު ނޭނގެ. ލޭ ދިނުމަކީ ކޮބައިކަން ވެސް ނޭނގެ. އެހެންނަމަވެސް މީހެއްގެ ފުރާނަ ސަލާމަތް ކުރަން ބޭނުންވާތީ ލޭ ދިނީ އޭރު،" އެންމެ ފުރަތަމަ ލޭ ދިން ދުވަހުގެ ހަނދާން އާކުރަމުން ނަދުވީ ބުންޏެވެ.\nދެ ވަނަ ފަހަރަށް އޭނާ ލޭ ދިނުމުގެ ޝައުގުވެރިކަން އުފެދުނީ އޭގެ ދެ މަސްފަހުން އޭނާއާ ދިމާވި ދުވަސްވީ އަންހެނަކު ލޭ ނުލިބިގެން ކުރަމުން ދިޔަ އާދޭސް ފެނިގެންނެވެ. އެއަށްފަހު މިއަދާ ހަމައަށްވެސް ނަދުވީ ގެންދަނީ ގަވައިދުން ލޭ ދެމުންނެވެ.\nލޭ ދެވޭނީ އެންމެ ފަހުން ލޭ ދިންތާ ތިން މަސްފަހުން ކަމަށްވިޔަސް ނަދުވީ އޭރު އެކަން އޮތީ މާބޮޑަށް އޮޅުން ފިލާފައެއް ނޫނެވެ. އެހެންކަމުން ކޮންމެ ތިން މަހުން އެއް މަހު އަދި އޭގެ ކުރިން އެއަށްވުރެ އަވަހަށްވެސް އޭނާ ވަނީ މީހުންނަށް ލޭ ދީފަ އެވެ. ނަމަވެސް ލޭ ދިނުމުގެ ކަންކަން އޮންނަ ގޮތް ޑޮކްޓަރުން އޮޅުން ފިލުވައިދިނުމުން އޭގެ ފަހުން އޭނާ ލޭ ދެނީ ތިން މަސް ވުމުންނެވެ. މީގެ 29 އަހަރު ކުރިން ލޭ ދިނުމަށްފަހު މިއަދާ ހަމައަށްވެސް ލޭ ހަދިޔާ ކުރުން އޭނާ ހުއްޓާނުލަ އެވެ.\nތެލެސީމިއަށް މީހުން ހޭލުންތެރިނުވާ ވެއްޓެއްގައި ތެލެސީމިއާ ކުދިނަށް ލޭ ހޯދަން އެކުދިންގެ މައިންބަފައިން މީހުންގެ ގާތު ކުރި އާދޭސްތައް އިވިއިވި ނަދުވީގެ ކަންފަތަށް އެއަޑުތައް ވަނީ ހޭނިފަ އެވެ. ގަވައިދުން ލޭ ދޭން ފެށީ ލޭ ދިނުމަކީ އެެހެން މީހަކަށް ދެވޭ ކިހާ ބޮޑު އެހީއެއް ކަން އިހްސާސްވުމުންނެވެ. އޭނާ އޭގެ ފަހުން ހުރީ ކޮންމެ ދުވަހަކު ލޭ ދޭން ޖެހުނަސް ލޭ ދޭން ތައްޔާރަށެވެ.\nއިންސާނިއްޔަތައް ހިދުމަތްކުރުމުގެ ރޮނގުން ދިވެހި ސަރުކާރުން ދެއްވާ ގައުމީ ހިތްވަރު ދިނުމުގެ އިނާމް އޭރުގެ ރައީސް ޑރ. މުހައްމަދު ވަހީދު ނަދުވީއާ ހަވާލު ކުރައްވަނީ -- ފޮޓޯ: ރައީސް އޮފީސް\nއާއިލާގެ ތަނަަވަސްކަން ނެތުމުން ތައުލީމީ ގޮތުން ކުރިއަށް ނުދެވުނު ނަމަވެސް ދިރިއުޅުމަށް ކުރާ މަސައްކަތުގެ އިތުރަށް ލޭ ދިނުމަކީވެސް ކޮންމެހެން ކުރަން ޖެހޭ ކަމެއްގެ ގޮތުގައި އޭނާ ދެކެ އެވެ.\nނަދުވީއަކީ ގަވައިދުން ލޭ ދޭ މީހަކަށްވާތީ އޭނާގެ ހަށިގަނޑުން އެހެން މީހުންގެ ހަށިގަނޑަށް އަޅާ ލެއަކީ ރައްކާތެރި އެއްޗަކަށް ހެދުމަށް ނަދުވީ އިސްކަންދެ އެވެ. އެހެންވެ ކޮންމެ ކޮންމެ ކާނާއެއް ކެއުމުގެ ބަދަލުގައި މޭވާގެ ބާވާތްތައް ކެއުުމަށް އޭނާ އިސްކަންދެ އެވެ. ބޭނުމަކީ އޭނާގެ ލެއަކީ ރައްކާތެރި އެެއްޗަކަށް ހެދުމެވެ.\nލޭ ދިނުމާ ގުޅޭ ގޮތުން ހޭލުންތެރިކަން ނެތް ބައެއް މީހުންގެ ފަރާތުން ނުރަނގަޅު ހިޔާލުތައް އޭނާ އަށް ލިބެމުންދާ ކަމަށްވެސް ނަދުވީ ބުނެ އެވެ. ނަމަވެސް އެވާހަކަތައް ދޮގުކޮށް ނަދުވީގެ އަމިއްލަ ތަޖުރިބާ މީހުންނަށް ކިޔައިދީ އެކަމުގައި މީހުން ހޭލުންތެރިކުރުމަށް މަސައްކަތްކުރެ އެވެ.\n"ލޭ ދިނުމަށް ދެކޮޅު ހަދާ ބައެއް މީހުން ބުނޭ ލޭ ދިނީމަ ފަލަވާނޭ. އެކަމު އަޅުގަނޑު ބުނަން އަޅުގަނޑުވެސް މި ހުރީ ނޫންހޭ ނުވެ އެއް ނޫންހޭ. އިރާދަ ކުރެއްވީތީ އެއްވެސް ގެއްލުމެއް ނުލިބެ އޭ،" ލޭ ދިނުމަށް މީހުންނަށް ހިތްވަރު ދޭ ގޮތް ބުނެދެމުން ނަދުވީ ބުންޏެވެ.\nލޭ ހަދިޔާ ކުރާކަށް އެނާއަށް ވަކި ހާއްސަ މީހަކު ނެތެވެ. ތިން މަސް ހަމަވުމާއެކު ތެލެސީމިއާ ސެންޓަރަށް ގޮސް ލޭ ހަދިޔާ ކުރަނީ އެވެ.\nހުސައިން ނަދުވީ ޒުވާން ދުވަސްވަރު\nއޭނާގެ އިންސާނީ ހިދުމަތް ކޮންމެ މީހަކުވެސް ބަލައިގަންނަނީ ޝުކުރުވެރިކަމާއެކު އެވެ. އިންސާނިއްޔަތަށް ހިދުމަތް ކުރުމުގެ ދާއިރާއިން ގައުމީ ހިތްވަރު ދިނުމުގެ އިނާމު 2013 ވަނަ ދިވެހި ސަރުކާރުން އޭނާއަށް ވަނީ ދީފަ އެވެ. ނަދުވީއަށް ވަނީ 2008 ވަނަ އަހަރާއި، 2009 ވަނަ އަހަރު ޗެމްޕިއަން ޑޯނާ އެވޯޑް ވެސް ލިބިފަ އެވެ. އަދި މިނިސްޓްރީ އޮފް ހެލްތުން ކޮންމެ އަހަރަކު ފާހަގަކުރާ ލޭ ހަދިޔާކުރާ މީހުންގެ ދުވަހާ ގުޅިގެން 2007 ވަނަ އަހަރާއި، 2008 ވަނަ އަހަރާއި، 2009 ވަނަ އަހަރު ވަނީ ސިލްވާ ޝީލްޑް އެވޯޑް ލިބިފަ އެވެ.\nމާފިނޮޅުގައި އެއާޕޯޓް އެޅުމަށް ބިން ހިއްކުމުގެ މަަސައްކަތް ފަށައިފި\nގުޅިފައިވާ ޕާޓީތަކުގެ މަޖިލިސް މެންބަރުން ދޮރުން ދޮރަށް ހިންގަވަން ފައްޓަވައިފި\nމާލެއިން ދެކުނުގެ އަތޮޅުތަކަށް ވައިޓް އެލާޓް ނެރެފި


Noorul-islam.NET :: މަސްތުވާތަކެތީގެ ނުރައްކާތެރިކަން Tweetމަސްތުވާތަކެތީގެ ނުރައްކާތެރިކަންCategory » މުޖުތަމަޢު ތާރީޚް: 26 މޭއި 2012\tލިޔުއްވީ : ފަޟީލަތުއްޝައިޚް އިލްޔާސް ޙުސައިން\nމާތްﷲވަނީ އިންސާނާ މާތްކުރައްވާފައެވެ. މާތްﷲ الإسراء سُورةގެ 70ވަނަ އާޔަތުގައި ވަޙީކުރައްވާފައިވެއެވެ.(( وَلَقَدْ كَرَّمْنَا بَنِي آدَمَ وَحَمَلْنَاهُمْ فِي الْبَرِّ وَالْبَحْرِ وَرَزَقْنَاهُمْ مِنَ الطَّيِّبَاتِ وَفَضَّلْنَاهُمْ عَلَى كَثِيْرٍ مِمَّنْ خَلَقْناَ تَفْضِيْلاً)) "ހަމަކަށަވަރުން ، ތިމަންއިލާހު آدم ގެދަރިން މާތްކުރެއްވީމެވެ.އަދި އެބައިމީހުން އެއްގަމާއި ކަނޑުގައި، އުފުއްލެވީމެވެ. އަދި އެބައިމީހުންނަށް ރަނގަޅުތަކެތިން ރިޒްޤު ދެއްވީމެވެ. އަދި ތިމަންއިލާހު ހެއްދެވި ތަކެތީގެ ތެރެއިން، ގިނަތަކެތީގެ މައްޗަށް އެއުރެން މަތިވެރި ދަރަޖަތަކަށް މާތްކުރެއްވީމެވެ" މާތްﷲ އިންސާނާ ހައްދަވާފައިވަނީ އެހެނިހެން ޙައިވާނުންނާ ތަފާތުކޮށް ދެފައިގެމަޗަށް ކޮޅަށްހުރެގެން ހިނގާއުޅޭ، ދެއަތުން ކައިއުޅޭ ގޮތަށެވެ. އަދި އޭނާއަށް އިވުމާއި ފެނުމާއި ވިސްނުމުގެބާރުވެސް ދެއްވާފައެވެ. މިއީ މާތްﷲ އިންސާނާއަށްދެއްވި ވަރައްބޮޑުނިޢްމަތަކެވެ. <?xml:namespace prefix = o ns = "urn:schemas-microsoft-com:office:office" />\nވީމާ އިންސާނާ މަސްތުވާތަކެތި ބޭނުންކުރާނަމަ އޭނާއަކީ މާތްﷲ އޭނާއަށްދެއްވި މާތްކަން ޤަބޫލުނުކުރާމީހަކެވެ. އަދި އިންސާނިއްޔަތުގެ ދަރަޖައިން ޙައިވާނުންގެ ދަރަޖަޔަށް އޭނާވެއްޓިދާކަމަކެވެ. އިންސާނާއަށް މާތްﷲ ދެއްވާފައިވާ ނިޢްމަތްތަކުގެ ތެރެއިން އެންމެ ބޮޑު އެއްނިޢްމަތަކީ ބުއްދީގެ ނިޢްމަތެވެ. އެއީ އިންސާނާ ވިސްނާފިކުރުކުރުމަށްޓަކައި ލިބިފައިވާ އެންމެބޮޑުބާރުއެވެ. އަދި ޝަރުޢީގޮތުން އިންސާނާ މުކައްލަފަކަށްވުމުގެ އަސްލުވެސްމެއެވެ. އެހެންކަމުން މޮޔަމީހާއަކީ ތަކުލީފުލިބިގެންވާ މީހެއްނޫނެވެ. ބުއްދިއަކީ ޙައިވާނުންނަށް ނުކުރެވޭ އެތެއްކަމެއް ކުރުމުގެ ކުޅަދާނަކަމާއި ޤާބިލުކަން އިންސާނާއަށް ލިއްބައިދޭއެއްޗެކެވެ. ޢިއްޒައްތެރި އަޚުންނާއި އުޚްތުންނޭވެ! ބުއްދި ސަލާމަތްކުރުމަކީ އިސްލާމްދީނުގެ މައިގަނޑު ފަސްމަޤްޞަދުގެތެރެއިންވާ އެއްމެމުހިންމު އެއްމަޤްޞަދެވެ. އެހެންކަމުން ބުއްދިއަށް ގެއްލުންލިބޭފަދަ ކޮންމެކަމެއް އިސްލާމްދީނުގައިވަނީ ޙަރާމްކުރައްވާފައެވެ. އަދި އެކަމުގެ މައްޗަށް ޙައްދުވެސްވަނީ ކަނޑައަޅުއްވާފައެވެ. رَسُولُ اللهِ صلى الله عليه وسلم حَديْثُ ކުރެއްވިއެވެ. عَنِ ابْنِ عُمَرَ رضي الله عنهما أَنَّ النَّبيَّ صلى الله عليه وسلم قَالَ: (كُلُّ مُسْكِرٍ خَمْرٌ، وَكُلُّ مُسْكِرٍ حَرَامٌ) (رواه مسلم)"މަސްތުވާކޮންމެއެއްޗަކީރަލެވެ، އަދި ކޮންމެމަސްތުވާއެއްޗަކީ ޙަރާމްއެއްޗެކެވެ" މާތްﷲ ޙަރާމްކުރައްވާފައިވާ މިތަކެތި ބޭނުންކޮށްފިނަމަ، އެމީހަކަށް ލިބޭނެސަޒާ ބަޔާންކުރައްވައި رَسُولُ اللهِ صلى الله عليه وسلم حَديْثُ ކުރައްވާފައިވެއެވެ. مَنْ شَرِبَ الْخَمْرَ فَاجْلِدُوْهُ، ثُمَّ إِنْ شَرِبَ فَاجْلِدُوْهُ، ثُمَّ إِنْ شَرِبَ فَاجْلِدُوْهُ، ثًمَّ إِنْ شَرِبَ الرَّابِعَةَ فَاقْتُلُوْهُ.(رواه أهل السنن) "ބަނގުރާބޮއިފިމީހާ ދަންނާށެވެ، ފަހެ ތިޔަބައިމީހުން އޭނާގެ ގައިގައި ޙައްދުޖަހާށެވެ. ދެންވެސް ބޮއިފިނަމަ ޙައްދުޖަހާށެވެ. ދެންވެސް ބޮއިފިނަމަ ޙައްދުޖަހާށެވެ. ދެން 4ވަނަފަހަރު ބޮއިފިނަމަ އޭނާ ޤަތްލުކުރާށެވެ" މިވަޢީދުގެ ބަސްފުޅުންވެސް މިކަމުގެ ނުބައިކަން އެބައެނގެއެވެ. އަދިވެސް رَسُولُ اللهِ صلى الله عليه وسلم حَديْثُ ކުރައްވާފައިވެއެވެ. عَنْ أَنَسٍ ابْنِ مَالِكٍ رَضِيَ الله تَعَالىَ عَنْهُ: أَنَّ النَّبِيَّ صَلَّى الله ُ عَلَيْهِ وَسَلَّمَ أُتِيَ بِرَجُلٍ قَدْ شَرِبَ الْخَمْرَ، فَجَلَدَهُ بِجَرِيْدَتَيْنِ نَحْوَ أَرْبَعِيْنَ قَالَ: وَفَعَلَهُ أَبُوْ بَكْرٍ، فَلَمَّا كَانَ عُمَرُ اِسْتَشَارَ النَّاسَ، فَقاَلَ عَبْدُ الرَّحْمَن: أَخَفَّ الْحُدُودَ ثَمَانُوْنَ، فَأَمَرَ بِهِ عُمَرُ. (رواه مسلم) "رَسُولُ اللهِ صلى الله عليه وسلم ގެ އަރިހަށް ރާބޮއިގެންހުރި މީހަކު ގެނެވުނެވެ، އެހިނދު އެކަލޭގެފާނު އޭނާގެ ގައިގާ ދުއްރާއިން 40އެތިފާރުން ޙައްދުޖެއްސެވިއެވެ. އަދި أَبُوْ بَكْر ގެފާނުވެސް އެގޮތަށް ޢަމަލުކުރެއްވިއެވެ. عُمَرُގެފާނު އެކަލޭގެފާނުންގެ ދައުރުގައި އަޞްޙާބުންނާއި މަޝްވަރާކުރައްވާ އެކަން ތަކުރާރު ކުރިމީހަކަށް ޙައްދު އިތުރުކުރައްވާ 80އެތިފާރުން ޙައްދުޖެއްސެވިއެވެ" މަސްތުވުމަށް ބޭނުންކުރާ ކޮންމެ އެއްޗަކީ ޙަރާމް އެއްޗެކެވެ. އެއީ ދިޔާއެއްޗަކައް ވިޔަސް ނުވަތަ ހިކިއެއްޗަކައްވިޔަސް، އެއިގެ ވަކިތަފާތެއްނުވެއެވެ. ޙައްޤާއި ބާޠިލް ވަކިކުރުމަށް ވިސްނުމުގެ ބޭނުން ނުކުރާމީހުންނަކީ ދިރޭތަކެތީގެ ތެރެއިން ﷲގެ ޙަޟްރަތުގައި އެންމެ ނުބައިކަން ބޮޑު މީހުންނެވެ. މާތްﷲ ވަޙީކުރައްވާފައިވެއެވެ. (( إِنَّ شَرَّ الدَّوَابِّ عِنْدَ اللهِ الصُّمُّ الْبُكْمُ الَّذِيْنَ لاَ يَعْقِلُوْنَ)) (الأنفال22) " ހަމަކަށަވަރުން، ދިރޭ ތަކެތީގެ ތެރެއިން ﷲގެ ޙަޟްރަތުގައި އެންމެ ނުބައިކަން ބޮޑު ބަޔަކީ ބީރު، މަންމަނުންނެވެ. އެބައިމީހުންނީ، ނުވިސްނާބަޔަކެވެ" މުސްލިމުން ފައްޅިއަށް ޒިޔާރަތްކުރުމާއި ބެހޭގޮތުން ފަތުވާއެއް ނެރުއްވައިފި ޢާޝޫރާ ދުވަހުގެ ރޯދަ ހަނދުމަ ނައްތާ ނުލައްވާށެވެ. - 2013 2012 އިން 2013 އަށް އިސްލާމިކް މިނިސްޓްރީން ކޮށްފައިވާ މުހިންމު ބައެއް މަސައްކަތްތައް\nހެނދުނާއި ހަވީރުގެ ޛިކުރުތައް އަމިއްލައަށް އެދުން ފުއްދުމަކީ ކޮންކަހަލަ ކަމެއް؟ ރަސޫލުﷲ ޞައްލަﷲ ޢަލައިހި ވަސައްލަމް އަމުރުކުރެއްވި7ކަމެއް ޤުރުއާނުގައިވާ ތެދު ސައިންޓިފިކް މައުލޫމާތު، ސައިންސްވެރީން އަންތަރީސްކޮށްފައި...! ލަވައާއި މިޔުޒިކްއަކީ �. ނަމާދަށް ހުރެ ގައިގެ ތަންތަން ކެހުން މާދަމާ ތިބާއަށް ހުރީ ކޮންގޮތެއް ހެއްޔެވެ.!!!! މަންމަން ފަޞާޙާތްތެރިޔާ ވަގުތު ފާއިތުވުމުގެ ކުރިން... ފާޅުގައި ފާފަ ކުރުމުގެ ނުބައިކަން ----------------------------------------------------------------------------------------------------------------------------------------------------------


ރައީސް ނަޝީދަށް އަމާޒުކޮށް ދިން ހަމަލާ: ހައްޔަރު ކުރި އެންމެން ކުރިން އުޅުނީ އެކުގައި – Dhen.mv\nރައީސް ނަޝީދަށް އަމާޒުކޮށް ދިން ހަމަލާ: ހައްޔަރު ކުރި އެންމެން ކުރިން އުޅުނީ އެކުގައި\nމަރްޔަމް ވަޙީދާ June 16, 2021 - 3:07 pm\nކުރީގެ ރައީސް އަދި ރައްޔިތުންގެ މަޖިލީހުގެ މިހާރުގެ ރައީސް މުޙައްމަދު ނަޝީދަށް އަމާޒުކޮށް ދިން ނިރުބަވެރި ހަމަލާގެ ތުހުމަތުގައި ހައްޔަރުކޮށްފައިވާ މީހުން އޭގެ ކުރިން ގިނަ ވަގުތު ހޭދަކުރީ އެންމެން އެކުގައި ކަމަށް މައުލޫމާތު ލިބިއްޖެއެވެ.\nމިދިޔަ މެއި މަހުގެ6ވަނަ ދުވަހުގެ ރޭ ރައީސް ނަޝީދަށް އަމާޒުކޮށްގެން ދިން ހަމަލާއާ ސީދާ ގުޅުން ހުރި ކަމަށް ބުނެ ފުލުހުން ވަނީ ހަތަރު މީހަކު ހައްޔަރު ކޮށްފައެވެ. އެއީ އަދުހަމް އަހްމަދު، މުޖާޒް އަހްމަދު، އަހްމަދު ފާތިހު އަދި ތަހްމީން އަހްމަދެވެ.\nމި ހަމަލާއާއި ހަރުކަށި ފިކުރު ފެތުރުމާ ގުޅުމެއްވާ ކަމަށް ބުނެ ފުލުހުންނާ ސިފައިން ވަނީ ޚާއްސާ އޮޕަރޭޝަންތަކެއް ވެސް ހިންގައިފައެވެ. އެ އޮޕަރޭޝަންތަކުގެ ތެރެއިން ހައްޔަރުކުރި މީހަކާ ހަމަލާއާ ގުޅުން ހުރިކަން ފުލުހުން ފަހުން ހާމަ ކުރެއްވި ނަމަވެސް އެ މީހާގެ މައުލޫމާތެއް ހާމައެއް ނުކުރައްވައެވެ.\nއެނގިފައިވާ ގޮތުގައި ރައީސް ނަޝީދަށް އަމާޒުކޮށް ދިން ހަމަލާއާ ގުޅިގެން ހައްޔަރު ކޮށްފައިވާ މީހުން އެކީގައި އުޅުނު ކަމުގެ މައުލޫމާތުތަކެއް ލިބުނީ އޭގެ ތެރެއިން ދެ މީހަކު ހުރި ލޯންޗެއް، ހަމަލާގެ ހަ ދުވަސް ކުރިން ފުލުހުން ހުއްޓުވި ކަމަށް ބުނެ މީސް މީޑިއާގައި އާންމުވި ފޮޓޯއަކަށް ފަހުގައެވެ. އެ ފޮޓޯގައި ފެންނަ ލޯންޗްގައި، ނަޝީދަށް ހަމަލާދޭން އައިއީޑީ ގޮއްވާލި ކަމުގެ ތުހުމަތު އޮތް އަދުހަމާއި އައިއީޑީ ހަރުކޮށްފައި ހުރި ސައިކަލުގެ ވެރިމީހާ ކަމަށް ފުލުހުން ބުނާ ތަހުމީން ވެސް ހުއްޓެވެ.\nހައްޔަރު ކޮށްފައިވާ މީހުން އެކަކު އަނެކަކު ނުދަންނަ ކަމަށް ކުރިން ހެދިފައިވީ ނަމަވެސް، އެނގިފައިވާ ގޮތުގައި މި މީހުން ކުރިން އެކި ކަންކަމުގައި އެކި ތަންތަނުން ބައްދަލުކޮށްފައިވާ ކަމަށް މަންޒަރު ދުށް ބައެއް ފަރާތްތަކުން ވެސް ވަނީ މައުލޫމާތު ދީފައެވެ.\nރައީސް ނަޝީދަށް އަމާޒުކޮށް ދިން ހަމަލާ: އިސްހާގާއި ފަހުމީގެ ބަންދަށް 30 ދުވަސް\nއެމްޑީޕީގެ ރައީސަކު ހުރެ، މިފަދަ ޤަރާރެއް ފާސް ކުރުމަކީ އެންމެ ރަނގަޅު ގޮތެއް ނޫން: އާޒިމް\nޤަރާރުގެ ސަބަބުން ރައީސް ޞާލިޙަށް ގޮތް ނިންމަވަން ފުރުސަތު ފަހިވެގެންދާނެ: ރައީސް ނަޝީދު\nނަޝީދަށް ދިން ހަމަލާ ސަރުކާރުން ސީރިއަސްކޮށް ނުނެގުމުން ޓެރެރިޒަމަށް ހިތްވަރު ލިބޭ ވާހަކަތައް އިތުރުވި: އިންތި\nކޮވިޑް-19 ފިޔަވަޅަށް އަމަރު ނުކުރާ ސައުދީ މީޙުން ތިން އަހަރު ދުވަހުގެ ރަށު ބަންދަކަށް


Miss World runner-up Shree: Balive ulhunas hiivaru gadha!\nމިސް.ވާލްޑް ރަނަރަޕް ޝްރީ: ބައްޔަސް ހިތްވަރުގަދަ!\nއެމެރިކާގެ ރީތީގެ ރާނީ ޝްރީ\nމިސް. ވާލްޑް 2021 ދާދިފަހުން ޕުއެޓޯ ރިކޯގައި ބާއްވާފައިވާއިރު މި މުބާރާތުން މިފަހަރު އެއްވަނަ ލިބި މިސް.ވޯލްޑްގެ ފަޚުރުވެރި ތާޖް ބޮލުގައި އެޅުމުގެ ޝަރަފު ލިބިފައިވަނީ ޕޮލެންޑްގެ ރީތީގެ ރާނީ ކެރޮލީނާ ބެލޯސްކާ އަށެވެ. މި މުބާރާތުގެ ރަނަރަޕަށް ހޮވިފައިވަނީ އެމެރިކާ ތަމްސީލުކުރި މިސް. އެމެރިކާ ޝްރީ ސައިނީ އެވެ.\nޝްރީ އަކީ އެމެރިކާގައި ވަޒަންވެރިވެފައިވާ އިންޑިއާ ދަރިކޮޅުގެ އާއިލާގެ ކުއްޖެކެވެ. އޭނާގެ މައިންބަފައިން އޭނާ ގޮވައިގެން އެމެރިކާއަށް ދިރިއުޅުން ބަދަލުކުރިއިރު ޝްރީގެ އުމުރުން ފަސް އަހަރެވެ.\nޝްރީ އަކީ މިފަހަރުގެ މިސް.ވޯލްޑް މުބާރާތުގައި ބައިވެރިވި ރާނީންތަކުގެ ތެރެއިން އެންމެ ފާހަގަ ކޮށްލެވޭ ރާނީއަށް ވެފައިވަނީ ޚާއްސަ ސަބަބުތަކެއް ހުރީމަ އެވެ.\nސްޓޭޖުމަތީގައި ފަރި ހިނިތުންވުމެއްގައި ހުއްޓާ ފެނުނަސް ހަގީގަތުގައި ޝްރީއަކީ ސިއްހީ ބޮޑެތި މައްސަލަތަކެއް ކުރިމަތިވެފައިވާ ވަރަށް ބަލި މީހެކެވެ. ހިތުގެ ބޮޑު ބައްޔެއް ހުރުމުގެ އިތުރުން އޭނާއަކީ ކުޑައިރު ދިމާވި އެކްސިޑެންޓެއްގައި މޫނު ވަރަށް ބޮޑަށް ފިހިފައި ހުރި މީހެއް ވެސް މެއެވެ.\n"ހިތުގެ ބަލި މީހަކަށް ވެފައި މޫނު ވަރަށް ބޮޑަށް ފިހުނު މީހެއްގެ ހައިސިއްޔަތުން އަހަރެން މި ތަމްސީލުކުރީ ދުނިޔޭގައި އެކި ކަހަލަ ނުކުޅެންދުންތައް ތަހައްމަލު ކުރަމުންދާ އެންމެން،" ޕީޓީއައި އަށް ދިން އިންޓަވިއު އެއްގައި ޝްރީ ބުނެފައި ވެއެވެ.\nމިސް. އެމެރިކާ މުބާރާތުގައި ޝްރީ ބައިވެރިވެގެން އުޅުނުއިރު ވެސް އެއް ދުވަހަކު އޭނާ ބަލިވެގެން ވެއްޓި ފަރުވާ ދީފައި ވެއެވެ.\nޝްރީގެ ހިތުގެ މައްސަލައިގެ ސަބަބުން އުމުރުން އެންމެ 12 އަހަރުގައި ޕޭސްމޭކާ ލައްވާފައި ވެއެވެ. އަދި އޭރު ޑޮކްޓަރުން އޭނާ ކައިރީ ބުނެފައިވަނީ ދުވަހަކުވެސް ނަށާ ނޫޅެވޭނެ ކަމަށެވެ. ނަމަވެސް ޑޮކްޓަރުންގެ އެ ބުނުމަކީ ޝްރީގެ ހިތް މަރުވާ ވަރުގެ ކަމަކަށް ނުހެދި އެވެ.\nމިފަހަރުގެ މިސް.ވޯލްޑްގައި އިންޑިއާއިން ބައިވެރިވީ މަނާސާ ވަރަނާސީ ވަނީ ޓޮޕް 13 އާ ހަމައިން ކަޓާފަ އެވެ.


Messi ah aniyaave Madrid aa dhekolhah nukulheveyne | Mihaaru\nމެސީ އަށް ބާސެލޯނާގެ މެޑިކަލް އޮފިސަރުން ފަރުވާދެނީ. --ފޮޓޯ: އޭއެފްޕީ\nމެސީ އަށް އަނިޔާވީ ސެވިއްޔާގެ ފްރާންކޯ ވަސްކުއޭޒްއާ މުޑިއަރައި، އަތްމައްޗަށް ވެއްޓިގެންނެވެ. އެއާ އެކު 26 ވަނަ މިނެޓުގައި މެސީ ވަނީ ބާލައިފަ އެވެ. މެސީ ތިން ހަފުތާ އަށް ކުޅުމާ ދުރުގައި ހުންނަން ޖެހޭއިރު މުހިއްމު ދެ މެޗެއް ގެއްލޭނެ އެވެ. އެއީ ޗެމްޕިއަންސް ލީގުގައި ބުދަ ދުވަހު އިންޓަ މިލާނާ ދެކޮޅަށް ކުޅޭ މެޗާއި އާދީއްތަ ދުވަހުގެރޭ ރެއާލް މެޑްރިޑާ ދެކޮޅަށް ކުޅޭ މެޗެވެ. މާނައަކީ މެސީ އާއި ކްރިސްޓިއާނޯ ރޮނާލްޑޯ ވެސް ނެތި ކުޅޭ ކްލެސިކޯ އަކަށް މި މެޗު ވުމެވެ. ރެއާލް މެޑްރިޑުގެ ފޯވާޑް ވަނީ މި ސީޒަނުގައި ޔުވެންޓަސް އަށް ބަދަލުވެފަ އެވެ.\nރޭގެ މޮޅާ އެކު 18 ޕޮއިންޓް ހަމަކޮށް ބާސެލޯނާ އެއް ވަނަ އަށް އެރީ ރެއާލް މެޑްރިޑާއި އެތުލެޓިކޯ މެޑްރިޑަށް އިއްޔެ މޮޅުނުވެވުމުގެ ފައިދާ ނަގައިގެންނެވެ. ވިޔަރެއާލާ 1-1 އިން އެއްވަރުވެ އެތުލެޓިކޯ މެޑްރިޑް 16 ޕޮއިންޓާ އެކު ހަތަރު ވަނައިގައި އޮތްއިރު ލެވަންޓޭ އަތުން 2-1 އިން ބަލިވި ރެއާލް މެޑްރިޑް އޮތީ 14 ޕޮއިންޓާ އެކު ފަސް ވަނައިގަ އެވެ. ތާވަލުގެ ދެ ވަނައިގައި 17 ޕޮއިންޓާ އެކު ޑިޕޯޓިވޯ އަލަވެސް އޮތްއިރު ތިން ވަނައިގައި 16 ޕޮއިންޓާ އެކު އޮތީ ސެވިއްޔާ އެވެ.\nބާސެލޯނާގެ ދަނޑުގެ ރޭ ކުޅުނު މެޗުގެ ދެ ވަނަ މިނެޓުގައި ބާސެލޯނާ އަށް ލީޑު ނަގައިދިނީ ފިލިއްޕޭ ކުޓީނިއޯ އެވެ. އޭގެ ފަހުން 12 ވަނަ މިނެޓުގައި މެސީ ލީޑު ފުޅާކޮށްދިނެވެ. ލުއިސް ސުއަރޭޒް މެޗުގެ 63 ވަނަ މިނެޓުގައި ޕެނަލްޓީއަކުން ގޯލް ޖަހައި ބާސެލޯނާ އަށް ތަފާތު ބޮޑުކޮށްދީފައިވަނިކޮށް އެ ޓީމުގެ ކްލެމެން ލެންގްލޭ އަތުން ބައިކޮޅަށް ގޯލެއް ވަދެ ސެވިއްޔާ އަށް ތަފާތު ކުޑަވި އެވެ. އެކަމަކު 88 ވަނަ މިނެޓުގައި އިވާން ރަކިޓިޗް ވަނީ އަނެއްކާ ވެސް ބާސެލޯނާ އަށް ލީޑު ބޮޑުކޮށްދީފަ އެވެ. ސެވިއްޔާގެ ދެ ވަނަ ގޯލް އިތުރު ވަގުތުގެ ތެރޭ ޖެހީ ލުއިސް މުރިއެލް އެވެ.\nމިފަހަރުގެ އެކް ކްލެސިކޯވާނީ ވަރަށް ޙާއްޞަ މެޗަކަށް. އެއީ 10 އަހަރު ފަހުން ދުނިޔޭގެ މިވަގުތުތިބި އެންމެ މޮޅު ދެ ކުޅުންތެރިން ނުލައި ކުޅޭނެ ފުރަތަމަ އެލް ކްލެސިކޯއަށް މިމެޗުވުން. ހަގީގަތުގައި ވަރަށް ދެރަވޭ މިހެން ވުމުންވެސް. ހަމަ ޔަޤީނުންވެސް ކޮލިޓީއަށް އަސަރުކުރާނެ. އަދި އޯޑިއަންސްވެސް ވަރަށް ބޮޑަށް މަދުވާނެ. މެސީއަށް އަވަސް ޝިފާއަކަށް އެދެން. ގެޓް ވެލް ސޫން ލެޖެންޑް. ވަރުގަދަކޮށް އެނބުރި އަންނާނެކަމަށް ހީކުރަން. ވިސްކާ އެލް ބާސާ.\nގެޓް ވެލް ސޫން ދަ ބެސްޓު ،\nމެސީ އަށް އަވަސް ޝިފާއަކަށް އެދެން.އިރާދަކުރެއްވިއްޔާ އިންޓަރ އަދި ރެއާލް ވެސް ބަލިކުރެވޭނެ.ބާސާ އެއީ ޓީމެއް ، ނޮޓް އަ ވަން މޭން ޝޯ.#ވިސްކައެލްބާސާ #ވިސްކައެލްބާސާ\nކާކުތަ ބުނީ ބާސާ އެއީ ޓީމެއްނޫނޭ. ލުލް\n#ޕުތަރަދީފް، #ޕުތަބާސާ، #ޕުތަމެސީ


ތެދުވިސްނުން: އީސާގެފާނު__މާތްﷲގެ ރަހުމަތްފުޅު (2)\nއީސާގެފާނު__މާތްﷲގެ ރަހުމަތްފުޅު (2)\n, ޖިންނި ޝައިތާނުންނަށް އަމުރު ކުރައްވައި އެއެއްޗެހީގެ ދުއްތުރާތަކުން ސަލާމަތް ކޮށްދެއްވުން\n31 ދެން އެކަލޭގެފާނު ވަޑައިގެންނެވީ ގަލީލީގެ އެހެން އަވަށެއް ކަމަށް ވާ ކަޕަރުނައުމް އަށެވެ. އަދި ސަބަތުގެ ދުވަހުގައި އެތަނުގައި މީސްތަކުންނަށް އުގަންނަވާ ދެއްވުމަށް ފެއްޓެވިއެވެ. 32 މީސްތަކުން އެކަލޭގެފާނު އުގަންނާ ދެއްވެވި ގޮތާއި އެކަލޭގެފާނުގެ ބަސްފުޅުތަކުގެ އަޑުއިވި ހައިރާންވިއެވެ. އެއީ އެކަލޭގެފާނުގެ ބަސްފުޅުގައި ވާ މަތިވެރި ކަމާއި އާރާއިބާރުގެ ސަބަބުންނެވެ.\n33 އެމަރުކަޒުގައި ވީ މީހުންގެ ތެރޭގައި ޖިންނި މޮޔަވެފައި ވީ ފިރިހެނަކު ވިއެވެ. އޭނާގެ ގައިގައި އަވަލާފައި ވީ ޖިންނި މިފަދައިން ކިޔާ ހަޅޭއްލަވާ ގޮވަންފެށިއެވެ. 34 ”އޭ ނާޒަރަތުގެ އަހުލުވެރި އީސާ. ކަލޭގެފާނު ތިޔައުޅެނީ އަހަރުމެންނަށް ކީއްކުރަން؟ ކަލޭގެފާނު މިތަނަށް ތިޔައައީ އަހަރުމެން ނައްތާލުމަށް ތަ؟ ކަލޭގެފާނު ތިޔައީ ކާކުކަން އަހަންނަށް އެނގޭ. ކަލޭގެފާނަކީ މާތްރަސްކަލާނގެ މަތިވެރި ކުރެއްވި މީހާ.“\n35 އީސާގެފާނު އަމުރުވެރިކަމާއި އެކު ވިދާޅުވިއެވެ. ”އަނގަމަޑުކުރޭ! އޭނާގެ ހަށިގަނޑުގެ ތެރެއިން ނުކުމޭ.“ ދެން މިޖިންނި އެމީހާ ބިންމައްޗަށް ވައްޓާލިއެވެ. އަދި އެމީހާގެ ހަށިގަނޑަށް އެއްވެސް އަނިޔާއެއް ނުދީ އޭނާ ދޫކޮށް ހިނގައްޖެއެވެ.\n36 މިތާ ތިބި އެންމެން މިމަންޒަރު ދެކި އަޖައިބުވެ ހައިރާންވިއެވެ. މިބައިމީހުން އެކަކު އަނެކަކަށް ބުނަން ފެށިއެވެ. ”މިއީ ކޮންފަދަ އަޖައިބު ކުރުވަނިވި ބަސްތަކެއްހޭ؟ މި ކަލޭގެފާނުގެ ބަސްފުޅުތަކުގައި މަތިވެރިކަމާއި އާރާއިބާރު ވާކަން ކަށަވަރު. މީހުންނާއި އަވަލާފައިވާ ނުބައި ޖިންނިތައްވެސް އެކަލޭގެފާނުގެ ބަސްފުޅަށް ކިޔަމަންވެ އެމީހުންދޫކޮށް އެދަނީ.“ 37 މިހުރިހާ ކަމެއްގެ ސަބަބުން އެ އަވަށުގެ ވަށަވަށައިގެންވާ ހިސާބުތަކުގެ ހުރިހާ ރަށަކަށް އެކަލޭގެފާނާއި ބެހޭ ޚަބަރު ފެތުރުނެވެ.\nކުޑަކުދީންނަށް ބަރަކާތް ދެއްވުން\n15 ބައެއް މީހުން އެބައިމީހުންގެ ޅަފަތު ކިރުބޯ ކުދިން އީސާގެފާނުގެ އަރިހަށް ގެނައެވެ. އެއީ އެކުދިންގެ ބޮލުގައި އެކަލޭގެފާނުގެ އަތްޕުޅު ބީއްސަވާ އެކުދިންނަށް ބަރަކާތްލެއްވުމަށް އެދިގެންނެވެ. ނަމަވެސް އީސާގެފާނުގެ އަސްހާބީން އެމީހުން މިހެން ކަންތައް ކުރުމުން އެމީހުންނަށް ނުރުހުނެވެ. އަދި އެމީހުންގެ ކިބައިން އީސާގެފާނަށް އުނދަގޫ ނުކުރުމަށް އެދުނެވެ. 16 އެހިނދު އީސާގެފާނު ވިދާޅުވިއެވެ. ”ކުޑަ ކުދިން އަހަރެންގެ ކައިރިއަށް އަޔަ ދީ. އެމީހުންނަށް މަނާ ނުކުރޭ. މާތްރަސްކަލާނގެ ރަސްކަންފުޅު ލިބިގެން ވަނީ މިކުދިން ފަދަ މީހުންނަށް. 17 ހަމަކަށަވަރުން، ކުޑަކުދިން ފަދައިން ހިތުގައި ތެދުވެރިކަމާއެކު އީމާންކަން ނުވާ މީހަކަށް މާތްރަސްކަލާނގެ ރަސްކަންފުޅުގެ ބަރަކާތެއް ނުލިބޭނެ.“\n9 އެމީހުންގެ ދީންވެރިކަމުގެ ސަބަބުން މާތްރަސްކަލާނގެ އެމީހުންނާ ދޭތެރޭ އެހެން އެންމެންގެ މައްޗަށް ރުހިވޮޑިގެންވާ ވަރަށް ވުރެ ބޮޑަށް ރުހިވޮޑިގެންވާ ކަމުގައި ހީކޮށް އަދި އެމީހުންނަކީ އެހެން މީހުންނަށް ވުރެން މާ ރަނގަޅު ބަޔަކު ކަމުގައި ދެކިގެން ތިބި ބަޔަކަށް އީސާގެފާނު މި މާނަފުން ވާހަކަ ވިދާޅުވެ ދެއްވިއެވެ. 10 ”އެއްދުވަހަކު ދެމީހަކު މާތްރަސްކަލާނގެ ކިބަފުޅަށް ދުޢާ ކުރުމަށްޓަކާ ބައިތުލް މަޤްދިސްއަށް ދިޔަ. އޭގެތެރެއިން އެކަކީ ފަރީސީނުންގެ ދީންވެރިޔެއް. އަނެކަކަކީ މީހުން އަތުން ވާރުގެފައިސާ ނަގާ އުޅުނު މީހެއް. 11 މިދީންވެރިޔާ ކުރިއަށް ގޮސް އެންމެންނާ ވަކިން ހުރެ އޭނާ ކުރާ ރަނގަޅު ކަންތަކާއި ބެހޭގޮތުން ދުޢާކުރަން ފެށި. ’މާތްރަސްކަލާކޯއޭ. މިއަޅާއަކީ އެހެން މީހުން ކަހަލަ މީހަކަށް ނުވީތީ ޝުކުރު ވެރިވަމޭ. އެއީ މިއަޅާއަކީ ވައްކަން ކުރާ މީހަކީމެއް ނޫނޭ. ނުބައި ކަންތައްތައްކޮށް އުޅޭ މީހަކީމެއް ނޫނޭ. ހިލޭ އަންހެނަކާއެކު ގުޅުމެއް ހިންގާ މީހެއް ވެސް ނޫނޭ. އަދި އެހެރަ ވާރުފައިސާ ނަގާ މީހާ ކަހަލަ މީހަކީމެއް ވެސް ނޫނޭ. 12 މިއަޅާ ހަފްތާއަކު ދެދުވަހު ރޯދަ ހިފަމޭ. އަދި މިއަޅާއަށް ލިބޭ އާމްދަނީގެ ދިހަ ބައިކުޅަ އެއްބައިން ސަދަޤާތް ވެސް ދެމޭ.‘\n13 މި ވާރުފައިސާ ނަގާ މީހާ ވެސް ދުޢާކުރި. ނަމަވެސް އޭނާ އެއްކައިރިއެއްގައި އިސް އުފުލާލަން ވެސް ނުކެރި ހުރެ ވަރަށް އަސަރާއިއެކު ދުޢާކުރި. ’މާތްރަސްކަލާކޯއޭ. އިބަސުވާމީންގެ މިފާފަވެރިޔާގެ މައްޗަށް ރަހުމް ކުރައްވާފާނދޭވެ.‘ ”\n14 އީސާގެފާނު ވިދާޅުވިއެވެ. ”މިދެމީހުން ދުޢާކޮށް ނިމިގެން ގެއަށް ދިޔައިރު މާތްރަސްކަލާނގެ ރުހިވޮޑިގަތުން ލިބިގެން ވަނީ މި ވާރުފައިސާ ނަގާ މީހާއަށް. ދީންވެރިޔާއަކަށް ނޫން. އެއީ ތިމާ ކުރާ ރަނގަޅު ކަންތަކުގެ މައްޗަށް ބޮޑާވެ އަދި އެކަންތައްތަކުގެ ސަބަބުން ތިމާއަކީ އެހެން މީހުންނަށް ވުރެ ރަނގަޅު މީހަކު ކަމުގައި ދެކޭ މީހުންގެ ހިތް މާތްރަސްކަލާނގެ ތިރި ކުރައްވާނެ. އަދި އަމިއްލަ ނަފުސަށާއި ކުރާ ކަންތަކުގެ މައްޗަށް ބޮޑާ ނުވެ ތިމާއަކީ އެހެން މީހުންނަށް ވުރެ ރަނގަޅު މީހަކު ކަމުގައި ނުދެކޭ މީހުން މާތްރަސްކަލާނގެ މަތި ކުރައްވާނެ.“\n36 ފަރީސީނުންގެ މީހަކު އީސާގެފާނަށް ކެއުމަށް ދަޢުވަތު ދިނެވެ. އެހެންކަމުން އީސާގެފާނު އެގެއަށް ވަޑައިގަތް މޭޒުދޮށުގައި އިށީނދެ ވަޑައިގެންނެވިއެވެ. 37 އެ އަވަށުގައި އުޅުނު ފާފަވެރި ދިރިއުޅުމެއް އުޅެފައިވާ އަންހެނަކަށް އީސާގެފާނު އެ ފަރީސީނުންގެ ގެއަށް ކެއުމަށް ވަޑައިގެންނެވި ޚަބަރު ލިބިގެން ވަރަށް އަގުބޮޑު އަތަރެއް އަޅާފައިވާ ކުރިކީލަ ފުޅިއެއް ހިފައިގެން އެގެއަށް ދިޔައެވެ. 38 މި އަންހެންމީހާ އެކަލޭގެފާނުގެ ފުރަގަހުގައި ހުރެ ގިސްލަ ގިސްލާފައި ރޯން ފަށައިފިއެވެ. އަދި އެކަލޭގެފާނުގެ ފައިތިލަފުޅު އޭނާގެ ކަރުނައިން ތެތްމާލިއެވެ. ދެން އޭނާ އޭނާގެ އިސްތަށިގަނޑުން އެކަލޭގެފާނުގެ ފައިތިލަފުޅު ފޮހެދިނެވެ. ދެން އެކަލޭގެފާނުގެ ފައިތިލަފުޅުގައި ބޮސް ދީ އޭނާ ގެނައި އަގުބޮޑު އަތަރުފުޅި އެކަލޭގެފާނުގެ ފައިތިލަފުޅު މައްޗަށް އޮއްސާލިއެވެ.\n39 އީސާގެފާނަށް ދަޢުވަތު ދިން ފަރީސީނުންގެ މީހާއަށް މިތަން ފެނުމުން އޭނާ ހިތާހިތާ ކިޔެވެ. ”މިމީހާއަކީ ރަސޫލަކު ނަމަ އޭނާގެ ގައިގައި އެއަތްލަނީ ކޮންކަހަލަ މީހެއްކަން އަދި މި އަންހެންމީހާއަކީ ކޮންކަހަލަ މީހެއްކަން އެނގުނީހެއް ނޫން ހޭ؟ މި އަންހެން މީހާއަކީ ފާފަވެރިއަކުކަން އެނގުނީހެއް ނޫން ހޭ؟“\n40 އީސާގެފާނު އޭނާއަށް ވިދާޅުވިއެވެ. ”ޝަމްއޫނު، އަހަރެން ކަލޭ ކައިރީގައި ބުނަން އޮތް ވާހަކައެއް އެބައޮތް.“ ޝަމްއޫނު ޖަވާބުގައި ބުންޏެވެ. ”އެދުރުކަލޭގެފާނު އަވަހަށް ވިދާޅުވެ ދެއްވާ.“\n41 ދެން އީސާގެފާނު ވިދާޅުވިއެވެ. ”ލޯނު ދޫކުރާ މީހަކަށް ދަރާފައިވާ ދެމީހަކު ވި. އެކަކު އޭނާއަށް ދަރައިފައި ވަނީ ފަސް ސަތޭކަ ދީނާރަށް، އަނެކަކު ފަންސާސް ދީނާރަށް. 42 މީގެން އެކަކަށް ވެސް މި ލާރި އަނބުރާ ދެވޭކަށް ނެތް. އެހެންވެ މި ލޯނުދޫކުރާ މީހާ މިދެމީހުންގެ ދަރަނި ކަނޑާލަ ދިން. މިހެން ކަންތައް ވީހިނދު މީގެތެރެއިން ލޯނުދޫކުރާ މީހާ ދެކެ ބޮޑަށް ލޯބިވެ ޝުކުރުވެރިވާނީ ކާކު؟“\n43 ޝަމްއޫނު ޖަވާބުދިނެވެ. ”އަޅުގަނޑަށް ހީވަނީ އޭގެތެރެއިން ބޮޑަށް ދަރާ އޮތް މީހާ ހެން.“\nއީސާގެފާނު ވިދާޅުވިއެވެ. ”ކަލޭތިޔަ އިންސާފުކުރީ ރަނގަޅަށް.“\n44 ދެން އެކަލޭގެފާނު އެ އަންހެންމީހާ އާއި ދިމާލަށް އެނބުރިވަޑައިގަތް ޝަމްއޫނަށް ވިދާޅުވިއެވެ. ”މި އަންހެން މީހާ މިކަންތައް ކުރިގޮތް ދެކިބަލަ. އަހަރެން ކަލޭގެ ގެއަށް އައީ ކަލޭ ދަޢުވަތު ދިނީމަ. އެކަމަކު ކަލޭ އަހަރެންގެ ފައި ދޮވެލުމަށް ފެންފޮދެއްވެސް ނުދޭ. ނަމަވެސް މި އަންހެން މީހާ އޭނާގެ ކަރުނައިން އަހަރެންގެ ފައި ދޮވެ އޭނާގެ އިސްތަށިގަނޑުން ފޮހެދިން. 45 ކަލޭ އަހަރެންނާއި ސަލާންކުރުމުގެ ގޮތުން ސަލާމުގެ ބޮހެއް ވެސް ނުދޭ. ނަމަވެސް އަހަރެން މިގެއަށް ވަނީއްސުރެ މިއަންހެން މީހާ އަހަރެންގެ ފައިގައި ބޮސްދިނުން ހުއްޓާނުލާ. 46 ކަލޭ އަހަރެންގެ ބޮލުގައި ލުމަށް ތެޔޮފޮދެއް ވެސް ނުދޭ. އެކަމަކު މީނާ އަހަރެންގެ ފަޔަށް އަތަރު އަޅައިދިން. 47 އަހަރެން ބުނަން ތަ؟ އޭނާގެ ކިބައިގައި ވީ ފާފަތަކަކީ ގިނަފާފަތަކެއް ނަމަވެސް އޭނާގެ ފާފަތައް ފުއްސަވައިފި. އޭނާގެ ކިބައިން އެފެނުނު މަތިވެރި ލޯތްބަކީ އެކަމުގެ ނިޝާން. ނަމަވެސް މަދު ފާފަތައް ފުއްސަވައި ދެއްވޭ މީހަކު ލޯބި ވާނީ ވެސް މަދުން.“\nއަމިއްލަ ދިރިއުޅުމުގެ ކަންތައް ބެލެހެއްޓުން. ކެއުމާއި ބުއިން.\n22 ދެން އީސާގެފާނު އެކަލޭގެފާނުގެ *އަސްހާބީންނަށް ވިދާޅުވިއެވެ. ”ކަލޭމެންގެ ދިރިއުޅުމާއި މެދު ނޫނީ ކަލޭމެން ކާނެ އެއްޗަކާއި މެދު ނުވަތަ ކަލޭމެންގެ ހަށިގަނޑާއި މެދު ނުވަތަ ލާނެ އަންނައުނާ މެދު ވިސްނާ ކަންބޮޑު ނުވޭ. 23 ދިރިއުޅުމަށް ބޭނުންވަނީ ހަމަ އެކަނި ކާނާއެއް ނޫން. އަދި ހަށިގަނޑަށް ބޭނުން ވަނީކީ ހަމަ އެކަނި އަންނައުނެއް ވެސް ނޫން. 24 ކާޅުތަކަށް ބަލާލަ ބަލަ. އެ އެއްޗެތި ގޮވާން އިންދާ އެގޮވާން ކަނޑައެއް ނަހަދާ. އަދި އެއެއްޗެތީގެ ބޮޑެތި ގުދަންތަކެއް ވެސް ނުވޭ. ނަމަވެސް މާތްރަސްކަލާނގެ އެތަކެއްޗަށް ކާނާ ދެއްވާ. އެކަލާނގެ ކިބަފުޅަށް ދޫނިސޫފާސޫތްޕަށް ވުރެ ކަލޭމެންގެ އަގު މާބޮޑު. 25 ކަލޭމެންގެ ތެރެއިން އެކަކަށް ވެސް ހާސްވެ ފިކުރުކޮށް ކަންބޮޑުވުމުގެ ސަބަބުން އެންމެ ދުވަހެއް ވެސް އެމީހެއްގެ ދިރިއުޅުމަށް އިތުރު ކުރެވިދާނެ ތަ؟ 26 ކަލޭމެންނަށް މިވަރުގެ ކުޑަކަމެއް ނުކުރެވޭ ހިނދު ދެން އިތުރު އެހެން ކަންތަކާއި މެދު ހާސްވުމުގެ ބޭނުމަކީ ކޮބާ؟\n27 ވަލުތެރޭގައި މާތައް ހެދޭ ގޮތާއި މެދު ވިސްނާލަ ބަލަ. އެ މާތައް ބުރަ މަސައްކަތެއް ނުކުރޭ. އަދި ފޮތި ވިޔެއެއް ނަހަދާ. ނަމަވެސް އަހަރެން ބުނަން. ސުލެއިމާނުގެފާނު އެކަލޭގެފާނުގެ އެންމެ އަގުބޮޑު ހެދުންކޮޅު ތުރުކުރެއްވިއަސް އޭގެން އެންމެ މަލެއްގެ ރީތި ކަމާއި ވެސް އެއްވަރު ނުވާނެ. 28 އޭ އީމާން ކަން ކުޑަ މީހުންނޭ. ކުޑަވަގުތު ކޮޅަކަށް ފަރިވެފޮޅޭ އަދި ގިނަ ދުވަހެއް ނުވެ މިލާގެންދާ ވަލުތެރޭގެ މާމެލާމެލި މާތްރަސްކަލާނގެ އެފަދަ ފަރި ރީތި ކަމާއި އެކު ހައްދަވާއިރު އެކަލާނގެ ކަލޭމެން އަދި ކިހާ ރަނގަޅަކަށް ހެދުން އަޅުއްވާނެ ތަ؟ 29 ވީއިރު ކަލޭމެންގެ ހިތްތައް ކަލޭމެން ކާނެ ބޯނެ އެއްޗަކާއި މެދު ވިސްނުމަށް ދޫނުކޮށްލާށޭ. އެކަމާއި ހާސް ނުވޭ. 30 އެއީ މާތްރަސްކަލާނގެއަށް އީމާންނުވާ މީހުން ދަހިވެތިވެ ދުވަނީ އެތަކެތީގެ ފަހަތުން. ކަލޭމެންނަށް އެތަކެތި ބޭނުންވާ ކަން ކަލޭމެންގެ އުޑުގައި ވޮޑިގެންވާ ބައްޕާފުޅު ދެނެވޮޑިގެން ވޭ. 31 ފުރަތަމަ މާތްރަސްކަލާނގެ ކަލޭމެންގެ ކިބައިން އެދިވޮޑިގެންވާ ކަންތައްތަކަކީ ކޮބައިކަން ހޯދާ ބަލާ. އޭރުން މިހުރިހާ އެއްޗެއްވެސް ކަލޭމެންނަށް ލިބޭނެ.\nPosted by madhini at 10:54 AM\nLabels: Mercy of Allah, religion


Fuvahmula City ge rayyathunna Home Solar program gai baiveri vumuge furusathu hulhuvaalaifi - AO News\nފުވައްމުލައް ސިޓީ ފޮޓޯ: ފުވައްމުލައް ސިޓީ ކައުންސިލް\nފުވައްމުލައް ސިޓީގެ ރައްޔިތުންނަށް، ހޯމް ސޯލަރ ޕޮރޮގްރާމް ގައި ބައިވެރިވުމުގެ ފުރުޞަތު މިހާރު ހުޅުވާލާފައިވާކަމަށް ފުވައްމުލައް ސިޓީ ކައުންސިލުން ބުނެފިއެވެ.\nފުވައްމުލައް ސިޓީ ކައުންސިލްގެ ޕޭޖުގައި ކޮށްފައިވާ ޕޯސްޓެއްގައި ބުނީ ހޯމް ސޯލާ ޕްރޮގްރާމް” ސަބަބުން އަހަރަކު ގާތްގަނޑަކަށް 10 މިލިއަން ރުފިޔާ ސަލާމަތްކުރެވޭނެކަމަށެވެ. މިހާރު މި ޕޮރޮގްރާމް ގައި ބައިވެރިވުމުގެ ފުރުޞަތު އާންމުކޮށް ހުޅުވާލާފައިވާކަން ފާހަގަކޮށް ކައުންސިލުން ވަނީ އިތުރު މަޢުލޫމާތު އެންވަޔަރަމެންޓް މިނިސްޓްރީން ނާއި ފެނަކައިން 6885009 ލިބިގެންދާނެކަމަށް ބުނެފައެވެ.\nހޯމް ސޯލަރ ޕްރޮގްރާމް ހިންގުމަށް ފެނަކަ ކޯޕަރޭޝަނާ އެކު އެންވަޔަރަމެންޓް މިނިސްޓްރީން އެއްބަސްވުމެއްގައި ސޮއިކޮށްފައިވަނީ6ޖަނަވަރީ 2021 ވަނަ ދުވަހުއެވެ. .މި ރަސްމިއްޔާތުގައި ވާހަކަދައްކަވަމުން މިނިސްޓަރު ޝައުނާ ވިދާޅުވީ، ހޯމް ސޯލާ ޕްރޮގްރާމަކީ ކަރަންޓް ބިލުތައް ކުޑަ ކުރުމަށާއި، ޖުމުލަކޮށް ބަލާއިރު ރާއްޖޭގެ ބަޖެޓުން ތެލަށް ހަރަދުކުރާ މިންވަރު ކުޑަކުރުމަށް އެޅޭނެ މުހިއްމު ފިޔަވަޅެއްކަމުގައެވެ.\nފެނަކަ ކޯޕަރޭޝަންގެ މެނޭޖިން ޑިރެކްޓަރު، ސައީދު ވިދާޅުވީ މި ޕްރޮގްރާމް ބައްޓަންކޮށްފައިވަނީ ރައްޔިތުންނަށް އެންމެ ލުއިފަސޭހަވާނެ ގޮތަށް ކަމަށާއި ސޯލާ ޕެނަލްތައް ހަރުކުރަން ނިންމާފައިވަނީ އާއްމު ރައްޔިތުންގެ ގޭގެ ގޯތިތެރޭގައި ކަމަށެވެ.\nމި ޕްރޮގްރާމުގެ ސަބަބުން ވަކިވަކި ގޭބީސީތަކުގެ ފުރާޅުތަކުގައި ސޯލާ ޕެނެލްތައް ހަރުކުރެވިގެން ދާނެ އެވެ.\nހޯމް ސޯލަރ ޕޮރޮގްރާމްފުވައްމުލަކު ސިޓީފެނަކަ ކޯޕަރޭޝަން


Democracy ah vure molhu nizaameh nufennaane!?\nޑިމޮކްރަސީ އަށް ވުރެ މޮޅު ނިޒާމެއް ނުފެންނާނެ!؟\nރާއްޖޭގެ ޑިމޮކްރަސީ އޮތީ ނުރައްކަލުގެ ތެރޭގައި ކަމަށް އެމެރިކާގެ ސެކްރެޓަރީ އޮފް ސްޓޭޓް ޖޯން ކެރީ ވިދާޅުވެފައި ވަނީ ވަރަށް ހިތާމަޔާ އެކުގަ އެވެ. އެންމެ ދުވަސްވީ ޑިމޮކްރަސީގެ ގޮތުގައި ބަލަމުން އަންނަ އެމެރިކާގެ އެންމެ އިސް ޑިޕްލޮމޭޓް މިހެން ވިދާޅުވުމަކީ ކުޑަ ކަމެއް ނޫނެވެ. އެކަމަކު އެއާ އެކު އެމެރިކާގެ މިހާރުގެ ރައީސް ބަރަކް އޮބާމާ ވެރިކަމާ ހަވާލުވެ ވަޑައިގަތުމަށް ފަހު މުސްލިމުންނަށް އަމާޒުކުރައްވައި ދެއްވި މަޝްހޫރު "ކައިރޯ ސްޕީޗް" ގައި ޑިމޮކްރަސީއާ ބެހޭ ގޮތުން ވިދާޅުވި ވާހަކަ ވެސް ހަނދާނަން ގެންނަން ޖެހެ އެވެ.\n"ކޮންމެ ގައުމަކުން ވެސް ރައްޔިތުންގެ އިހްސާސްތަކަށް ކަމޭހިތުމުގެ މައިގަނޑު ވިސްނުމަށް ދިރުން ދޭނީ އެ ގައުމެއްގެ ރައްޔިތުންނާއި އާދަކާދަ އާއި ސަގާފަތުގައި ހަރުލާފައިވާ ކަންކަމުގެ މައްޗަށް ބިނާކޮށް އަމިއްލަ ސިފައެއްގައި،" އޮބާމާ ވިދާޅުވެފައިވެ އެވެ.\nމިސްރުގެ ވެރިކަށް ގާހިރާގައި ޖޫން 7، 2009 ގައި ދެއްވި މި ތަގުރީރުގައި އޮބާމާ ވިދާޅުވީ ކޮންމެ ގައުމަކަށް އެންމެ ރަނގަޅު ގޮތް އެނގޭނީ އެމެރިކާ އަށް ނޫން ކަމަށް ގަބޫލުކުރައްވާ ކަމަށެވެ. އެކަމަކު ރައްޔިތުން އެދޭ ގޮތަށް ވެރިކަމުގެ ނިޒާމު ބައްޓަން ކުރުމާއި އިންސާނީ ހައްގުތައް ލިބިދިނުމާއި އަދުލު އިންސާފު ގާއިމުވެފައި އޮތުމަކީ އެމެރިކާ އިން އެކަނި ވަކާލާތުކުރާ ކަންކަން ނޫން ކަމަށާއި އެއީ ކޮންމެ އިންސާނަކު ވެސް އެދޭ ކަންކަން ކަމުގައި އޮބާމާ ވިދާޅުވި އެވެ.\n"ވެރިކަމުގެ އެއްވެސް ނިޒާމެއް އެއް ގައުމަކުން އަނެއް ގައުމެއްގެ މައްޗަށް ގަދަކަމުން ތަންފީޒެއް ނުކުރެވޭނެ އަދި ކޮށްގެން ވެސް ނުވާނެ" ކަމަށް އޮބާމާ ވިދާޅުވި އެވެ. އޭނާ މިހެން ވިދާޅުވެފައި ވަނީ އިރާގަށް ޑިމޮކްރަސީ ގެންނަން ކުރި މަސައްކަތާ ގުޅިގެން، ޑިމޮކްރަސީ ޕްރޮމޯޓް ކުރުމަށް ހުޅަނގުން ގެންގުޅޭ ވިސްނުމަށް އަމާޒުވެފައި އޮތް ފާޑުކިޔުންތަކަށް އިޝާރާތްކުރައްވަމުންނެވެ.\nދުނިޔޭގެ އެންމެ ނުފޫޒު ގަދަ ލީޑަރު ޑިމޮކްރަސީއާ ބެހޭ ގޮތުން މި މޭރުމުން ވާހަކަ ދެއްކެވި ނަމަވެސް އެމެރިކާ އަދި ހުޅަނގުގެ ސިޔާސަތު އޮތީ ދިމާ އިދިކޮޅަށެވެ. ކުރުކޮށް ބުނާ ނަމަ އެ މީހުންގެ ރުހުން އޮތް މީހަކު އެތައް ހާސް ބަޔަކު މަރާފައި ގައުމެއްގެ ވެރިކަމަށް އަޔަސް އެ ގައުމަކަށް ޑިމޮކްރަސީ އަކީ މުހިންމު އެއްޗަކަށް ނުވެ އެވެ. މިސްރަކީ އެންމެ ދިރިހުރި މިސާލެވެ. ދީނީ ޕާޓީއެއްގެ ލީޑަރަކު އެ ބުނާ ޑިމޮކްރަޓިކް ނިޒާމްގެ ތެރެއިން ވެރިކަމަށް ވަޑައިގަތީ 30 އަހަރުގެ ވެރިކަމެއް މަގުމަތިން ނިމުމަކަށް ގެނައުމަށް ފަހުގަ އެވެ. އެކަމަކު ހުސްނީ މުބާރަކަށް 30 އަހަރު ވެރިކަމުގައި ހުރެވުނީ ވެސް އެމެރިކާގެ މަދަދު އޮތީމަ އެވެ. އޭގެ ފަހުން ވޯޓުން ހޮވުނު މުހައްމަދު މުރްސީގެ ވެރިކަމަށް އަހަރު ދުވަސް ވީތަނާ އަސްކަރިއްޔާ އިން ވައްޓާލީ ވެސް އެމެރިކާގެ މަދަދު ކަށަވަރުވާތީ އެވެ. އަސްކަރީ ލީޑަރު އަބްދުލް ފައްތާހް އައް ސީސީ މިހާރު ވެރިކަމުގައި އެ ހުންނެވީ މުރްސީގެ ވެރިކަން ވައްޓާލުމުން އެކަމާ ދެކޮޅަށް މުޒާހަރާކުރި އެތައް ހާސް ބައެއްގެ ފުރާނަ ދުއްވާލުމަށް ފަހުގަ އެވެ. އެކަމަކު އެއިން ކަމެއް ތަހުގީގުކުރުމަކަށް އަދި އެހެން ކަމަކަށް ވެސް ޑިމާންޑް ކުރުމެއް ނެތި އެމެރިކާ އިން ކޮންމެ އަހަރަކު ދޭ ބިލިއަން ޑޮލަރު އެހީ މިސްރަށް އެ ދަނީ ލިބެމުންނެވެ. ބަރާބަރު ލީޑަރެކެވެ؛ އެމެރިކާ އާއި އިޒްރޭލުގެ މަސްލަހަތަށް މެދުއިރުމަތީގައި މަސައްކަތްކުރާތީ އެވެ.\nމި ކަންކަމަކީ އަހަރެމެންނަށް ސާފުކޮށް އެނގެން ހުރި ކަންކަމަށް ވިޔަސް އަހަރެމެންނަށް ވެސް ހުޅަނގުގެ ޑިމޮކްރަސީ އަށް ވުރެ ކަމުދާ ވެރިކަމުގެ ނިޒާމެއް އޮތް ކަމަށް ގަބޫލުކުރަން ވަރަށް ދަތިވެ އެވެ. އެއީ ރައްޔިތުން ހިންގާ ވެރިކަމެއް ކަމަށާއި ކޮރަޕްޝަން މަދުވާނެ ކަމަށާއި ޒިންމާދާރުކުރެވޭނެ ކަމަށް ގަބޫލުކުރަމެވެ. އަދި ވެރިކަމުގެ ތިން ބާރު ވަކިވެފައި އޮތުމުން އެއްވެސް ބާރަކުން ނަހަމަ ފައިދާ ނުނެގޭނެ ކަމަށް ވެސް ދެކެމެވެ. އެކަމަކު ބަލާލި ކޮންމެ ދިމާލަކުން ވެސް ފެންނަނީ ޑިމޮކްރަސީގެ އުސޫލަކީ ހަމައެކަނި ފޮތުގައި ލިޔެފައި އޮންނަ ތިޔަރީއެއްގެ ގޮތުގަ އެވެ. ޑިމޮކްރަސީއެކޭ ރަސްކަމެކޭ އެހެން ނިޒާމެކޭ ތަފާތެއް ނުވެ އެވެ. އިސްތިސްނާ ވަނީ އިހްލާސްތެރި ވެރިން ތިބި ގައުމުތައް އެކަންޏެވެ. ތަރައްގީގެ އަސްލަކީ ޑިމޮކްރަސީ ނޫންކަން ވެސް ސާފުކޮށް ފެންނަން އެ ހުރީ އެވެ.\nހަގީގަތަކީ މިއީ ކަމަށް ވިޔަސް ޑިމޮކްރަސީ އަކީ ވެރިކަން ހޯދަން އުޅޭ މީހުންގެ އެންމެ ބާރުގަދަ ހަތިޔާރަށް މިހާރު މި ވަނީ ވެފަ އެވެ. ޑިމޮކްރަސީއަށްޓަކައި ކޮންމެ ކަމެއް ވެސް ކުރަންވީ އެވެ. ނުވަތަ ޑިމޮކްރަސީގެ ނަމުގައި ނިކުންނަ ކޮންމެ މީހަކަށް އެހީވާނެ ނުފޫޒު ގަދަ ގައުމުތަކެއް އެބަތިއްބެވެ. އެހެންވެ ސިޔާސީ ގޮތުން ބާރުވެރިވެ ދުނިޔޭގެ މަޝްހޫރުކަމަށް އެދޭ މީހާ ޑިމޮކްރަސީގެ ތާކިހާ އަޅައިގެން ނިކުންނަންވީ އެވެ.\nޑިމޮޮކްރަސީ އަކީ ގޯސް ނިޒާމެއް ނޫނެވެ. އެކަމަކު ސިންގަޕޫރުގެ ބާނީ ލީ ކުއާން ޔޫ ވިދާޅުވި ފަދައިން ޑިމޮކްރަސީ އަށް ވުރެ ކުރިން ރައްޔިތުންނަކީ އަހުލާގު ހުރި ހޭލުންތެރި ބަޔަކަށް ހެދުން މާ މުހިންމެވެ. އެހެން ނޫން ނަމަ ވެރިކަމަށް އަންނާނީ އުޅުމެއް އަހުލާގެއް ނެތް މީހުންނެވެ.


މިވާވަރު އަންގާހިތްވޭ 10 – Esfiya – Dhivehi Vaahaka Site\n- by Ishh - 17- April 16, 2019\nއޭރޭގެ ވަގުތެވެ.ބޭރަށް ނުކުތް އަލޫކްގެ ފިޔަވަޅުތަށް ގަނޑުވީ އެގޭ ކުރިމައްޗަށް މަޑުކުރި ޓެކްސީއިން ފޭބި ސަނާ ފެނިފައެވެ.ކަކުލާ ހަމައަށް ހުރި ވައިލެޓް ކުލައިގެ ޓޮޕްގެ ތިރިން ކަޅު ޓައިޓްއެއްގައި ހުރިއިރު ސަނާ ރީތިކަން އަލޫކްގެ ހިތް އަވަސްކުރިކަން ހުދު އަލޫކްއަށް ވެސް ފާހަގަވިއެވެ.\n“އާންއެއް ނެތްގެއަކު”ސަނާ ވަންނަން އައުމުން އަލޫކް ބުންޏެވެ.”އެގޭ އެކަން އެގާރަ ގަހާއިރު އާދެއެއްނު”އެހއން ބުނެ ސަނާ އެތެރެއަށް ވަނުމުން އަލޫކް އެތެރެއަށް ވަނީ ސަނާ އެކަނި ބައިންދަން ބޭނުންނުވާތީއެވެ.\nސިޓިންރޫމް ސޯފާގައި ތިބި އަލޫކްއާއި ސަނާގެމެދު ވަނީ މަރުފަދަ ހިމޭން ކަމެކެވެ.އެހިމޭން ކަމުން ދެހިތަށް ބުނެދޭންނޭނގޭ އުފަލެއްލިބެމުންދިޔައެވެ.\nއެހިމޭންކަން ސަނާގެ ފޯނު ރިންގުވާންފެށި އަޑަށެވެ.ޔުއާންގެ ފޯނެއް ކަމުން ސަނާ އަވަހަށް ފޯނު ނެގިއެވެ.ޔުއާން ބުނީ އޭނަގެ ޑިއުޓީ ނިމޭނީ އެކެއްޖަހާއިރުކަމަށެވެ.ސަނާ ދައްކަން އުޅޭ ވާހަކަ މާދަން ދައްކާނީކަމަށެވެ.\nޔުއާން އެހެން ބުނުމުން ސަނާ ގެއަށް ދާން ތެދުވިއެވެ.”ދަނީތަ؟”ސަނާ ތެދުވުމުން އލޫކް އަހާލީކޮޅަށް ތެދުވަމުންނެވެ.”އާ އާން ބުނީ އާދެވޭނީ އެކެއް ޖަހާއިރުގައޭ”ސަނާ އެހެން ބުނެ ދާން ހިނގައިގަތުމުން އަލޫކް ސަނާގެ އަތުގަ ހިފާ އޭނައާ ދިމާއަށް ގެނައެވެ.\nއެކަހަލަ ކަމަކަށް ނުވިސްނާ ހުރި ސަނާ އައިސް ޖެހުނީ އަލޫކްގެ މޭގައެވެ. އަލޫކް ސަނާގެ ހަށިގަނޑުގައި އިތުރަށް ހިފީ ސަނާ ދުރަށް ދާން އުޅުމުންނެވެ.\nދެމިނެޓްހާއިރު ފަހުން އަލޫކް ސަނާއާ ދުރުވެލިއެވެ.”ކީއްވެ ސަނާ ކީއްވެ؟” އަލޫކް ސަނާގެ ލޮލަށް ބަލަހަށްޓައިގެން ހުރެ އެހިއެވެ.”ކޯއަޗެއް ކީއްވެ؟” ސަނާއަށް އަލޫކް ބުނި ބަސްތަކުގެ މާނަ ނުވިސްނުމުން އެހިއެވެ.”އެއްވެއްނޫން”އެހެން ބުނެ އަލޫކް އޭނަގެ ކޮޓަރިއަށް ވަނެވެ.\nއޭގެ އަނެއް ދުވަހެވެ.ޔުއާންގެ އިންތިޒާރުގައި ހުރި ސަނާގެ އިންތިޒާރު ނިމުމަކަށް އައީ ޔުއާންގެ ކާރު އޭނަގެ ކުރިމައްޗަށް މަޑުކުރުމުންނެވެ.ސަނާ ކާރަށް އެރި އިރު ޔުއާން އިނީ ފޯނެއްގައިއެވެ.\n“ސޯ ބުނެބަލަ ސަނާ ބުނަށް ތިއުޅޭ ބޮޑު ވާހަކަ ފޯނުން ވެސް ނުބުނެވޭ” ޔުއާން ފޯންކޯލް ނިންމާލަމުން އެހިއެވެ.”އަދިވެސް ނުދެމެއްނު އަހަންނަށް އާންސާއެއް”ސަނާ ބުނެލީ ޔުއާންއަށް ބަލާލަމުންނެވެ.\nސަނާ އެހެން ބުނުމުން ޔުއާންއަށް ހީލެވުނެވެ.”އާން އަދިވެސް ދެކެނީ އަހަރެން އާންގެ ފުރެންޑެއް ގޮތަށް މީ ދޮގެއްތަ؟”ސަނާ އެހެން ބުނެލި ވަގުތަކީ ޔުއާން އޮފީސް ކުރިމައްޗަށް ކާރު މަޑުކުރިވަގުތެވެ.\n“މިއަދު ހަވީރު އަންނާނަން ސަނާ ބަލާ ގަޑިޖެހޭނެ އަވަހަށްދޭ”ސަނާ ނުފައިބާ އިންނަން ފެށުމުން ޔުއާން ބުންޏެވެ.”އެހެން އެއްޗެކޭ ނުބުނާނަންތަ އަހަރެންމީ އާންގެ ގާލްފުރެންޑްއޭ”ސަނާ އެހެން ބުނުމުން ޔުއާން ސަނާއަށް ބަލާލީ ގަބޫލުނުކުރެވޭ ހާލުގައެވެ.”ޓޭކް ކެއާރ”ފުން ނޭވާއެއް ދޫކުރަމުން ޔުއާން ބުންޏެވެ.”ނިމުނީ”ސަނާ އަހާލުމުން ޔުއާން ބޯޖަހާލިއެވެ.ސަނާ ބާރު ބާރަށް ގޮސް އޮފީހަށް ވަނެވެ.\nޔުއާންއަށް ދެފަރާތަށް ބޯހަރަކާތް ކޮށްލެވުނެވެ.ސަނާއަށް މިއައީ ކޮންކަހަލަ ބޮޑު ބަދަލެއްބާއެވެ.\nއަލޫކްއަށް ވެސް ބަދަލު ވެފައިވާ ސަނާގެ މިޒާޖު ފާހަގަވިއެވެ.ކަންކަން އަވަހަށް ކުރާއިރު އެންމެފަހަރަކުވެސް ހީނުލައެވެ.\nސަނާ ހުރީ އޮފީސް ނުނިމިގެންނެވެ.ތިނެއް ޖެހުމާއެކު ސަނާ އަވަސް އަވަހަށް ނުކުމެގެން ދިޔައެވެ.\nMe first dhw😄😄❤❤🍻🍻..kiyaafa comment eh kohlaanan\nGarage Reethi storey ekm maa kuraa dhenfaharaku drive kohlahcheyy… ❤❤😍🙄\nV salhi mi part vxx….. 👍👍👍👍\nSalhi mi part vec..waitingssss❤❤❤💖💖💕💕\nHey.. you army eh tha?? I mean bts fan ehtha??\nCover pic tho😘😍💝💝\nOfcourse I amafan of bts\nR uafan of bts??or kpop stars??anyway loved the story…curiously waiting\nI amafan of bts it doesn’t mean I can’t like other kpop groups.\nBesides blackpink is my favourite girl group.\nThanks next part will upload soon.\nIf I wasalittle bit rude then sorry about it.\nI been studying so hard these days so I weren’t inagood mood so sorry.\nEveryone I am so sorry I took so many days.\nNext episode will upload soon.


The international program for combating extremism and terrorism ge namugai masakkathu bahdhaluvumeh fashaifi | Atoll News\nދަ އިންޓަރނޭޝަނަލް ޕްރޮގްރާމް ފޮރ ކޮމްބެޓިންގ އެކްސްޓްރީމިޒަމް އެންޑް ޓެރަރިޒަމް”ގެ ނަމުގައި މަސައްކަތު ބައްދަލުވުމެއް ފަށައިފި\nޝާއިޢުކުރީ: atollnewsadmin އޮކްޓޯބަރ 3, 2021, 16:24\nދަ އިންޓަރނޭޝަނަލް ޕްރޮގްރާމް ފޮރ ކޮމްބެޓިންގ އެކްސްޓްރީމިޒަމް އެންޑް ޓެރަރިޒަމް” ގެ ނަމުގައި މަސައްކަތު ބައްދަލުވުމެއް ފަށައިފި އެވެ.\nސަޢުދީ ޢަރަބިއްޔާގެ ނާއިފް ޢަރަބް ޔުނިވަރސިޓީ ފޮރ ސެކިޔުރިޓީ ސައިންސަސް އާއި ނޭޝަނަލް ކައުންޓަރ ޓެރަރިޒަމް ސެންޓަރ ގުޅިގެން “ދަ އިންޓަރނޭޝަނަލް ޕްރޮގްރާމް ފޮރ ކޮމްބެޓިންގ އެކްސްޓްރީމިޒަމް އެންޑް ޓެރަރިޒަމް” ގެ ނަމުގައި މަސައްކަތު ބައްދުލުވުމެއް ފަށައިފި އެވެ.\nހަތަރު ދުވަހުގެ މުއްދަތަށް ކުރިއަށްގެންދާ މި މަސައްކަތު ބައްދަލުވުމުގެ މަޤްޞަދަކީ ޓެރަރިޒަމްއާއި ހަރުކަށިފިކުރު ހުއްޓުވައި ތަހައްމަލުކުރުމުގެ ސިފަތައް ލިބިފައިވާ އަމާން ބަދަހި މުޖުތަމައެއް ޤާއިމްކުރުމުގައި ދީނީ ޢިލްމުވެރިންނާއި ތަޢުލީމީ ދަޢިރާގައި މަސައްކަތްކުރާ ބޭފުޅުންގެ ދައުރާއިގުޅޭގޮތުން މަޢުލޫމާތު ޚިއްޞާކުރުމެވެ. އަދި މި މަސައްކަތުގައި ހަރަކާތްތެރިވާ ސަރުކާރުގެ މުއައްސަސާތަކާއި މަދަނީ ޖަމިއްޔާތަކުގެ އިންސާނީ ވަޞީލަތް ތަރައްޤީކުރުމެވެ. އިސްވެދިޔަ ހުރިހާ ދާއިރާއަކީވެސް ހަރުކަށިފުކުރު ހުއްޓުވުމަށް އެކުލަވާލާފައިވާ ނޭޝަނަލް އެކްޝަން ޕްލޭންގެ އެންމެ މުހިއްމު ދާއިރާތަކެވެ.\nމަސައްކަތު ބައްދަލުވުން އިފްތިތާޙުކުރުމުގެ ރަސްމިއްޔާތުގެ ކީނޯޓް ސްޕީޗް ދެއްވީ މިނިސްޓަރ އޮފް ހަޔަރ އެޑިޔުކޭޝަން ޑރ. އިބްރާހީމް ޙަސަން އެވެ. އެމަނިކުފާނުގެ ވާހަކަފުޅުގައި ޓެރަރިސްޓް ޖަމާއަތްތަކުން މީހުން ރެކުރޫޓުކުރުމަށާއި ހަމަލާތައް ރޭވުމަށް އިންޓަރނެޓާއި ސޯޝަލްމީޑިޔާ ބޭނުންކުރަމުންދާ ކަމީ އެންމެންވެސް ސަމާލުވާންޖެހޭ ކަމެއްކަމަށެވެ. އަދި ތަޢުލީމީ ނިޒާމުގެ ތެރެއިން ކްރިޓިކަލް ތިންކިންގގެ ހުނަރުތައް އަށަގަންނުވާ، ޒުވާނުންނަން އަނިޔާވެރިކަމާއި ދުރުވުމަށާއި، ޤަނޫނުތަކާއި އިންސާނީހައްޤުތައް އުންގަންނައިދިނުމަކީ ވަރަށް މުހިއްމުކަމެއްކަމަށްވެސް މިނިސްޓަރ ވިދާޅުވި އެވެ.\nމި މަސައްކަތު ބައްދަލުވުމުގެ ހުރިހާ ސެޝަންތަކެއްވެސް ނަންގަވައިދެއްވާނީ ނާއިފް ޢަރަބް ޔުނިވަރސިޓީގެ ފަންނީ މާހިރުންނެވެ. މި މަސައްކަތު ބައްދަލުވުމުގެ އިތުރުން، ދިވެހިރާއްޖޭގެ އިސްލާމީ ޔުނިވަރސިޓީ އާއި މި ސެންޓަރ ގުޅިގެން ބާއްވާ އޯޕަން ފޯރަމްއެއް 2021 އޮކްޓޯބަރު4ވަނަ ދުވަހުގެ ރޭ އޮންނާނެ އެވެ.